**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Ιουνίου 2021, ημέρα Δευτέρα και ώρα 16.00΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας». (3η συνεδρίαση)

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Ελευθέριος Αυγενάκης, ο Γενικός Γραμματέας Αθλητισμού του Υπουργείου Πολιτισμού και Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκής Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού με τίτλο «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας».

Αρχίζουμε την 3η συνεδρίαση, με την ψήφιση επί της αρχής και ακολουθεί η συζήτηση επί των άρθρων.

Εισερχόμαστε στην ψήφιση του νομοσχεδίου επί της αρχής.

Ερωτάται η Επιτροπή γίνεται δεκτό το σχέδιο νόμου επί της αρχής;

Το λόγο έχει ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Κύριε Πρόεδρε, επί της αρχής ψηφίζουμε υπερ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Κύριε Πρόεδρε, επί της αρχής καταψηφίζουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, επί της αρχής επιφυλασσόμαστε για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, επί της αρχής καταψηφίζουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Κύριε Πρόεδρε, επί της αρχής επιφυλασσόμαστε για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25)**: Κύριε Πρόεδρε, επί της αρχής ψηφίζουμε επιφύλαξη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας», γίνεται δεκτό επί της αρχής, κατά πλειοψηφία.

Εισερχόμαστε στη συζήτηση επί των άρθρων.

Το λόγο έχει ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Αξιότιμε, κύριε Υπουργέ, αγαπητοί συνάδελφοι, εισερχόμενοι στην τρίτη συνεδρίαση του νέου αθλητικού νομοσχεδίου και πριν περάσω στη λεπτομερέστερη ανάλυσή του επί των άρθρων, επιτρέψτε μου να ξεκινήσω, με μια παραίνεση προς όλους. Την επανέλαβα και στην πρώτη συνεδρίαση και είναι να παραμερίσουμε τις ιδεολογικές μας διαφορές και να σταθούμε στο θετικό πνεύμα του αθλητισμού. Έχουμε χρέος να προστατεύσουμε το υγιές κομμάτι του, να το επεκτείνουμε και να στείλουμε το μήνυμα ότι το αθλητικό ιδεώδες, αυτό της ακεραιότητας, της διαφάνειας και της ευγενούς άμιλλας είναι το πρώτιστο μέλημα μας και θα κάνουμε όλοι μαζί ό,τι περνάει από το χέρι μας να το προασπίσουμε και να το υπερασπιστούμε.

Με αυτές τις σκέψεις, εισέρχομαι στην κατ’ άρθρο ανάλυση του νομοσχεδίου, ακολουθώντας τη νοητή κατάτμηση, που έχει ακολουθήσει και το Υπουργείο. Αρχικά, στο Πρώτο Μέρος και συγκριμένα, στα άρθρα 1 έως 5, καθορίζονται οι αρμοδιότητες της Επιτροπής Επαγγελματικού Αθλητισμού, η οποία υπάγεται στη Γενική Γραμματεία Αθλητισμού και είναι αρμόδια για τον έλεγχο όλων των ανωνύμων αθλητικών εταιρειών, των τμημάτων αμειβομένων αθλητών και όλων των φυσικών και νομικών προσώπων, που σχετίζονται με τις παραπάνω. Τα μέλη της Επιτροπής Επαγγελματικού Αθλητισμού διορίζονται, κατόπιν γνώμης της Βουλής, διαθέτουν κατοχυρωμένη λειτουργική και προσωπική ανεξαρτησία, ενώ τα κωλύματα και τα ασυμβίβαστα για την ανάδειξη των μελών, που προβλέπονται, διασφαλίζουν αυξημένη αμεροληψία και αντικειμενικότητα, κατά την άσκηση των καθηκόντων τους.

Στο άρθρο 6 του Πρώτου Μέρους, τροποποιείται το υφιστάμενο πλαίσιο, προκειμένου να αντιμετωπισθεί η ανάγκη αξιοποίησης των αθλητικών εγκαταστάσεων. Αθλητικές ανώνυμες εταιρείες μπορούν, κατόπιν έγκρισης από τη Γενική Γραμματεία Αθλητισμού, να χρηματοδοτούν τα ιδρυτικά αθλητικά σωματεία, ώστε να ανεγείρονται και να κατασκευάζονται και να συντηρούνται οι αθλητικές εγκαταστάσεις.

Με το άρθρο 7, βελτιώνεται νομικοτεχνικά το πλαίσιο των μετόχων ανωνύμων αθλητικών εταιρειών, ενώ το άρθρο 8 εισάγει ρύθμιση, που απαγορεύει την απόκτηση μετοχών από τις Α.Α.Ε., που εκπροσωπούν ποσοστό μεγαλύτερο του 5% του μετοχικού κεφαλαίου τους, χωρίς προηγούμενη άδεια της Επιτροπής Επαγγελματικού Αθλητισμού.

Στο Δεύτερο Μέρος, τα άρθρα 9 έως 16 έχουν, ως αντικείμενο, την απλοποίηση των διαδικασιών χορήγησης βεβαιώσεων λειτουργίας των λεσχών φιλάθλων, τον εξορθολογισμό των τοπικών και χρονικών ορίων αστικής ευθύνης των ομάδων, την αναμόρφωση του πλαισίου οργανωμένων μετακινήσεων φιλάθλων, καθώς και την αυστηροποίηση των ποινών για ποινικά αδικήματα, που τελούνται, με αφορμή αθλητικές εκδηλώσεις.

Ειδικότερα, στο άρθρο 13, παράγραφος 8, προβλέπεται ένα σύστημα διενέργειας οργανωμένων μετακινήσεων των φιλάθλων. Στην περίπτωση της τέλεσης πράξεων βίας και πρόκλησης επεισοδίων, κατά τις οργανωμένες μετακινήσεις, προβλέπεται ένα σύστημα επιβολής κυρώσεων, σε βάρος των υπαιτίων. Σε περίπτωση μη ταυτοποίησης τους, προβλέπονται κυρώσεις σε βάρος του συνόλου των μελών της λέσχης ή των λεσχών, που μετείχαν στη μετακίνηση. Παράλληλα, προβλέπεται ότι οι απαγορεύσεις των οργανωμένων ή μη μετακινήσεων των φιλάθλων δεν θα διατάσσονται, πλέον, με απόφαση του αρμόδιου για τον Αθλητισμό Υπουργού, αλλά με απόφαση της Διαρκούς Επιτροπής Αντιμετώπισης Βίας, κατόπιν γνώμης της Ελληνικής Αστυνομίας.

Όσον αφορά το λεγόμενο «ιδιώνυμο», το άρθρο 14 προβλέπει την απαγόρευση της αναστολής και της μετατροπής των στερητικών της ελευθερίας ποινών για ποινικά αδικήματα βίας, με αφορμή αθλητικές εκδηλώσεις. Επίσης, προβλέπεται η δυνατότητα δημιουργίας μιας Πανελλήνιας Ομοσπονδίας Λεσχών Φιλάθλων, με στόχο να συμβάλει στην ανάπτυξη και στην καλλιέργεια μιας κουλτούρας συνεργασίας και συνεννόησης, μεταξύ φιλάθλων διαφορετικών ομάδων, η οποία θα δώσει δικαίωμα λόγου στην υγιή μερίδα του οπαδικού κινήματος και θα εκπροσωπεί κεντρικά τους φιλάθλους στην επικοινωνία τους, με θεσμικούς φορείς.

Στο άρθρο 16, εισάγεται νέα διαδικασία αντιμετώπισης των υπόπτων για χειραγώγηση αγώνων. Μετά τη σύσταση της Εθνικής Πλατφόρμας Αθλητικής Ακεραιότητας, οι αναφορές, που προέρχονται από την Ε.Π.Ο., σχετικά με ύποπτους χειραγώγησης σε αγώνες ποδοσφαίρου, κοινοποιούνται στην ΕΠΑΘΛΑ και όχι στην Επιτροπή Επαγγελματικού Αθλητισμού. Η ΕΠΑΘΛΑ είναι το αρμόδιο, πλέον, όργανο για την αξιοποίηση των πληροφοριών, που σχετίζονται με επιχειρούμενη αλλοίωση αποτελεσμάτων αγώνων και την αποφασιστική και έγκαιρη αντιμετώπιση του φαινομένου αυτού.

Τα άρθρα 17 έως 26 του Τρίτου Μέρους αναλύουν την αναδιάρθρωση των επαγγελματικών κατηγοριών ποδοσφαίρου. Το επαγγελματικό ποδόσφαιρο αναδιαρθρώνεται, ώστε να γίνει βιώσιμο, ποιοτικότερο και ανταγωνιστικό και για το λόγο αυτόν, καταργείται η Β΄ Εθνική Κατηγορία Ανδρών Φούτμπολ Λιγκ. Θεσπίζονται δύο επαγγελματικές κατηγορίες πρωταθλημάτων ποδοσφαίρου, το Επαγγελματικό Πρωτάθλημα της Α1 Εθνικής Κατηγορίας Ανδρών, δηλαδή, η Σούπερ Λιγκ 1 και το Επαγγελματικό Πρωτάθλημα της Α2 Εθνικής Κατηγορίας Ανδρών, δηλαδή, η Σούπερ Λιγκ 2.

Το Επαγγελματικό Πρωτάθλημα της Β΄ Εθνικής Κατηγορίας Ανδρών, η Φούτμπολ Λιγκ, καταργείται. Τα κριτήρια της αναδιάρθρωσης είναι τρία: Πρώτον, το ελάχιστο μετοχικό κεφάλαιο, που δεν επιτρέπεται να είναι κατώτερο των 250.000 ευρώ, ώστε να εξασφαλίζεται η βιωσιμότητα και η ευρωστία των ομάδων, που συμμετέχουν στο οικείο πρωτάθλημα και δεύτερον, το ύψος της εγγυητικής επιστολής. Για τις μεν ΠΑΕ, που συμμετέχουν στο Επαγγελματικό Πρωτάθλημα Ποδοσφαίρου της Α1 Εθνικής Κατηγορίας Ανδρών, το ποσό της εγγυητικής επιστολής ορίζεται, κατ’ ελάχιστο όριο σε 150.000 ευρώ, ενώ για τις ΠΑΕ, που συμμετέχουν στο Επαγγελματικό Πρωτάθλημα Ποδοσφαίρου της Α2 Εθνικής Κατηγορίας - στη Σούπερ Λιγκ 2 - το ποσό της εγγυητικής επιστολής ορίζεται κατ’ ελάχιστο όριο σε 100.000 ευρώ.

Τρίτον, ορίζεται ότι για τις ομάδες, που συμμετέχουν στο επαγγελματικό πρωτάθλημα της Σούπερ Λιγκ 2, τουλάχιστον, το ήμισυ των δηλωθέντων σε κάθε φύλο αγώνα ποδοσφαιριστών, καθ’ όλη τη διάρκεια του πρωταθλήματος, πρέπει να πληρούν τις προϋποθέσεις συμμετοχής σε ελληνική εθνική ομάδα οποιασδήποτε ηλικιακής κατηγορίας, ώστε να εξασφαλίζεται και η στελέχωση των εθνικών ομάδων από ενεργούς και μάχιμους ποδοσφαιριστές.

Περαιτέρω, στο επόμενο Μέρος, που φέρει τον τίτλο «Αναμόρφωση του θεσμικού πλαισίου προπονητών» και εντοπίζεται, μεταξύ των άρθρων 33 έως 38, διαμορφώνεται ένα σύγχρονο, αλλά και δίκαιο θεσμικό πλαίσιο προπονητών αθλημάτων. Παράλληλα, εκσυγχρονίζονται και οι ρυθμίσεις για τον αθλητισμό των ατόμων με αναπηρία. Ειδικότερα, το άρθρο 36 οριοθετεί τα δικαιώματα και τις υποχρεώσεις του προπονητικού επαγγέλματος και το άρθρο 37 θεσπίζει τρία επίπεδα προπονητικής α΄, β΄ και γ΄, οριοθετώντας, παράλληλα, τα προσόντα και τα δικαιώματα, που αντιστοιχούν, σε κάθε επίπεδο, πλην του ποδοσφαίρου. Με τις εν λόγω διατάξεις, αίρονται μια σειρά αδικιών, στο χώρο της προπονητικής, ενώ ρυθμίζεται επιτέλους ένας μέχρι τώρα άναρχος χώρος. Επίσης, να επισημάνω ότι προς το παρόν, το παρόν πεδίο χαίρει σχεδόν καθολικής αποδοχής, όπως ακούσαμε και πριν από τους φορείς.

Με το άρθρο 38, συστήνεται Εθνική Σχολή Προπονητών, η οποία εισηγείται μεταξύ άλλων και την ίδρυση επιμέρους Σχολών Προπονητών ανά άθλημα ή κλάδο άθλησης.

Το προτελευταίο Μέρος περιλαμβάνει ένα πλέγμα διατάξεων της αρμοδιότητας του Υπουργείου Πολιτισμού και Αθλητισμού. Πιο συγκεκριμένα, στο άρθρο 41, ορίζεται ότι αθλητικό σωματείο, με την έννοια του νόμου 2725/1999, είναι το σωματείο, που έχει, όχι μόνο την ειδική αθλητική αναγνώριση, αλλά και έχει εγγραφεί στο Ηλεκτρονικό Μητρώο Αθλητικών Σωματείων του άρθρου 142 του νόμου 4714/2020.

Το άρθρο 42 στοχεύει, ώστε να αντιμετωπισθούν οι ιδιόμορφες συμβάσεις, μεταξύ αθλητών και σωματείων των ειδικότερα διαλαμβανομένων κατηγοριών, αποτέλεσμα των οποίων είναι να μένουν οι αθλητές αυτοί ανασφάλιστοι. Για πρώτη φορά, λοιπόν, μεριμνούμε και για αυτούς τους αθλητές και προβλέπουμε την ασφάλισή τους και εφεξής, οι αθλητές δύνανται να υπογράφουν ιδιωτικό συμφωνητικό με το σωματείο, που κατατίθεται, στην αρμόδια ομοσπονδία. Κατ’ αυτόν τον τρόπο, θα υπάγονται στην ασφάλιση του e-ΕΦΚΑ για την κάλυψη τους, σε περίπτωση ατυχήματος.

Στο ίδιο άρθρο, ρυθμίζεται η απελευθέρωση των μεταγραφών των ερασιτεχνών αθλητών από το σωματείο τους, κατά τη θερινή περίοδο του έτους, που συμπληρώνουν την ηλικία των 19 ετών. Με την παρούσα διάταξη, ρυθμίζεται η απελευθέρωση των μεταγραφών των ερασιτεχνών αθλητών από το σωματείο τους, κατά τη θερινή περίοδο του έτους, στο οποίο συμπληρώνουν την ηλικία των 19 ετών. Στόχος να εκλογικευθεί και να περιορισθεί η ισχύουσα σήμερα δέσμευση, η οποία κρατούσε ομήρους τους αθλητές, χωρίς τη συναίνεση του σωματείου. Η εν λόγω ρύθμιση θα ισχύει από το 2022, ώστε να υπάρχει εύλογος χρόνος για τους αθλητές και για τα σωματεία.

Προβλέπεται, επίσης, η άσκηση ελέγχου των αθλητικών φορέων από τη Γενική Γραμματεία Αθλητισμού.

Με το άρθρο 44, δημιουργούνται κλιμάκια ελέγχου στη Γενική Γραμματεία Αθλητισμού και θεσπίζεται επιτόπιος έλεγχος των αθλητικών φορέων από αυτά. Ο έλεγχος αφορά στη διαπίστωση, πρώτον, της ακρίβειας των καταχωρήσεων στο Ηλεκτρονικό Μητρώο Αθλητικών Φορέων. Δεύτερον, της συμμόρφωσης με τις υποχρεώσεις, που προβλέπονται, στα άρθρα 3, 6, 8, 27, 28, 31 και 34 του νόμου 2725/1999. Τρίτον, της τήρησης κατά τη διεξαγωγή επίσημων αθλητικών διοργανώσεων των οικείων προκηρύξεων και των κανονισμών του άρθρου 27 του νόμου 2725/1999. Έτσι, θεσμοθετείται ο εποπτικός και ελεγκτικός ρόλος της Γενικής Γραμματείας Αθλητισμού, με σκοπό την αποφυγή φαινομένων υποβολής ψευδών στοιχείων και μη τήρησης της νομιμότητας, εκ μέρους των αθλητικών και λοιπών εποπτευόμενων φορέων.

Εν συνεχεία, το άρθρο 47 ορίζει την υποχρέωση εγγραφής στην πλατφόρμα «ΠΕΛΟΠΑΣ» και την καταχώριση των αθλητικών εγκαταστάσεων των Ο.Τ.Α.. Η πλατφόρμα στοχεύει στο να συντελέσει στην ταχύτερη και αποτελεσματικότερη αξιοποίηση των αθλητικών εγκαταστάσεων. Επιπλέον, με την προτεινόμενη διάταξη, η εγγραφή των Οργανισμών Τοπικής Αυτοδιοίκησης Α΄ και Β΄ βαθμού στην πλατφόρμα και η καταχώριση των αθλητικών εγκαταστάσεων σε αυτήν αποτελεί απαραίτητη προϋπόθεση για την ένταξή τους στα προγράμματα άθλησης για όλους, καθώς και στα τρέχοντα χρηματοδοτικά εργαλεία, που διαθέτουν εν γένει οι Ο.Τ.Α., για την υλοποίηση έργων, που αφορούν έργα σχετικά με αθλητικές εγκαταστάσεις.

Με το άρθρο 51, προβλέπεται η κατάργηση των ηλικιακών ορίων σε αθλητές ή αθλήτριες, που έχουν καταλάβει, σε Ολυμπιακούς Αγώνες, μία εκ των τριών πρώτων θέσεων σε ατομικό άθλημα, προκειμένου για την κατάταξή τους στις τάξεις των Ενόπλων Δυνάμεων.

Στο άρθρο 52, ρυθμίζονται θέματα συνδιοργάνωσης των τρίτων Παγκοσμίων Αγώνων Εργασιακού Αθλητισμού 2021. Μια εξαιρετικά σημαντική διεθνής διοργάνωση, που αναδεικνύει τον εργασιακό αθλητισμό, στη χώρα μας και επαναφέρει τη χώρα μας στο χάρτη των ασφαλών διεθνών αθλητικών διοργανώσεων, σε καιρό πανδημίας. Δεδομένων των ιδιαιτεροτήτων μιας τόσο μεγάλης διεθνούς διοργάνωσης και της πανδημίας του κορονοϊού, η προτεινόμενη διάταξη κρίνεται αναγκαία, για να καλυφθούν, στο πλαίσιο μιας ενιαίας διοργάνωσης, όλα τα σχετικά αθλήματα και οι δραστηριότητες.

Όσον αφορά στην ασφάλεια των συμμετεχόντων και των συνοδών τους, αυτή εξασφαλίζεται με την εκπόνηση, εκ μέρους των διοργανωτών υγειονομικού πρωτοκόλλου, που υποβάλλεται προς έγκριση στην Υγειονομική Επιτροπή της Γενικής Γραμματείας Αθλητισμού, η οποία, συνεργάζεται με τον Εθνικό Οργανισμό Δημόσιας Υγείας.

Στα άρθρα 54 και 55, προτείνεται η δυνατότητα φιλοξενίας στις αθλητικές εγκαταστάσεις των Ο.Τ.Α. και των Ε.Α.Κ. μόνο των αθλητικών σωματείων, που έχουν εγγραφεί στο Μητρώο Αθλητικών Σωματείων. Μάλιστα, ορίζεται προθεσμία από την 1η Σεπτεμβρίου του 2021, αθλητικό σωματείο, που δεν φέρει την κατά νόμο ειδική αθλητική αναγνώριση και δεν έχει εγγραφεί στο Ηλεκτρονικό Μητρώο Αθλητικών Σωματείων - άρθρο 142 του νόμου 4714/2020 - παύει να μπορεί να χρησιμοποιεί αθλητικές εγκαταστάσεις, που ανήκουν είτε σε Ο.Τ.Α. Α΄ και Β΄ βαθμού, είτε σε εποπτευόμενους φορείς της Γενικής Γραμματείας Αθλητισμού.

Το τελευταίο Μέρος του νομοσχεδίου περιλαμβάνει τα άρθρα 56 - 59, ενσωματώνοντας τις τελικές διατάξεις, καθώς και τις μεταβατικές και για την εφαρμογή του παρόντος.

Κλείνοντας, θα ήθελα να αναφέρω το πόσο σημαντικό είναι για όλους μας να μεταρρυθμίζουμε και αυτό κάνει ο Υπουργός, εδώ και δύο χρόνια, συνεχώς τον αθλητισμό. Χθες, μόλις, είχαμε ένα αθλητικό γεγονός, που παρακολουθήσαμε όλοι μας, όπως παρακολούθησε και ο εξάχρονος γιος μου, την ίδια στιγμή και περίπου τις ίδιες ημερομηνίες, που εγώ, ως οκτάχρονος, ενδεχομένως, είχα παρακολουθήσει την ανδρική ομάδα μπάσκετ της χώρας μας να παίρνει το Ευρωπαϊκό Πρωτάθλημα του 1987. Θέλω να πω ότι διαχρονικά, ο αθλητισμός εμπνέει όλους μας, εμπνέει τις νέες γενιές. Γι’ αυτό και είναι πάρα πολύ σημαντικό να ενσκήψουμε όλοι μας επάνω του. Είναι πάρα πολύ σημαντικό αυτό, που κάνει ο Υπουργός και είναι πάρα πολύ σημαντικό αυτό που κάνει η σημερινή Κυβέρνηση.

Για εμένα είναι ό,τι σημαντικότερο έχουμε να προσφέρουμε στην επόμενη γενιά. Γι’ αυτό θα πρέπει πέρα από Κόμματα, πέρα από ιδεολογίες, γιατί ο αθλητισμός δεν έχει ιδεολογίες και δεν έχει Κόμματα, να τον προσέξουμε, ως κόρη οφθαλμού. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ευχαριστώ, κύριε Πρόεδρε. Στο Πρώτο Μέρος, στο άρθρο 1, λέμε «παρών», στο 2 «παρών», στο 3 «όχι», στο 4 «όχι», στο 5 «όχι», στο 6 «ναι», στο 7 «όχι» και στο 8 «παρών».

Στο άρθρο 3, κύριε Υπουργέ, επιθυμείτε να κυριαρχεί στο χώρο του αθλητισμού νομιμότητα, διαφάνεια, λογοδοσία, και χρηστή διοίκηση; Επιθυμείτε εύρυθμη λειτουργία; Θα απαντήσετε «ναι», δεν υπάρχει αμφιβολία. Τότε, θα πρέπει να θεσμοθετήσετε μια πραγματική Ανεξάρτητη Αρχή. Έως και σήμερα, η καχυποψία του κόσμου, αλλά και των ομάδων, απέναντι στην Επιτροπή, αναφορικά με την ανεξαρτησία της, δηλαδή, πόσο εύκολα χειραγωγείται από την πολιτική ηγεσία και ότι εξαγοράζεται από τους μεγαλοπαράγοντες του ποδοσφαίρου είναι μεγάλη. Το νομοθέτημα του 2019 της Κυβέρνησης του ΣΥΡΙΖΑ είχε, ως στόχο, να αποκαταστήσει το κύρος της Επιτροπής και έμεινε σε εκκρεμότητα η έκδοση τεσσάρων Προεδρικών Διαταγμάτων για την ενεργοποίησή του νόμου.

Τι κάνατε; Αντί να κάνετε αμέσως αυτά τα τέσσερα Προεδρικά Διατάγματα και τις σχετικές ΚΥΑ, μας επαναφέρετε στην πρότερη κατάσταση, δηλαδή, μιας Επιτροπής, που διορίζει ο Υπουργός, που εξαρτάται από τον προϋπολογισμό της Γενικής Γραμματείας Αθλητισμού, που δεν έχει εργαλεία και εξειδικευμένο προσωπικό. Φτιάχνετε μια Επιτροπή, που στα λόγια είναι ανεξάρτητη και στην πράξη απολύτως εξαρτημένη από τον Υπουργό! Σας ρωτάμε, λοιπόν, πώς θα διασφαλιστεί η ανεξαρτησία της, όπως ορίζεται στο νόμο σας, αφού ο οικείος Υπουργός είναι εκείνος, που διορίζει τα μέλη της και όχι το ελληνικό Κοινοβούλιο; Δεν είναι αυτονόητο ότι με τον τρόπο αυτόν παραμένει η Επιτροπή, υπό τον έλεγχο του κράτους;

Η προσωπική ανεξαρτησία, που πανηγυρικά θεσμοθετείτε, εκδηλώνεται στο διορισμό τους, βάσει της διαδικασίας, που παρέχει εγγυήσεις, σε αμετάβλητες κρίσεις. Ο διορισμός από το ελληνικό Κοινοβούλιο παρέχει αυτές τις εγγυήσεις και εμείς θα συμφωνούσαμε. Εσείς, όμως, τον παρακάμπτετε και, επί της ουσίας, υποβαθμίζετε το ρόλο της Επιτροπής. Σας προτείναμε έγκριση κατά τα 3/5 από την Επιτροπή Θεσμών και Διαφάνειας της Βουλής, ούτως ώστε να έχουν μια ενισχυμένη πολιτική κάλυψη, να αισθανθούν ισχυροί, τέτοια που να μην τους αφήνει να δειλιάζουν μπροστά στις επιθέσεις των μεγαθηρίων. Ταυτόχρονα, οφείλει να καταθέτει και ετήσιο απολογισμό προς την Επιτροπή, να παρουσιάζει τις διαφανείς της διαδικασίες και κυρίως, το ποδόσφαιρο, τις εργασιακές σχέσεις και οτιδήποτε άλλο.

Πώς θα διασφαλισθεί η ανεξαρτησία της Επιτροπής, εφόσον το προσωπικό, η γραμματειακή, η διοικητική υποστήριξη, ο χώρος για τη στέγασή της και οι δαπάνες βαρύνουν τη Γενική Γραμματεία;

Και πάλι σας λέμε, ότι η προσωπική της ανεξαρτησία προστατεύεται, με την πρόβλεψη οικονομικής ανεξαρτησίας και διοικητικής αυτοτέλειας. Περαιτέρω, πείτε μας πώς θα διασφαλισθεί η ανεξαρτησία και το αδιάβλητο της Επιτροπής, η αμεροληψία των μελών της και πώς θα φέρει η Επιτροπή εις πέρας το έργο της, όταν οι πόροι, που διατίθενται, είναι πενιχροί και επιστημονικό προσωπικό δεν υπάρχει;

Το επταμελές συμβούλιο είναι ανεπαρκές, οι αμοιβές των μελών είναι πολύ χαμηλές, περίπου 50 ευρώ, ανά συνεδρίαση και επωμίζονται τον έλεγχο πάνω από 60 Π.Α.Ε., πάνω από 20 με 30 Κ.Α.Ε., 120 τμήματα σε όλα τα αθλήματα, δηλαδή, τεράστιο όγκο. Εύλογα, λοιπόν, οι χρονικές καθυστερήσεις των ελέγχων είναι μεγάλες, γεγονός που αναγκαστικά οδηγεί σε έκδοση πιστοποιητικών συμμετοχής στα πρωταθλήματα, με πλημμελή έλεγχο ή και έκδοση απλώς προσωρινών αδειών. Η δυσλειτουργία αυτή, ξεκάθαρα, οφείλεται στην ανεπαρκή στελέχωση, με ειδικό επιστημονικό προσωπικό και στο μειωμένο budget που έχει. Καθίσταται, συνεπώς, αδήριτη ανάγκη η αύξηση της αποζημίωσης, που προβλέπεται για τα μέλη της, τα οποία προτείνουμε να είναι στο ύψος της αμοιβής διευθυντικού στελέχους εποπτευόμενου φορέα της Γενικής Γραμματείας, μόνο έτσι θα θωρακισθεί.

Και μολονότι στην παράγραφο 7 του άρθρου, προβαίνετε σε μια διεύρυνση των ιδιοτήτων, που κάποιος μπορεί να φέρει, ώστε να διορισθεί μέλος της Επιτροπής, οι οποίες κινούνται, θα μπορούσε να πει κανείς προς την ορθή κατεύθυνση και μας βρίσκουν εν μέρει σύμφωνους, εν τούτοις οι επιμέρους αλλαγές, τις οποίες επιφέρετε, δημιουργούν εύλογες ανησυχίες. Θεσμοθετείτε την πενταετία, ως χρονικό όριο, για την ισχύ του κωλύματος μη διορισμού, ως μέλους διοίκησης για Βουλευτές και Υπουργούς, η πενταετία είναι δυσανάλογα χαμηλό όριο, ώστε να πει κανείς ότι έχει επέλθει η απαραίτητη πλήρης συναισθηματική, ψυχολογική, πραγματική, εμπορική απεμπλοκή του προσώπου από το αξίωμα. Σας προτείνουμε αντί της πενταετίας, να τροποποιήσετε το άρθρο, θεσμοθετώντας τη δεκαετία, ως χρονικό όριο ισχύος του κωλύματος.

Στο εδάφιο 5 της παραγράφου 7 του άρθρου, εισάγετε το δωδεκάμηνο για τους διαιτητές, προπονητές, αθλητές, ως χρονικό όριο κωλύματος διορισμού τους στην Επιτροπή, σε σχέση με την προηγούμενη ιδιότητά τους και επίσης αυτό, κατά τη γνώμη μας, είναι προβληματικό, είναι πολύ μικρό. Προτείνουμε το χρονικό όριο της πενταετίας στη συγκεκριμένη κατηγορία. Στην ίδια βάση, κινείται και η πρότασή μας να αποτελέσει η δεκαετία χρονικό όριο ισχύος του κωλύματος, ειδικά για τους μάνατζερ. Προκαλείτε. Ο μάνατζερ, όπως ξέρετε, είναι επαγγελματίας, τη δραστηριότητα του οποίου μπορεί να συνεχίζει ο συνεταίρος του, μέλος της οικογένειά του και τα λοιπά, αλλά και τίποτα από τα παραπάνω να μη συμβαίνει, η εμπλοκή του μάνατζερ είναι κυρίως εμπορική, επαγγελματική, ο δεσμός είναι ισχυρότατος και το χρονικό όριο, που θέτετε, είναι προκλητικά μικρό. Σας καλούμε να τροποποιήσετε και να το πάτε στη δεκαετία.

Αλλά και λοιπές κρίσιμες λεπτομέρειες προκαλούν ανησυχίες. Πρέπει να δημιουργήσουμε, στον κόσμο του αθλητισμού, τη βάσιμη εντύπωση ότι αποτρέψαμε αποτελεσματικά το ενδεχόμενο να χρησιμοποιηθεί η ιδιότητα του μέλους της Επιτροπής προς εξυπηρέτηση ιδιωτικών συμφερόντων. Αυτό, κύριε Υπουργέ, αποκλείεται να επιτευχθεί, με την αφαίρεση της προβλέψεως του αυτεπάγγελτου ελέγχου, που επιφέρατε στην παράγραφο 7, όπου πλέον ορίζεται ότι το ίδιο μέλος θα ενημερώνει τον πρόεδρο για τη συνδρομή του κωλύματος. Πώς θα διασφαλισθεί η διαφάνεια και λογοδοσία;

 Τέλος, στην παράγραφο 13 του άρθρου, παρέχεται η δυνατότητα, με απόφαση Υπουργού, να δίνονται εξωτερικές εργολαβίες ελέγχου σε εξωτερικούς συνεργάτες ή συμβούλους, αντί της θεσμοθέτησης των υποθέσεων και στελέχωσης της Επιτροπής, ως υπηρεσίας, να κάνει αυτή τη δουλειά. Η ανάθεση υπηρεσιών του κράτους σε ιδιώτες είναι γνωστή η εμμονή της Κυβέρνησης σας.

Στο άρθρο 4, μείζον ζήτημα δημιουργείται με τις προβλέψεις της παραγράφου 7, το οποίο, επί της ουσίας, παρέχει τη δυνατότητα σε κάθε ανώνυμη εταιρεία να λάβει μέρος στο πρωτάθλημα, εφόσον δεν χορηγηθεί πιστοποιητικό ή ανακληθεί κατ’ εφαρμογή της παραγράφου 12 του άρθρου 69 και επιβάλλεται ποινή αφαίρεσης βαθμών. Ωραία, αφαιρούνται τρεις ή πέντε βαθμοί από μία ομάδα και συνεχίζει να αγωνίζεται, πιστεύετε ότι αυτό είναι ένα μέτρο, το οποίο θα λειτουργήσει και θα δώσει εγγύτητα για ορθή διοίκηση;

Το ύψος της εγγυητικής, κύριε Υπουργέ, είναι μικρό, σας το επισημάναμε στην πρώτη συνεδρίαση της Επιτροπής, ότι τα σημερινά δεδομένα καταδεικνύουν πως περίπου 1.200 ποδοσφαιριστές είναι εξοπλισμένοι – ακούσαμε και κάποια τρομερά ποσά από τους εκπροσώπους τους, με εκτελεστικούς τίτλους, δικαστικές αποφάσεις εκατομμυρίων ευρώ, που αφορούν εργατικές απαιτήσεις. Σας προτείναμε την αύξηση του ποσοστού να ικανοποιηθούν όσο το δυνατόν περισσότεροι αθλητές και προπονητές. Αναμένουμε να δούμε, αν θα μας ακούσετε.

Στο Μέρος Δεύτερο, στα άρθρα 9 και 10 ψηφίζουμε «παρών», στο 11 «όχι», στο 12 «παρών», στο 13 «όχι», στο 14 «όχι», στο 15 «όχι» και στο 16 «ναι».

Ας δούμε, λοιπόν, αναφορικά με τις διατάξεις σκόπιμο θα ήταν, να διευκρινίζατε, ότι παρά τους τίτλους του δεύτερου μέρους που είναι πολλά υποσχόμενος ολιστική μελέτη, ουσιαστικά πρόκειται για μια ελάχιστα επιλεκτική και αποσπασματική εναρμόνιση με τις διατάξεις της ολιστικής μελέτης. Αφήνετε εκκρεμή και άλυτη σειρά ζητημάτων για υπουργικές αποφάσεις. Δεν έχετε αντιληφθεί ακόμα, ότι τα προβλήματα δεν λύνονται με αυθαίρετες υπουργικές παρεμβάσεις, αλλά με θεσμικές τομές.

Στο άρθρο 11, μια σειρά ρυθμίσεων, όπως η εισαγωγή ορίων ηλικίας και θητείες που είχαν εξαιρεθεί στην Ε.Π.Ο., καθώς και η συμμετοχή στο Δ.Σ. εκπροσώπων των ποδοσφαιριστών και προπονητών, κλείνοντας μέτρα τα οποία έχουν θετικό πρόσημο.

Αυτά ισχύουν και για την αυστηροποίηση του πλαισίου ίδρυσης και λειτουργίας λεσχών φιλάθλων, η οποία θεσμοθετείται, με το παρόν.

Αναφορικά με τις μετακινήσεις, δεν βλέπουμε να αλλάζετε ουσιωδώς κάποιες σας προβλέψεις, που ήταν στους νόμους Κοντονή και Βασιλειάδη. Ωστόσο, μεγάλη παράλειψη αφορά η απουσία οποιασδήποτε αναφοράς στους χιλιάδες ερασιτέχνες ποδοσφαιριστές.

Άρθρο 12: Οι λέσχες φιλάθλων επαναπαύονται επί της ουσίας στις ρυθμίσεις της ισχύουσας νομοθεσίας. Ωστόσο, ένα μεγάλο ζήτημα, με το οποίο σύντομα θα έρθουμε αντιμέτωποι είναι τι θα γίνει, όταν εταιρεία αλλάξει ιδιοκτησία. Σκεφτείτε το, αν η εταιρεία αλλάξει ιδιοκτησία.

Άρθρο 13: Πραγματοποιείται μια προσπάθεια συγκάλυψης της ευθύνης των παραγόντων και αυστηροποίηση των ποινών, χωρίς, όμως, να λαμβάνονται πρόσθετα μέτρα πρόληψης.

Στις ρυθμίσεις της παραγράφου 8, διαπιστώνουμε ότι στις περιπτώσεις τελέσεως πράξεων βίας και πρόκλησης επεισοδίων – το ξαναείπαμε και στις προηγούμενες συνεδριάσεις – προβλέπεται ένα σύστημα επιβολής κυρώσεων, το οποίο στοχοποιεί απροκάλυπτα τις λέξεις και εξαντλεί το όριο της αυστηρότητας, ενώ απαλλάσσει τον Υπουργό, από την ευθύνη της έκδοσης αδειών μετακίνησης, με τη μεταβίβαση της αρμοδιότητας στη ΔΕΑΒ.

Πρόκειται για μνημείο αυταρχισμού και καταστολής και είμαστε εναντίον.

Όπως και στο άρθρο 14, έχετε δει την ολιστική μελέτη; Πράγματι, προτείνει μια αυστηροποίηση των ποινών, όμως, προσέξτε, αυτό συνδυάζεται με μια σειρά προτάσεων, που εμβαθύνουν στην πρόληψη της συμμετοχής, σε συνεργασία, εδραίωσαν τη Δημοκρατία, καλλιεργούν την ισότητα και καταπολεμούν τις ανισότητες.

Τι κάνετε; Επιλεκτικά, παραβλέπετε τα υπόλοιπα και εστιάζεστε σε επανεγκαθίδρυση στο χώρο του επαγγελματικού αθλητισμού ενός αυταρχικού αστυνομικού και ποινικού ελέγχου. Έχει αποτύχει. Δεν είναι μόνο ότι διαφωνούμε με τον πολιτικό προσανατολισμό, έχει δοκιμαστεί και έχει αποτύχει. Επαναφέρετε αυστηρές ποινές, που είχαν εφαρμοστεί, χωρίς το παραμικρό θετικό αποτέλεσμα.

Επίσης, επαναφέρετε την απαγόρευση της οποιασδήποτε μετατροπής θετικής ελευθερίας ποινής, σε παροχή κοινωφελούς εργασίας. Αφήστε που την κοινωφελή εργασία η Κυβέρνησή σας την έχει καταργήσει και επανειλημμένα, ο Υπουργός Δικαιοσύνης υπόσχεται ότι θα την επανεγκαθιδρύσει. Δεν το έχει κάνει.

Γυρνάτε την ελληνική κοινωνία 30 χρόνια πίσω. Αντιθέτως, δεν δείξατε και όμοια ευαισθησία στα άλλα αδικήματα του πρόσφατου παρελθόντος, όσον αφορά κακοποιήσεις ανηλίκων, που είδαν το φως της δημοσιότητας.

 Τώρα, όσον αφορά αυτές τις ρυθμίσεις υπάρχουν θέματα νομικά. Το τεκμήριο αθωότητας αποτελεί πυλώνα της σωστής απονομής δικαιοσύνης. Άπαντες γνωρίζουν, ότι η βασική αρχή του δικαίου μας, που προστατεύεται και από νομοθετικής ισχύος κείμενα, λέει ότι ο κατηγορούμενος πρέπει να αντιμετωπίζεται, ως αθώος, όχι μόνο κατά τη διάρκεια της ποινικής δίκης, αλλά και πριν την έναρξη αυτής, κατά τη διάρκεια της προδικασίας, ενώ η προστασία του τεκμηρίου λήγει μόνο, όταν η καταδικαστική απόφαση καταστεί αμετάκλητη. Εξοβελίζετε το τεκμήριο της αθωότητας και μάλιστα πλημμελημάτων. Θα βρείτε μπροστά σας πολλά νομικά προβλήματα.

Θεσπίζετε ιδιώνυμο επί πλημμελημάτων. Το ξαναείπαμε, ότι θα έχουμε ένα καθεστώς, που κάποιοι κατηγορούμενοι με κακουργήματα θα αποφυλακίζονται, μέχρι τη δίκη και νεαροί έφηβοι και μετεφηβικής ηλικίας θα φυλακίζονται για πλημμελήματα ! Αυτό είναι ευθέως αντίθετο προς το ευρωπαϊκό δίκαιο, τη νομολογία του Ευρωπαϊκού Δικαστηρίου και του νομικού μας πολιτισμού και είναι έως και αντισυνταγματικό.

Ερευνήσατε, κύριε Υπουργέ, προτού υπάρξετε εκδικητικά τιμωρητικός προς τους νέους, τα αίτια τα οποία τους ωθούν στο χουλιγκανισμό; Στις πρώτες θέσεις είναι η ανεργία, η απογοήτευση, τα αδιέξοδα της νέας γενιάς, ο φανατισμός που προβάλλονται από τα ΜΜΕ και από τα μέσα κοινωνικής δικτύωσης, οι οπαδικές εφημερίδες και η εμπορευματοποίηση του αθλητισμού.

Κοιτάζατε το δέντρο και χάσατε το δάσος. Έχει παιδαγωγικό χαρακτήρα αυτού του τύπου η αυστηροποίηση; Θα βελτιωθούν οι νέες φυλακές ή απλώς θα βγούνε εγκληματίες και μάλιστα βαριοί εγκληματίες;

Περαιτέρω, στην παράγραφο 5 του ιδίου άρθρου, διαπιστώνουμε την πρόβλεψη μειωμένης ποινής, τουλάχιστον 6 μηνών, σε όσους διά του τύπου ή του διαδικτύου παρακινούν και υποκινούν και οργανώνουν πράξεις βίας στα γήπεδα.

Εδώ είναι η αποθέωση της υποκρισίας, κύριε Υπουργέ. Ξέρουμε ποιοι είναι από πίσω από αυτά τα παιδιά, τα ωθούν και τα παρακινούν στη βία. Αυτούς τους ανθρώπους τους ρίχνετε στα μαλακά, είτε έχουν τα έντυπα είτε είναι οι ιδιοκτήτες των ομάδων. Το ξέρουμε πολύ καλά ότι μέχρι και οικονομική ενίσχυση δίνουν σε κάποιους από αυτούς και κατακεραυνώνετε τους νέους, που είναι σε αυτό το καθεστώς. Αυτή είναι η αποθέωση της υποκρισίας. Προτείνουμε την τροποποίηση της εν λόγω πρόληψης, με ποινή φυλάκισης έως τριών ετών.

Στην αναδιάρθρωση των επαγγελματικών κατηγοριών. Στα άρθρα 17, 18, 19 και 20, λέμε «παρών».

Στα άρθρα 21 και 22 επιφυλασσόμεθα.

Στα άρθρα 23, 24, 25 και 26, λέμε «ναι».

Είμαστε υπέρ της συγχώνευσης, σε κάθε περίπτωση, υπέρ της αύξησης μετοχικού κεφαλαίου στις 500.000 ευρώ για τη Σούπερ Λίγκα 1 και 250.000 για τη Σούπερ Λιγκ 2, καθώς και το ύψος των εγγυητικών επιστολών στις 150.000 και 100.000, αντίστοιχα.

Πρέπει να ανοίξετε τα χαρτιά σας, όμως. Πόσες θα είναι οι ομάδες, ποιες είναι οι αποφάσεις σας;

Για τους προπονητές τα ακούσαμε πάρα πολύ καλά, κύριε Υπουργέ. Πραγματικά, είναι μια θέση την οποία θα αναπτύξουμε ιδιαίτερα και με έμφαση και στην Ολομέλεια και στην β΄ ανάγνωση.

Άρθρα 27 και 32 - έρχομαι στο ΕΟΚΑΝ. Μέχρι πού θα πάει αυτή η πελατειακή πολιτική;

Εκτελεστικός διευθυντής; Να προκηρυχθεί η θέση του.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού του Υπουργείου Πολιτισμού και Αθλητισμού:** Δε θα διορίζεται από τον Υπουργό.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Δε θα διορίζεται από τον Υπουργό, το υπόσχεστε;

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού του Υπουργείου Πολιτισμού και Αθλητισμού):** Προκήρυξη θα γίνει, περιμένουμε τα προσόντα.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Το ανακαλώ. Αν είναι έτσι, το ανακαλώ και σας ευχαριστώ πάρα πολύ.

Στα άρθρα 33, 34 «παρών».

Στο άρθρο 35, «ναι». Υπάρχει ένα θέμα στο άρθρο 35, στην παράγραφο 7, για τους προπονητές ΑμεΑ. Δεν υπάρχουν οι κατάλληλα ειδικευμένοι προπονητές και εκεί μήπως δημιουργήσει ένα σοβαρό πρόβλημα. Το λέω με πολύ καλή πρόθεση.

Στο άρθρο 36, επιφυλασσόμαστε.

Στα άρθρα 37 και 38, λέμε «όχι». Για τους προπονητές χαρακτηριστικό είναι ότι στη δημόσια διαβούλευση δεν αναρτήσατε το συγκεκριμένο εδάφιο.

Έρχομαι τώρα στα άρθρα 33 και 34. Υπάρχουν κάποιες εξαιρέσεις για τους προπονητές. Διαφοροποιήσεις και εξαιρέσεις σε Ε.Π.Ο. και ιππασία. Βεβαίως, ακούστηκε και νωρίτερα, αυτό που ονομάζετε «εκσυγχρονισμό», ουσιαστικά, πρόκειται για το ηλεκτρονικό μητρώο. Πέστε το και έτσι, αν θέλετε, εκσυγχρονισμό. Δεν είναι βέβαια αυτός ο εκσυγχρονισμός.

Στο άρθρο 36, υπάρχει μια θετική πτυχή, η οποία λέει για τις θετικές διατάξεις για την «ΕΡΓΑΝΗ» και γι’ αυτό επιφυλασσόμαστε.

Το δελτίο ταυτότητας προπονητή. Δεν διευκρινίζεται, αν υπάρχει οικονομική επιβάρυνση του προπονητή. Μικρή η λεπτομέρεια

Στο άρθρο 37, το θέμα του ποδοσφαίρου. Ξέρετε κάτι; Θα το πω με μία κουβέντα. Είδατε, ρώτησα τον εκπρόσωπο της Ε.Π.Ο., ο οποίος ήταν λαλίστατος, πόσα είναι τα έσοδα της Ε.Π.Ο. από τα πτυχία προπονητών που δίνει. Δεν απάντησε. Τα λεφτά είναι στη μέση. Κάπου εκεί και εσείς υποστηρίζετε αυτό το αναξιοκρατικό καθεστώς, απέναντι στους πτυχιούχους. Δεν απάντησε, πόσα είναι τα έσοδα της Ε.Π.Ο. από τα πτυχία προπονητών, που δίνει!

Τέλος, στο 6ο Μέρος, με τις λοιπές διατάξεις, άρθρα 39 με 40 «ναι», άρθρο 41 «ναι», άρθρο 42 «παρών», άρθρο 43 «ναι, άρθρο 44 «ναι», άρθρο 47 «παρών», άρθρο 48 επιφυλασσόμαστε για μια λεπτομέρεια.

Για τα σκάφη ανοιχτής θαλάσσης, δεν είναι απαραίτητο να θεσπίσετε να έχουν προπονητές, είναι ένα ειδικό καθεστώς, εσείς και σαν αθλητής του υγρού στίβου το ξέρετε, στο οποίο δεν έχει όλο το χρόνο δραστηριότητα, τα περισσότερα είναι ιδιοκτησίες τους, η υποχρέωση να έχουν προπονητές, ίσως δημιουργήσει κάποια προβλήματα.

Άρθρο 49 «ναι».

Άρθρο 51, για τους στρατιωτικούς, κάποιον φωτογραφίζετε. Ξεχάστηκε και δεν χρησιμοποίησε μέχρι τώρα τις ευεργετικές διατάξεις ή τώρα έγινε και έχει τα προσόντα να γίνει; Τουλάχιστον, ας μας πείτε ποιος είναι.

Στο άρθρο 45, για τη διπλή ανάπλαση, είναι προφανές, ότι ψηφίζουμε «ναι», μόνο που πιστεύουμε, ότι πρέπει κάποιο μικρό ποσοστό, αλλά σαφές, να πάρει και ο ερασιτέχνης Παναθηναϊκός, διότι αυτό θα είναι μια αξιοποίηση.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Συμφωνούμε.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Χαίρομαι γι' αυτό.

Να κλείσω και με ένα άλλο θετικό, η καθιέρωση για πρώτη φορά εισφοράς 1% υπέρ της ασφάλισης του αθλητή. Πραγματικά, ίσως θα μπορούσε να ήταν και πιο γενναίο.

Τέλος, στο άρθρο 52, κύριε Υπουργέ, Παγκόσμιο Εργασιακό Πρωτάθλημα. Αν μου επιτρέπετε, ήδη άρχισε να κυκλοφορεί η οσμή σκανδάλου. Όπως λέει ο ποιητής, «το βλέπω το κακό με δρασκελιές να πλησιάζει». Θέλω να σας προφυλάξω. Παγκόσμιο Πρωτάθλημα Εργασιακού Αθλητισμού, από μια ΜΚΟ, η οποία δεν είναι αναγνωρισμένος αθλητικός φορέας, δεν έχει σύσταση οργανωτικής επιτροπής ειδικού σκοπού, με συμμετοχή στη Γενική Γραμματεία, έκρηξη προϋπολογισμού, απολογισμού, με ορκωτούς λογιστές, μετά να έρθει να εγκριθεί στη Βουλή. Μια ΜΚΟ, άμα θέλει, ας κάνει ό,τι θέλει. Εσείς γιατί εμπλέκεστε και φέρνετε νόμο γι’ αυτό; Ξαναλέω, «το βλέπω το κακό με δρασκελιές να πλησιάζει». Θέλω να σας προφυλάξω. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, σας ευχαριστώ. Κύριε Υπουργέ, κυρίες και κύριοι συνάδελφοι, ημέρα έναρξης των πανελλαδικών εξετάσεων, σήμερα και να ευχηθώ σε όλους τους υποψηφίους καλή επιτυχία και καλή δύναμη, τόσο στους ίδιους όσο και στους γονείς τους και στις οικογένειές τους. Καλή δύναμη και στους εκπαιδευτικούς, που σηκώνουν το βάρος των εξετάσεων.

Αγαπητοί συνάδελφοι, η σημερινή ακρόαση των φορέων ήταν ιδιαίτερη χρήσιμη και μάλιστα τούτο για το διακύβευμα των ρυθμίσεων του νομοσχεδίου. Μάλιστα, σε αρκετά άρθρα, μας επιβεβαίωσαν για τις επιφυλάξεις μας. Πιο συγκεκριμένα, επί των άρθρων, στο πρώτο Μέρος του νομοσχεδίου, τα άρθρα 1 - 3, περιγράφουν τις αλλαγές στη δομή της Επιτροπής Επαγγελματικού Αθλητισμού. Μάλιστα, κύριε Υπουργέ, μετά τις δύο παρατάσεις, που έχετε δώσει στη θητεία των μελών της, με τις σημερινές ρυθμίσεις, η Επιτροπή θα έχει λειτουργική, θα έλεγα, ανεξαρτησία, έναντι οποιουδήποτε κυβερνητικού φορέα. Δεν θα υπόκειται, λοιπόν, σε εποπτεία, έλεγχο νομιμότητας και σκοπιμότητας, για τον ορισμό των μελών της και θα μεσολαβεί, φυσικά, η γνώμη της Βουλής.

Βέβαια, κύριε Υπουργέ, είναι ασαφές, ωστόσο, αν οι αλλαγές αυτές αρκούν για την πραγματική ανεξαρτησία της Επιτροπής και φυσικά, για τη διαφάνεια, στο χώρο του αθλητισμού, που θεωρώ για όλους μας είναι και το ζητούμενο.

Ακούσαμε, αγαπητοί συνάδελφοι, από τους φορείς ότι στις αρμοδιότητες της Επιτροπής μεσολαβεί μεγάλη γραφειοκρατία, με ποινές μάλιστα ποδοσφαιρικές, όταν δεν τηρούνται διαδικασίες. Θα πρέπει, λοιπόν, κύριε Υπουργέ να το δείτε, ώστε να μην έχουμε τα αντίθετα και μη επιθυμητά αποτελέσματα. Να υπάρχει έλεγχος, λοιπόν, με τρόπο αποτελεσματικό και οι αλλαγές να γίνουν έγκαιρα, πριν την έναρξη των πρωταθλημάτων, δηλαδή, να μην υπάρχουν ασάφειες και παραλείψεις, με την έναρξη των πρωταθλημάτων.

Με το άρθρο 6, κύριε Υπουργέ, ομάδες, που μισθώνουν εγκαταστάσεις του δημοσίου, θα μπορούν να τις ανακατασκευάζουν με έξοδά τους και να συμψηφίζονται τα ποσά αυτά, με οφειλόμενα μισθώματα. Διάταξη που μπορεί - θα έλεγα, εδώ, αγαπητοί συνάδελφοι - να συνεισφέρει στην αναβάθμιση των δημόσιων αθλητικών εγκαταστάσεων, που βλέπουμε, φυσικά, πολλές από αυτές τις αθλητικές εγκαταστάσεις να βρίσκονται σε παρακμή. Αναμένουμε, κύριε Υπουργέ, ότι η Υπουργική Απόφαση που θα εκδοθεί από εσάς θα λαμβάνει υπόψιν τα τεχνικά δεδομένα των κατασκευαστικών εργασιών και τούτο, ώστε να διασφαλίζεται στο έπακρο το δημόσιο συμφέρον.

Στο δεύτερο Μέρος του νομοσχεδίου, για την εναρμόνιση και την ολιστική μελέτη FIFA, UEFA. Αγαπητοί συνάδελφοι, να θυμίσω ότι τον Ιανουάριο του 2020, όταν ήρθε στη Βουλή η Υπουργική Τροπολογία για την αναμόρφωση των ομάδων, που αφορούσαν ποινές, σε περίπτωση παράβασης της νομοθεσίας για την ιδιοκτησία. Ενθυμείστε, κύριε Μπούμπα, τις κουβέντες, που κάναμε και την ανταλλαγή απόψεων στο Εντευκτήριο. Δηλαδή, ήταν μια νομοθετική διάταξη, που ρύθμιζε ευθέως θέματα του ποδοσφαίρου. Ένα μήνα ωστόσο μετά, στις 25/2/2020, ο Πρωθυπουργός συναντήθηκε με τους εκπροσώπους της FIFA και της UEFA και υπεγράφη τότε το σχετικό μνημόνιο συνεργασίας μαζί τους.

Με ερώτηση, που είχα καταθέσει, αγαπητοί συνάδελφοι, τον Νοέμβριο του 2020, με τον συνάδελφο Ανδρέα Λοβέρδο, ζητήσαμε να μας γνωστοποιηθεί το περιεχόμενο της ολιστικής μελέτης, καθώς και το μνημόνιο συνεργασίας. Το Υπουργείο, κύριε Υπουργέ, δεν απάντησε ποτέ και η Σύμβαση αυτή δεν ήρθε ποτέ στη Βουλή. Βγάλτε τα συμπεράσματά σας!

Σήμερα, ωστόσο, οι ρυθμίσεις του νομοσχεδίου για την εναρμόνιση, με κάποιες από τις προτάσεις της ολιστικής μελέτης, αφορούν τις λέσχες φιλάθλων, τις οργανωμένες μετακινήσεις των φιλάθλων και την αυστηροποίηση των ποινών για την αθλητική βία. Αγαπητοί συνάδελφοι, για τις λέσχες και τις μετακινήσεις των φιλάθλων, όπως τόνισα και στη συζήτηση επί της αρχής είναι σαφές ότι χρειάζεται εκσυγχρονισμός, διαφάνεια και αξιοπιστία. Άλλωστε, ουδείς το αμφισβητεί ότι οι λέσχες πρέπει να λειτουργούν εντός της νομιμότητας και στο πνεύμα του ευ αγωνίζεσθαι, έτσι οι ομάδες να ενθαρρυνθούν να τις αναγνωρίσουν. Επίσης, η μετακίνηση των φιλάθλων να γίνεται οργανωμένα, με τρόπο γνωστό στις ομάδες, αλλά και στην πολιτεία. Σε αυτό το πλαίσιο, λοιπόν, θα μπορούμε να έχουμε αγώνες με φιλάθλους και των δύο ομάδων στο γήπεδο και όχι εικόνες με άδειες κερκίδες. Ταυτόχρονα, θα μπορεί να λειτουργεί ορθολογικά η ευθύνη των ομάδων για τις πράξεις των φιλάθλων τους.

Αγαπητοί συνάδελφοι, η αθλητική βία είναι μια μάστιγα τόσο για το ελληνικό ποδόσφαιρο, όσο και για το παγκόσμιο ποδόσφαιρο. Πρέπει, λοιπόν, στόχος όλων μας να είναι να εξαλειφθεί και φυσικά να εξαλειφθεί και η αίσθηση της ατιμωρησίας και να αποδίδονται ευθύνες σε κάθε υπαίτιο επεισοδίων, εντός και εκτός γηπέδων. Ωστόσο, κύριε Υπουργέ, ως μέτρο πίεσης, επαναφέρετε το ιδιώνυμο αδίκημα, δηλαδή τη μη αναστολή ή μετατροπή των ποινών για αθλητική βία. Εδώ, λοιπόν, θα ήθελα, αγαπητοί συνάδελφοι, να τονίσω ότι, για την εξάλειψη της αθλητικής βίας, δεν αρκεί η αυστηροποίηση των ποινών. Μην ξεχνάμε ότι το θεσμικό πλαίσιο, η Σύμβαση Macolin και οι ποινές, που έχουμε σήμερα, θα έπρεπε ήδη να είχαν αποδώσει, αν εφαρμόζονταν σωστά.

Χρειάζεται, λοιπόν, μεθοδική προσέγγιση του φαινομένου, που έχει σύνθετα αίτια και δεν εξαντλείται φυσικά στις οπαδικές αντιπαλότητες, αλλά θα εγγυάται, ταυτόχρονα, ένα πράγμα, όχι βία στα γήπεδα.

Περνάω στο τρίτο Μέρος του νομοσχεδίου, στην αναδιάρθρωση των κατηγοριών του επαγγελματικού ποδοσφαίρου. Η Football League καταργείται και συνενώνεται με τη Super League 2. Οι ομάδες υποχρεώνονταν να καταβάλλουν εγγυητική επιστολή επί των 100.000 ευρώ. Προϋπόθεση, θα έλεγα, καθόλου αυτονόητη για πολλές ομάδες, ιδιαίτερα για τις ομάδες της Football League με τις υποχρεώσεις, που αναλαμβάνουν. Επιπλέον, υποχρεούνται να διαμορφώσουν το μετοχικό τους κεφάλαιο στα 250.000 ευρώ και να περιλαμβάνουν σε κάθε φύλλο αγώνα, τουλάχιστον κατά το ήμισυ, ποδοσφαιριστές που είτε συμμετέχουν σε εθνική ομάδα είτε έχουν το δικαίωμα συμμετοχής στην εθνική μας ομάδα. Αυτό, κύριε Υπουργέ, είναι πάρα πολύ σημαντικό και για το ελληνικό ποδόσφαιρο, αλλά και για τη συνέχεια και τη στήριξη του Έλληνα ποδοσφαιριστή.

 Κύριε Υπουργέ, το ελληνικό ποδόσφαιρο βιώνει μια περίοδο βαθιάς κρίσης. Το νέο πλαίσιο, που διασφαλίζει τη βιωσιμότητα, είναι το απαιτούμενο; Είναι ένα ερώτημα. Θα πρέπει, λοιπόν, αυτό το νέο πλαίσιο, που σήμερα ζητάμε να ψηφιστεί, να διασφαλίζει τη βιωσιμότητα των ομάδων, χωρίς άδικους αποκλεισμούς. Ακούσαμε τους φορείς από τη Super League 2 να είναι θετικοί, απέναντι στο εγχείρημα. Θα ήταν χρήσιμο, αγαπητοί συνάδελφοι, να έχουμε και την άποψη της Football League. Γιατί; Γιατί το ζήτημα αυτό είναι σύνθετο και επιφέρει αλλαγές τόσο αγωνιστικές όσο και οικονομικές.

Στο τέταρτο Μέρος του νομοσχεδίου, τα άρθρα 27 – 32 αφορούν τον Εθνικό Οργανισμό Καταπολέμησης Ντόπινγκ. Καταρχάς, η εναρμόνιση, αγαπητοί συνάδελφοι, με το νέο κώδικα του WADA, αποτελεί υποχρέωση της χώρας μας. Όσον αφορά θέματα της στελέχωσης του ΕΟΚΑΝ, να τονίσω ότι ο Οργανισμός είναι επιφορτισμένος με ένα πολύ σημαντικό έργο και είναι αναγκαίο να εξοπλιστεί, με κατάλληλους πόρους και ανθρώπινο προσωπικό. Για το λόγο, φυσικά, του να είναι αποτελεσματικός. Μάλιστα, εδώ θα έλεγα, προσωπικό, που θα προσληφθεί με ανοιχτές διαδικασίες, με διαφάνεια και αντικειμενικότητα. Όπως είχα επισημάνει και κατά την κύρωση του Κώδικα WADA, το Δεκέμβρη, η συγκρότηση του Οργανισμού επιβάλλεται να γίνει με εγγυήσεις διαφάνειας. Σας είχα προτείνει, τότε κύριε Υπουργέ, να μεσολαβεί η γνώμη της Επιτροπής Διαφάνειας ή της Επιτροπής Μορφωτικών Υποθέσεων της Βουλής. Φυσικά και αυτό, που θα αφορά την επιλογή της διοίκησης του Οργανισμού. Πρόταση που εξασφαλίζει τη διαφάνεια στον Οργανισμό.

 Αγαπητοί συνάδελφοι, στο θέμα των προπονητών, έχουμε αναφερθεί πολλές φορές, θα έλεγα πολλάκις, στο θολό τοπίο εντός του οποίου οι προπονητές, στη χώρα μας, ασκούν το επάγγελμά τους. Όλοι γνωριζόμαστε μεταξύ μας και όλοι γνωρίζουμε ότι πολλοί είναι αναγκασμένοι να εργάζονται ανασφάλιστοι. Κάτι που απέκτησε τραγικές διαστάσεις, θα έλεγα, μέσω της πανδημίας. Οι προπονητές δεν μπορούσαν να λάβουν την αποζημίωση από το κράτος, όπως άλλοι εργαζόμενοι. Φέρνετε, κύριε Υπουργέ, εδώ ένα νομικό πλαίσιο για το επάγγελμα του προπονητή, με υποχρεωτική απασχόληση προπονητή σε κάθε άθλημα. Πολύ σημαντικό και μάλιστα, με υποχρεωτική απασχόληση των προπονητών, με έγγραφη σύμβαση εργασίας και κατώτατη αμοιβή 250 ευρώ. Θα έλεγα εδώ, διατάξεις θετικές, που καταπολεμούν την ανασφάλιστη εργασία.

 Προβλέπεται, επίσης, συμμετοχή εκπροσώπου στο Δ.Σ. των ομοσπονδιών, κάτι που αποτελούσε πάγιο αίτημα των προπονητών και είναι σημαντικό ότι γίνεται πράξη. Ωστόσο, εδώ, θα πρέπει να υπάρξει πρόβλεψη για τις περιπτώσεις, που δεν υπάρχει σωματείο προπονητών. Σας το είπα και προχθές, κύριε Υπουργέ, στη συζήτηση επί της αρχής, να το λάβετε υπόψη και να το κάνετε πράξη. Παραδείγματος χάρη, με απόφαση του Διοικητικού Συμβουλίου της Ομοσπονδίας, όπως συμβαίνει, δηλαδή, με τον εκπρόσωπο των αθλητών.

Εδώ θα πρέπει να διευκρινιστεί πώς θα ορίζεται, φυσικά, ο εκπρόσωπος της Ομοσπονδίας με περισσότερα αθλήματα.

Θα σταθώ, ωστόσο, στο θέμα των επαγγελματικών δικαιωμάτων των αποφοίτων των ΣΕΦΑΑ. Με τα τρία επίπεδα προπονητικής, που προβλέπει το άρθρο 37, οι απόφοιτοι των ΣΕΦΑΑ ή παλαιότερα ΤΕΦΑΑ, τοποθετούνται στο πρώτο επίπεδο της ειδικότητάς τους. Αυτό, όμως, δεν ισχύει, ειδικά για όσους έχουν ειδικότητα το ποδόσφαιρο, καθώς με το άρθρο 37, τα επαγγελματικά τους δικαιώματα καθορίζονται από την Ε.Π.Ο., σύμφωνα, φυσικά με τη σύμβαση προπονητικής UEFA-Ε.Π.Ο. και τον Κανονισμό προπονητών ποδοσφαίρου. Το δε πτυχίο τους ορίζεται ρητά από το άρθρο 38, ότι είναι ισότιμο με το δίπλωμα UEFA-B.

Κύριε Υπουργέ, το ελληνικό ποδόσφαιρο πρέπει να λειτουργεί με τις ευρωπαϊκές και διεθνείς προδιαγραφές και αυτό είναι γνωστό σε όλους. Και η Ε.Π.Ο. δεσμεύεται από τις συμβάσεις, που υπογράφει με την UEFA. Ωστόσο, να της αποδίδουμε την αρμοδιότητα να καθορίζει, κύριε Υπουργέ, τα επαγγελματικά δικαιώματα αποφοίτων των πανεπιστημίων της χώρας μας είναι κάτι εντελώς διαφορετικό. Κάθε πτυχιούχος, στη χώρα μας, γνωρίζει ότι έχει επαγγελματικά δικαιώματα, που του αποδίδει το κράτος και τούτο, φυσικά, σύμφωνα με την ελληνική νομοθεσία και το πλαίσιο προσόντων του ΕΟΠΠΕΠ. Αγαπητοί συνάδελφοι, οι απόφοιτοι των ΣΕΦΑΑ πραγματοποιούν τετραετείς σπουδές, με παιδαγωγική επάρκεια, σε τμήματα με εγκεκριμένο πρόγραμμα σπουδών, που υπόκειται στην αξιολόγηση της Α.Α.Ε..

Κύριε Υπουργέ, διαμορφώσατε το πλαίσιο για τους αποφοίτους ΣΕΦΑΑ, με βάση το νόμο, με σεβασμό στο αυτοδιοίκητο και στις δεσμεύσεις έναντι της UEFA, χωρίς, όμως, φυσικά, να στερείτε το δικαίωμα να εργαστούν στην ειδικότητά τους, χωρίς να τους οδηγείτε ή να τους οδηγούμε σε σεμινάρια, τα οποία προσφέρονται, σε κάθε ενδιαφερόμενο είτε έχει πτυχίο, δηλαδή, είτε όχι, όπου μάλιστα, αυτοί οι πτυχιούχοι των πανεπιστημίων, που έχουν ειδικότητα το ποδόσφαιρο, καλούνται να καταβάλουν και υψηλά δίδακτρα και θα έλεγα, δίδακτρα, που γίνονται χαράτσια, μερικές χιλιάδες ευρώ, γιατί αυτή είναι και η ουσία.

Νωρίτερα, κύριε Υπουργέ, αγαπητοί συνάδελφοι, πρότεινα στην Επιτροπή να εξεταστεί η δυνατότητα για συνέργειες, μεταξύ των πανεπιστημίων και της Ε.Π.Ο., ώστε τα σεμινάρια της UEFA να μπορούν να πραγματοποιούνται εντός των πανεπιστημιακών σπουδών και φυσικά, χωρίς καμία οικονομική επιβάρυνση, με σεβασμό, δηλαδή, στα τέσσερα χρόνια των σπουδών τους και θα έλεγα, είναι μια πρόταση, κύριε Υπουργέ, που μπορεί να λύσει τα προβλήματα και πιστεύω ότι σας αγγίζει, την βλέπετε θετικά και θα την κάνετε πράξη.

 Αγαπητοί συνάδελφοι, περνώ στο τελευταίο μέρος του νομοσχεδίου. Θετική η πρόβλεψη για κοινωνική ασφάλιση των αθλητών, καθώς και η θέσπιση πλαισίου για ελεύθερες μετεγγραφές, που αποδεσμεύει τους αθλητές.

Θετικές οι ρυθμίσεις για την αναγνώριση προσφοράς των Ολυμπιονικών, όπως επίσης για την αναγνώριση των επιδόσεων των αθλητών ετών 2019,2021 και τούτο φυσικά, δεδομένου ότι το έτος 2020 δεν πραγματοποιήθηκαν αγώνες, λόγω της Πανδημίας.

 Τέλος, όσον αφορά στις ρυθμίσεις για τα αθλητικά σωματεία. Η παράταση, αγαπητοί συνάδελφοι για την εναρμόνιση των καταστατικών, με το νόμο είναι αναγκαία. Η γραφειοκρατία, όπως έχουμε τονίσει, κατ’ επανάληψη, μεγάλη και τα σωματεία βρίσκονται αντιμέτωπα με παθογένειες ετών και πολλές φορές οφείλονταν, θα έλεγα, αυτές οι παθογένειες, στο ίδιο το κράτος.

Μην ξεχνάμε, επίσης, την περίοδο βαθιάς κρίσης, που διέρχεται ο ερασιτεχνικός αθλητισμός, λόγω της Πανδημίας, επί ένα και πλέον έτος.

Διαφωνούμε, κύριε Υπουργέ, ωστόσο, με την πρόβλεψη για απαγόρευση χρήσης των εγκαταστάσεων των Ο.Τ.Α. από αθλητικά σωματεία, που δεν έχουν εγγραφεί στα μητρώα από 1ης /9ου του 2021. Ξέρετε ότι το Μητρώο δεν λειτούργησε, όπως αναμενόταν και το γνωρίζουμε όλοι και όπως έχω τονίσει και στο παρελθόν, η καταγραφή των σωματείων πρέπει να γίνει με ένα «ανοιχτό» Μητρώο, χωρίς ασφυκτικές προθεσμίες και χωρίς να αποκλείει τους αθλητές από τους χώρους προπόνησης, γιατί, έτσι, ουσιαστικά, ποιος τιμωρείται; Όχι το σωματείο, αλλά ο αθλητής.

Ολοκληρώνοντας, αγαπητοί συνάδελφοι, το νομοσχέδιο φιλοδοξεί να φέρει μια μεταρρύθμιση στο χώρο του αθλητισμού. Τούτο, όμως, δεν θα γίνει με αποσπασματικές ρυθμίσεις.

 Σας καλούμε, κύριε Υπουργέ, να εξετάσετε τις παρατηρήσεις και τις προτάσεις μας και να τις κάνετε αποδεκτές. Άλλωστε το Κίνημα Αλλαγής, το ΠΑΣΟΚ, είναι υπέρ των γόνιμων και εποικοδομητικών προτάσεων και όχι των κραυγών.

 Όπως επί της αρχής, έτσι και επί των άρθρων θα επιφυλαχθούμε και θα τοποθετηθούμε στην Ολομέλεια. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο Ειδικός Αγορητής του Κομμουνιστικού Κόμματος Ελλάδας, κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Κυρίες και κύριοι, στην συζήτηση της πρώτης ανάγνωσης είχαμε κάνει μια εκτενή αναφορά στο πρώτο μέρος, που αφορά την αναμόρφωση του θεσμικού πλαισίου της Επιτροπής Επαγγελματικού Αθλητισμού και στο δεύτερο μέρος, που αφορά την εναρμόνιση της ελληνικής νομοθεσίας με την UEFA, τη FIFA, τις λέσχες φιλάθλων, αδικήματα βίας, αντιμετώπιση ύποπτων χειραγώγησης αγώνων και πάει λέγοντας.

Επιτρέψτε μου να κάνω μία αναφορά στο τρίτο μέρος του σχεδίου νόμου, σχετικά με την αναδιάρθρωση των επαγγελματικών κατηγοριών ποδοσφαίρου και να πω ότι αντίστοιχη αναδιάρθρωση είχε γίνει και πριν από λίγο χρονικό διάστημα, μια μίνι, μάλλον, αναδιάρθρωση, με τον ν. 4612/2019, που αφορούσε την αγωνιστική περίοδο 2019 - 2020 και για την οποία το Κόμμα μας, το Κ.Κ.Ε είχε ψηφίσει «παρών», τονίζοντας ότι κάθε φορά που εκτροχιάζεται η άθλια κατάσταση στο χώρο του ποδοσφαίρου, η Κυβέρνηση προσπαθεί να κρατήσει αυτή την κατάσταση σε μια ισορροπία. Δεν θα αναφερθώ στο τι προέβλεπε αυτή η μίνι αναδιάρθρωση τότε, είναι γνωστά.

Στην παρούσα ρύθμιση γίνονται οι εξής τρεις αλλαγές και θα ισχύσουν από το 2021 – 2022:

- Καταργείται από το επαγγελματικό ποδόσφαιρο η Β΄ εθνική κατηγορία, δηλαδή η Football League, το επαγγελματικό ποδόσφαιρο θα έχει δύο μόνο επαγγελματικές κατηγορίες, A1 εθνική κατηγορία και A2.

- Αυξάνεται το κατώτατο όριο του ελάχιστου μετοχικού κεφαλαίου για τις Π.Α.Ε., που συμμετέχουν στη Super League 2, από τις 100.000 € στις 250.000 €, με στόχο, όπως αναφέρεται και στην Αιτιολογική Έκθεση, την εξασφάλιση της βιωσιμότητας και ευρωστίας των ομάδων, που θα συμμετέχουν σ’ αυτήν την κατηγορία. Διατηρείται, βέβαια, και το αντίστοιχο κατώτατο όριο του ελάχιστου μετοχικού κεφαλαίου των Π.Α.Ε., που θα συμμετέχουν στη Super League 1 στις 500.000 €.

- Ορίζεται ότι για τις ομάδες, που θα μετέχουν στο πρωτάθλημα της Super League 2, τουλάχιστον το μισό των δηλωθέντων, σε κάθε φύλλο αγώνα, ποδοσφαιριστών, καθ΄ όλη τη διάρκεια του πρωταθλήματος, πρέπει να πληροί τις προϋποθέσεις συμμετοχής σε ελληνική εθνική ομάδα οποιασδήποτε ηλικιακής κατηγορίας.

Το λέω αυτό γιατί, προφανώς, όπως έδειξε η πολύ πρόσφατη πείρα των δύο τελευταίων αγωνιστικών σεζόν, 2019 - 2020 και 2020 - 2021, ανεξάρτητα από το θέμα της πανδημίας, με τις πολλές αποχωρήσεις ομάδων από την Football League, δεν αντέχει το ελληνικό ποδόσφαιρο τρεις επαγγελματικές κατηγορίες, έστω και εάν τελευταία είχε, ως κατώτατο όριο του ελάχιστου μετοχικού κεφαλαίου, τις 30.000 €. Δεν υπάρχει καμία απολύτως ρύθμιση για την εξασφάλιση ή έστω τη στήριξη των ποδοσφαιριστών, των προπονητών, των ομάδων, που το προηγούμενο διάστημα αποχώρησαν από τη Football League, αλλά και των ομάδων, που από την επερχόμενη αθλητική περίοδο θα πάψουν να ανήκουν σε επαγγελματική κατηγορία, αφού καταργείται η Football League.

Η αύξηση του κατώτατου ορίου του ελάχιστου μετοχικού κεφαλαίου των ομάδων των Π.Α.Ε. που θα συμμετέχουν στη Super League 2, θα οδηγήσει αντικειμενικά στην απομάκρυνση από το επαγγελματικό ποδόσφαιρο και στον υποβιβασμό αδύναμων οικονομικά Π.Α.Ε., με αρνητικές συνέπειες και για ποδοσφαιριστές και για προπονητές και άλλους εργαζόμενους, βέβαια.

Και ταυτόχρονα, αυτό θα σημάνει την ενίσχυση των Π.Α.Ε., όπου κάποιος μεγάλος επιχειρηματίας θα θελήσει να μπει στο χώρο του ποδοσφαίρου.

Επίσης, θα αυξηθούν οι ομάδες, που θα συμμετέχουν στα ερασιτεχνικά πρωταθλήματα. Θα φυτοζωούν, καθώς δεν θα έχουν την στήριξη και την ενίσχυση του κράτους και της ποδοσφαιρικής ομοσπονδίας.

 Το ότι οι μισοί ποδοσφαιριστές στις ομάδες της Super League 2 θα πρέπει να έχουν τις προϋποθέσεις να αγωνίζονται σε εθνικές ομάδες, δεν λύνει το τεράστιο πρόβλημα, λόγω της απελευθέρωσης, που ισχύει στην κινητικότητα των ποδοσφαιριστών. Από τότε που υπήρξε η υπόθεση Μποσμάν, άρχισαν να κατακλύζουν την πατρίδα μας αμφίβολης αξίας ποδοσφαιριστές και να εξοβελίζουν από τις ομάδες Έλληνες ποδοσφαιριστές.

 Τούτο, βέβαια, δεν αποτρέπεται στην κατεξοχήν ανώτατη επαγγελματική κατηγορία, της Super League 1, όπου δεν εισάγεται κανένας τέτοιος περιορισμός. Έτσι μικρό το κέρδος και για τις εθνικές ομάδες, οι οποίες αντλούν ποδοσφαιριστές, κυρίως, από τις μεγάλες ομάδες, γενικά τις ομάδες της ανώτατης κατηγορίας.

Σε σχέση τώρα με το 4ο Κεφάλαιο, που αφορά την λειτουργική ενίσχυση του Εθνικού Οργανισμού Καταπολέμησης Ντόπινγκ. Τα έχουμε ξανακουβεντιάσει αυτά, αλλά επιτρέψτε μου να υπενθυμίσω έτσι την άποψη του Κ.Κ.Ε.. Όπως γνωρίζετε, δεν στεκόμαστε γενικά αρνητικά στην εναρμόνιση της ελληνικής νομοθεσίας με τον παγκόσμιο κώδικα αντιντόπινγκ, με δεδομένο ότι μπορεί να υπάρχουν κυρώσεις και αποκλεισμοί Ελλήνων αθλητών από τις διεθνείς οργανώσεις.

Το πρόβλημα του ντόπινγκ, όσο καλά και αν λειτουργεί το υφιστάμενο όργανο, το ΕΣΚΑΝ ή ο ΕΟΚΑΝ, ως καθολικός διάδοχος του Εθνικού Συμβουλίου Καταπολέμησης Αντιντόπινγκ, όσο καλή θέληση και αν έχουν τα μέλη του, τα οποία αφιερώνουν χρόνο, για να επιτελέσουν το έργο τους, εμείς τουλάχιστον δεν έχουμε αυταπάτες, ότι μπορεί να λυθεί και να αντιμετωπιστεί αποτελεσματικά και οριστικά μέσα στα υφιστάμενα κοινωνικοοικονομικά και αθλητικά πλαίσια. Και πολύ δε περισσότερο, όταν ο Οργανισμός και όλοι οι οργανισμοί, γενικότερα και υποχρηματοδοτούνται και δεν έχουν επαρκή προσωπικό, για να βγάλουν τόση μεγάλη δουλειά.

 Υπό την έννοια αυτή, δεν πρόκειται να υπάρξει λύση, να δώσετε, ως Κυβέρνηση, λύση δηλαδή, όσο υπηρετείτε αυτό το σάπιο οικοδόμημα του εμπορευματοποιημένου αθλητισμού.

Το ντόπινγκ, το γνωρίζουμε όλοι, έχει εξελιχθεί σε μια κοινωνική μάστιγα, ξεπερνάει τα όρια του πρωταθλητισμού, επεκτείνεται σε όλες τις κοινωνικές δραστηριότητες, θέλετε γυμναστήρια, θέλετε σχολικό αθλητισμό. Άρα, όσο ο αθλητισμός είναι εμπόρευμα και αποτελεί βιομηχανία θεάματος και κερδοφόρα επιχείρηση, πάντα το ντόπινγκ θα βρίσκεται δύο βήματα μπροστά, όχι ένα, από το αντιντόπινγκ, γιατί ακριβώς συμβάλλει σε αυτήν την κερδοφορία. Άρα, δεν είναι υπερβολή να πούμε ότι το ντόπινγκ στην πράξη ακυρώνει τον αθλητισμό, ως κοινωνικό αγαθό.

Εμείς, ως Κόμμα, είχαμε προτείνει και συνεχίζουμε να προτείνουμε, προφανώς, την ενίσχυση των οργανισμών, με οποιαδήποτε μορφή λειτουργική και αν έχουν ή οποιαδήποτε ονομασία, αλλά παράλληλα, χρειάζονται και άλλα μέτρα, όπως είναι η ειδική ενημερωτική φροντίδα για τις επιπτώσεις του ντόπινγκ, με ειδικό ρόλο των ΤΕΦΑΑ της χώρας. Να, ένας επιπλέον ρόλος της πανεπιστημιακής εκπαίδευσης, γύρω από αυτό το ζήτημα.

Στον ΕΟΚΑΝ να συμμετέχουν και εκπρόσωποι, για παράδειγμα, συνδικαλιστικών οργανώσεων, που θα ορίζονται από αυτές, από την τοπική διοίκηση, από το πανεπιστήμιο, από τα συνδικάτα. Γιατί είναι έξω από αυτήν την ιστορία;

Να θεσμοθετηθούν αυστηρά μέτρα ελέγχου εισαγωγής και διακίνησης των φαρμακοδιεγερτικών ουσιών, φαρμάκων, συμπληρωμάτων διατροφής και γενικά σκευασμάτων, που αλλοιώνουν τη φυσική κατάσταση.

 Να απαγορευθεί κάθε διαφήμισή τους και να χορηγούνται μόνο κατόπιν ιατρικής συνταγογράφησης.

Να ενισχυθεί ο ρόλος του Εθνικού Οργανισμού Φαρμάκων.

Να ιδρυθεί τμήμα αθλιατρικής στην Ιατρική Σχολή και αντίστοιχη εξειδίκευση στην αθλητική ψυχολογία.

Ως Κόμμα, έχουμε εμπειρία, όχι μόνο τωρινή, αλλά πολλών δεκαετιών πίσω, που πολλά από αυτά εφαρμόστηκαν στην πρώην Σοβιετική Ένωση και με πολύ μεγάλες επιτυχίες.

Στο πέμπτο Μέρος, που αφορά την αναμόρφωση του θεσμικού πλαισίου προπονητών αθλημάτων. Οι φορείς εδώ ήταν καταπέλτης και εκείνοι που είχαν προσκληθεί και όσοι έστειλαν επιστολές με τις θέσεις τους. Ο Κοσμήτορας ΣΕΦΑΑ του ΕΚΠΑ, υπάρχει ομόφωνη απόφαση της Συγκλήτου του Πανεπιστημίου Θεσσαλίας, ο Πανελλήνιος Σύλλογος Υπαλλήλων Αθλητικών Σωματείων, Πανελλήνιος Σύλλογος Επαγγελματιών Αθλητισμού και Άσκησης, η Πανελλήνια Ένωση Προπονητών Ποδοσφαίρου Πανεπιστημιακής Εκπαίδευσης και πάει λέγοντας. Όλοι τους ήταν σε πλήρη αντίθεση, με τις ρυθμίσεις για το νέο θεσμικό πλαίσιο προπονητών αθλημάτων και κατά την άποψή μας, είναι δίκαιη και λογική αυτή η αντίδραση, για το γεγονός ότι το κράτος αναθέτει σε έναν ιδιώτη να οργανώνει πρωταθλήματα και να καθορίζει και επαγγελματικά δικαιώματα πτυχιούχων εκπαιδευτικών ιδρυμάτων. Και όχι μόνο συμμεριζόμαστε αυτές τις αγωνίες, τις διαφωνίες, τον αγώνα τους για την κατοχύρωση των επαγγελματικών δικαιωμάτων, την αναβάθμιση του προπονητή, την ενίσχυση των ΣΕΦΑΑ της χώρας, την παιδαγωγική κατάρτιση και την αποκλειστική ευθύνη του πανεπιστημίου, αλλά κάνουμε ό, τι περνάει από το χέρι μας, προκειμένου να αποτραπεί μια τέτοια εξέλιξη.

Μια τέτοια επικίνδυνη εξέλιξη οδηγεί στην υποβάθμιση της πανεπιστημιακής εκπαίδευσης, γιατί περί αυτού πρόκειται, με αυτές τις διατάξεις, που ζητάμε να αποσυρθούν, γιατί πρόκειται για διατάξεις, κατά παραγγελία των επιχειρηματιών του ποδοσφαίρου. «Βγάζουν μάτι», πώς να το πούμε διαφορετικά; Και αποτελεί πλήγμα κατά της δημόσιας και δωρεάν παιδείας, στα επαγγελματικά δικαιώματα των αποφοίτων, στην υγεία των αθλητών, στην άσκηση, στη φυσική αγωγή, στον αθλητισμό γενικότερα. Οι οποιεσδήποτε ανάγκες σε ειδικότητες προπονητικής, κατά την άποψή μας, πρέπει να καλύπτονται από τα ΤΕΦΑΑ της χώρας. Η πρόσβαση στο επάγγελμα του προπονητή να είναι, με μοναδική προϋπόθεση, το πτυχίο, χωρίς επιπλέον πιστοποιήσεις και καταρτίσεις και χωρίς καμία οικονομική επιβάρυνση.

Είμαστε αντίθετοι με αυτό, που λέει το άρθρο 36, στη θεσμοθέτηση του ρόλου του εκπαιδευτή εθελοντή, για δραστηριότητες, που προϋποθέτουν παιδαγωγική επάρκεια. Όχι, γιατί είμαστε αντίθετοι στον εθελοντισμό γενικά, για να μην παρεξηγηθούμε, αλλά γιατί αυτός που αναλαμβάνει ένα τέτοιο ρόλο, πρέπει να έχει μια σχετική παιδαγωγική επάρκεια, να έχει καλές γνώσεις στην ασφάλεια εκτέλεσης των καθηκόντων. Οι αθλητικές ομοσπονδίες μπορούν να παίξουν ένα τέτοιο ρόλο; Όχι, βέβαια. Γιατί, λοιπόν, εισάγετε διατάξεις, που συνιστούν χαμηλού επιπέδου τεχνογνωσία και προκαλούν και κινδύνους, συν τοις άλλοις;

Ανάγετε την Ε.Π.Ο. σε Αρχή απονομής επαγγελματικών δικαιωμάτων, παραγνωρίζοντας και υποβαθμίζοντας το πτυχίο ΤΕΦΑΑ, με ειδίκευση στην ποδοσφαίριση, υποχρεώνοντας πτυχιούχους να βάλουν βαθιά το χέρι στην τσέπη, για άλλη μια φορά και να πληρώσουν ταχύρρυθμα σεμινάρια, σε ιδιωτική εταιρεία, για να αποκτήσουν πλήρη επαγγελματικά δικαιώματα. Δεν είναι πρόκληση αυτό; Δηλαδή, πως στοιχειοθετούνται όλα αυτά τα πράγματα; Τι λογική έχουν όλα αυτά; Θεσμοθετείτε, επιπλέον, τη λειτουργία της Εθνικής Σχολής Προπονητών, η οποία σχολή προπονητών, με ένα επταμελές συμβούλιο, τέσσερις θα είναι οι διοικητικοί και τρεις θα είναι μέλη ΔΕΠ. Δηλαδή, οι διοικητικοί θα αποφασίζουν για τις αποφάσεις της Εθνικής Σχολής Προπονητών. Δηλαδή, θα καθορίζουν ποιοι επιλέγονται να φοιτήσουν, θα καθορίζουν την ύλη, θα καθορίζουν το πρόγραμμα σπουδών των σχολών και πάει λέγοντας.

Επίσης, αναθέτετε σε ομοσπονδίες να ιδρύουν δικές τους σχολές, όπως το θαλάσσιο σκι, χιονοδρομία και πάει λέγοντας. Γιατί θα πρέπει οι προπονητές στα αθλήματα αυτά να παρακολουθούν σχολές προπονητών των ομοσπονδιών και δεν καθορίζονται διατάξεις υποχρεωτικού χαρακτήρα της διδακτικής και παιδαγωγικής επάρκειας; Γιατί; Γιατί άλλο ένα κομμάτι το δίνετε έξω από την πανεπιστημιακή εκπαίδευση; Στην πράξη, αυτό που γίνεται, είναι γιατί θέλετε να φτιάξετε, εντός της Γενικής Γραμματείας Αθλητισμού, ιδιωτικά ΙΕΚ, διάφορα ινστιτούτα δια βίου μάθησης και πάει λέγοντας.

Το κριτήριο είναι το κέρδος. Αυτό είναι, δεν είναι κάτι άλλο, δεν μπορεί να στοιχειοθετηθεί, με διαφορετικό τρόπο.

Η άποψή μας είναι ότι θα πρέπει να σταματήσει η Γενική Γραμματεία Αθλητισμού να ασχολείται με την εκπαίδευση προπονητών. Δεν είναι τέτοιος ο ρόλος της. Είναι κάτι το ξεπερασμένο. Είναι κάτι το αναχρονιστικό. Εσείς το ονομάζετε «μεταρρύθμιση», κάτι το προοδευτικό, ενώ δεν είναι στην πράξη κάτι τέτοιο.

Αποδεικνύεται, λοιπόν, από όλα τα παραπάνω, ότι όλες αυτές οι ρυθμίσεις είναι απόρροια μιας πολιτικής όλων των κυβερνήσεων, διαχρονικά, που πέρασαν, οι οποίες στοιχίζονται στις κατευθύνσεις της Ευρωπαϊκής Ένωσης, της FIFA, της UEFA, αντιμετωπίζοντας τον αθλητισμό, ως εμπόρευμα. Άλλωστε, αν ανατρέξει κανείς στο 2007, με τη Λευκή Βίβλο, αυτό συνιστούσε η Λευκή Βίβλος. Είναι μία κερδοφόρα επένδυση ο αθλητισμός, άρα, όλα πρέπει να συντείνουν προς αυτήν την κατεύθυνση.

 Είναι πολιτικό και ιδεολογικό ζήτημα, κύριε συνάδελφε της Πλειοψηφίας. Πώς δεν είναι ιδεολογικό ζήτημα; Το αν εσείς βλέπετε τον αθλητισμό, ως εμπόρευμα και εγώ τον αντιλαμβάνομαι, ως κοινωνικό αγαθό, δημόσιο, δωρεάν για όλους ανεξαιρέτως, χωρίς εμπόδια, δεν είναι ιδεολογικό το ζήτημα; Αν αντιμετωπίζει σήμερα ο αθλητισμός και ιδιαίτερα ο ερασιτεχνικός αθλητισμός τα χάλια, που έχει και ο επαγγελματικός αθλητισμός, «η παράγκα», έτσι όπως έχει καταντήσει, δεν είναι πολιτικό ζήτημα; Δεν είναι ιδεολογικό ζήτημα;

Άρα, λοιπόν, ας αφήσετε αυτές τις αποϊδεολογικοποιημένες αντιλήψεις και αναφορές, γιατί ακριβώς έρχονται να υπηρετήσουν τη δική σας ιδεολογική αναφορά και προφανώς, δεν θα σας κάνουμε αυτή τη χάρη.

Σε σχέση με κάποιες άλλες διατάξεις του σχεδίου νόμου. Στο άρθρο 41, για την ειδική αθλητική αναγνώριση, εγγραφή στο ηλεκτρονικό μητρώο αθλητικών σωματείων κ.λπ.. Δύο ζητήματα έχουν σχέση, με το άρθρο 41. Το πρώτο είναι το ζήτημα της ειδικής αθλητικής αναγνώρισης των σωματείων, η οποία χορηγείται από το Υπουργείο. Εμείς είχαμε ψηφίσει «παρών» τότε, το 2020, στο ν.4726. Το δεύτερο θέμα, με το οποίο συνδέεται αυτό το άρθρο, είναι το θέμα της ίδρυσης και τήρησης του ηλεκτρονικού μητρώου, αυτό που ζήσαμε και κοντραριστήκαμε, πολλάκις, όλο το προηγούμενο χρονικά διάστημα και αφορά τα ερασιτεχνικά αθλητικά σωματεία.

Η πιο πάνω ρύθμιση, με την οποία απαγορευόταν στα σωματεία, που δεν έχουν την ειδική αθλητική αναγνώριση, αλλά και δεν είναι γραμμένα στο ηλεκτρονικό μητρώο ερασιτεχνικών αθλητικών σωματείων να χρησιμοποιούν αθλητικές εγκαταστάσεις, που ανήκουν σε εποπτευόμενα από τη Γενική Γραμματεία Αθλητισμού νομικά πρόσωπα, δεν ήταν η πρώτη σχετική ρύθμιση, για το ηλεκτρονικό μητρώο των ερασιτεχνικών σωματείων. Αποτέλεσε, κατά την άποψή μας, μια αρνητική εκβιαστική κλιμάκωση, ώστε να υποχρεωθούν όλα τα σωματεία να εγγραφούν στο πιο πάνω ηλεκτρονικό μητρώο. Δεν θέλω να αναφερθώ στο ιστορικό της ίδρυσης του ηλεκτρονικού αθλητικού μητρώου και το πώς αυτό αξιοποιήθηκε. Σαν Κόμμα, αποκαλύψαμε αρκετά πράγματα και την πραγματική στόχευση, που είχε η Κυβέρνηση και που συνεχίζει να έχει, που είναι ο ασφυκτικός κομματικός έλεγχος των ομοσπονδιών, η μείωση έως εξαφάνιση της κρατικής χρηματοδότησης, η οποία θα δίνεται μόνο στα σωματεία, που έχουν εγγραφεί στο μητρώο, η απαγόρευση χρήσης αθλητικών εγκαταστάσεων, που ανήκουν σε εποπτευόμενα από τη Γενική Γραμματεία Αθλητισμού νομικά πρόσωπα, από αθλητικά σωματεία, που δεν έχουν ειδική αθλητική αναγνώριση και δεν έχουν εγγραφεί στο αθλητικό μητρώο. Με αυτή, όμως, τη ρύθμιση του άρθρου 41, η επίθεση στα ερασιτεχνικά αθλητικά σωματεία, που δεν έχουν εγγραφεί στο μητρώο, κλιμακώνεται ακόμα περισσότερο. Αυτό καταλαβαίνουμε από το άρθρο 41.

Ειδικότερα, ορίζεται ότι για τον αθλητικό νόμο δεν υφίσταται καν αθλητικό σωματείο με ό,τι αρνητικότατο αυτό συνεπάγεται, όπως η μη αναγνώρισή του ως τέτοιου, η μη συμμετοχή του σε αθλητικές δραστηριότητες, η μη κρατική του χρηματοδότηση, η απαγόρευση χρήσης αθλητικών εγκαταστάσεων, σας είπα παραπάνω. Τώρα, έρχεται και το επιβεβαιώνει, το νομιμοποιεί με τη βούλα, δηλαδή, πολύ συγκεκριμένα. Αυτό συνιστά έναν πολύ ωμό εκβιασμό, που σημαίνει ουσιαστικά τη διάλυση όσων σωματείων δεν εγγραφούν στο εν λόγω μητρώο και, προφανώς, είμαστε κάθετα αντίθετοι και την καταψηφίζουμε.

Είναι και κάποια άλλα, τα οποία παρακάμπτω, για να αναφερθώ στο τελευταίο ζήτημα, κύριε Πρόεδρε, που αφορά το άρθρο 45 -τα υπόλοιπα θα τα πούμε και αύριο και στην Ολομέλεια - για την παραχώρηση κατά χρήση του γηπέδου ποδοσφαίρου του Τομέα Α΄ της Περιοχής Ανάπλασης II, στο Βοτανικό.

Εμείς είμαστε αντίθετοι, προφανώς, με τη σύμβαση παραχώρησης των αθλητικών εγκαταστάσεων και των αθλητικών λειτουργιών του γηπέδου ποδοσφαίρου, στον τομέα ανάπλασης Α΄ της περιοχής ανάπλασης 2, στο Βοτανικό, καθώς και τις προβλεπόμενες στην περιοχή ανάπλαση 1 της Λεωφόρου Αλεξάνδρας εγκαταστάσεις στο Αθλητικό Σωματείο με την επωνυμία «ΠΑΝΑΘΗΝΑΪΚΟΣ».

Το έχουμε καταγγείλει και στο Δημοτικό Συμβούλιο της Αθήνας, ως «Λαϊκή Συσπείρωση», ότι παίχτηκαν και παίζονται πολλά χοντρά επιχειρηματικά παιχνίδια, αλλά και πολιτικά παιχνίδια, πάνω στις πλάτες των φίλων του «ΠΑΝΑΘΗΝΑΪΚΟΥ» και πάνω στον ανάγκη ο «ΠΑΝΑΘΗΝΑΪΚΟΣ» να έχει μια σύγχρονη και λειτουργική έδρα, που να ανταποκρίνεται στην ιστορία και το μέγεθος του Συλλόγου. Δεν είναι η πρώτη φορά. Από το πρώτο σχέδιο διπλής ανάπλασης, μέχρι το σχέδιο της Κυβέρνησης ΣΥΡΙΖΑ, για το Γουδή, έως σήμερα, με τη διπλή ανάπλαση Νούμερο 2, ζούμε ακριβώς το ίδιο έργο.

Με βάση την παράγραφο 4 του άρθρου 45, δύναται να επιτρέπεται στην Π.Α.Ε. να μισθώνει απευθείας τους ελεύθερους και μη προοριζόμενους για άλλους αθλητικούς σκοπούς χώρους, οι οποίοι βρίσκονται στις πιο πάνω εγκαταστάσεις του γηπέδου, με σκοπό την εμπορική εκμετάλλευση των χώρων αυτών. Το ίδιο δικαίωμα δίδεται και για τις συμβάσεις ονοματοδοσίας στον αθλητικό χώρο και αθλητικών εγκαταστάσεων.

Όλα αυτά, δηλαδή, επιβεβαιώνουν τις διαφωνίες του Κ.Κ.Ε. με τη σύμβαση, που βασικό στόχο έχει την εξυπηρέτηση ιδιωτικών συμφερόντων. Καμία αξιοποίηση για τις ανάγκες του λαού, στην περιοχή. Και μάλιστα, σε μια περίοδο, που η ανάγκη διεξόδου άθλησης και πολιτισμού είναι όσο ποτέ άλλοτε αναγκαία.

Όλα αυτά, λοιπόν, τα χρόνια έφταναν και περίσσευαν, για να προχωρήσει η ανάπλαση στην περιοχή της Λεωφόρου, με χρήματα, που θα έβαζε η Π.Α.Ε. και, φυσικά, με τη συνδρομή του Δήμου και της Κυβέρνησης, για το συνολικό σχεδιασμό. Το σχέδιο, λοιπόν, δεν προχώρησε, γιατί προφανώς, δεν υπήρξε ποτέ το επενδυτικό ενδιαφέρον. Αυτό το ενδιαφέρον υπάρχει, τώρα, για τον Βοτανικό. Και χρησιμοποιείται, ως όχημα, ο «ΠΑΝΑΘΗΝΑΪΚΟΣ», για να εξυπηρετηθούν τα διάφορα επιχειρηματικά συμφέροντα και να αναπλαστεί μια περιοχή, με κριτήριο αυτά τα συμφέροντα και όχι, για να αποδοθεί στις ανάγκες των δημοτών.

Το καίριο ερώτημα είναι τι θα συμβεί με την περιοχή του Βοτανικού, εάν δεν προχωρήσουν τα έργα για το γήπεδο. Θα πάψει να είναι μια αχαρτογράφητη περιοχή, όπως παραμένει, εδώ και χρόνια, με ευθύνη των δημοτικών αρχών και των κυβερνήσεων;

Αυτά, κύριε Πρόεδρε. Τα υπόλοιπα στην επόμενη συνεδρίαση και στην Ολομέλεια. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Συντυχάκη. Το λόγο έχει ο Ειδικός Αγορητής της Ελληνικής Λύσης, κ. Μπούμπας.

 **ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κύριε Υπουργέ, θα σας θυμίσω μία δήλωση, που κάνατε, πέρυσι τέτοια μέρα, πριν φύγετε, γιατί είναι μια ιστορική μέρα, σήμερα. Όπως και, κύριε Γενικέ, προέρχεστε από το χώρο της υδατοσφαίρισης, είστε άνθρωπος του αθλητισμού, με πολλές συμμετοχές στην Ολυμπιακή Ομάδα. Έτσι δεν είναι, κύριε Μαυρωτά;

Μια ιστορική μέρα, σήμερα, που ένωσε όλους τους Έλληνες στην καλαθοσφαίριση. Ο Υπουργός, κ. Αυγενάκης, πέρυσι τέτοιον καιρό, θυμάμαι, έκανε δηλώσεις και είχε πει ότι αυτή η μέρα αποτελεί ένα καύσιμο πίστης, αυτοπεποίθησης και ικανότητας. Αυτό το καύσιμο ψάχνουμε, σήμερα. Αρκεί να έχει πολλά οκτάνια, να μπει στην κατάλληλη μηχανή και να μην είναι νοθευμένο, για να μπορεί να κινηθεί γενικότερα ο αθλητισμός. Αυτό είχατε πει, κύριε Αυγενάκη, αν θυμάμαι καλά, ότι σήμερα είναι μέρα καυσίμου.

Τώρα, δημιουργούνται ερωτηματικά, δημιουργούνται οι δικές μας παρατηρήσεις και επιφυλάξεις επί των άρθρων, που χρήζουν κάποιων απαντήσεων και, βέβαια, κάποια σχόλια. Για μία ακόμη φορά, έρχεται ακόμη ένα νομοθέτημα. Υπουργείο Παιδείας και Υπουργείο Πολιτισμού και Αθλητισμού. Αυτά πάνε μαζί, αντάμα, σε τροποποιήσεις, σε νομοθετήματα, σε αλλαγές, σε πειράματα. Το θέμα είναι να υπάρχει ένα ουσιαστικό τοπογραφικό αποτύπωμα. Δηλαδή, αυτό που χρειάζεται ο αθλητισμός. Χρειάζεται μία συγκολλητική ουσία, χρειάζεται έναν αναδασμό.

 Αυτά τα πολλά κομμάτια να αποτελέσουν την έκταση του αθλητισμού, που μπορεί να δραστηριοποιηθεί και να περάσει τα διάφορα μηνύματα.

Άρα, λοιπόν, σύμφωνα με το άρθρο 1, εμείς δεν μπορούμε να είμαστε θετικοί. Ούτε και με το άρθρο 2, διότι, κατ’ ουσία το νομοσχέδιο καθιστά αυτή την επαγγελματική Αρχή, δηλαδή, την Επιτροπή Επαγγελματικού Αθλητισμού, για μία ακόμη φορά, ανεξάρτητη Αρχή. Εμείς, ως Ελληνική Λύση, με τις ανεξάρτητες Αρχές δεν τα πάμε πολύ καλά, γιατί είναι κάτι πολύ κοστοβόρο. Έχει μεγάλο κόστος και κάπου μπερδεύεται η κατάσταση με τις πάμπολλες ανεξάρτητες Αρχές. Και παρότι τα μέλη της διορίζονται από την Κυβέρνηση, τα μέλη της Επιτροπής δεν εξετάζονται, δεν διώκονται, ούτε έχουν αυτή την αστική ευθύνη οποιουδήποτε τρίτου για γνώμη, που διατύπωσαν, για πράξεις ή παραλείψεις, που διενήργησαν, κατά την άσκηση των καθηκόντων τους.

Στο άρθρο 3 - θα περάσω κάποιες παραγράφους. Θα πάω στην παράγραφο 7α, που λέει δεν επιτρέπεται να οριστεί μέλος της Επιτροπής όποιος έχει διατελέσει, κατά την τελευταία πενταετία, πριν το διορισμό, βουλευτής, μέλος της κυβέρνησης, υφυπουργός ή γενικός γραμματέας. Στο προηγούμενο άρθρο, πριν δηλαδή την αντικατάσταση, απαγορευόταν για όλους, δίχως το χρονικό περιορισμό μιας πενταετίας. Για ποιο λόγο γίνεται αυτή η τροποποίηση; Δηλαδή, δεν θεωρείται ηθικό, αλλά όταν περάσει μια πενταετία, που θυμίζει εκείνα τα χρέη, που παραγράφονται στην πενταετία, ο πρώην Υπουργός Αθλητισμού θα μπορεί να είναι μέλος της Επιτροπής;

Στο άρθρο 4. Θα υπερκεράσω κάποιες παραγράφους και θα μείνω στην παράγραφο 2α. Διενεργείται έλεγχος στις Α.Ε. και λοιπά, στους μετόχους, που λέτε, ότι έχουν τουλάχιστον 20%. Εδώ μπαίνει το ερώτημα τώρα, ακριβώς 20%; Δηλαδή, αν κάποιος έχει 19% του μετοχικού κεφαλαίου, τι κάνει αυτός; Δεν ελέγχεται; Υπάρχουν κάποια παραθυράκια, όπως βλέπουμε. Όπως και στην παράγραφο 2γ΄, αναφέρει, ότι ο έλεγχος ολοκληρώνεται εντός 45 ημερών. Πριν από την αντικατάσταση, η προθεσμία ήταν ένας μήνας. Για ποιο λόγο γίνονται οι 30 ημέρες 45; Είναι κάποιες λεπτομέρειες, αλλά χρήζουν συζήτησης και κάποιας επεξήγησης.

Στο άρθρο 5. Πιστεύουμε ότι η συγκεκριμένη διάταξη θα δημιουργήσει ανισότητα, μεταξύ αθλητών και προπονητών. Δηλαδή, δεν θα υπάρχει κάποιο κριτήριο χρονικής προτεραιότητας.

Σε ό,τι αφορά το άρθρο 6. Η διάταξη στην παράγραφο 4 αναφέρει, ότι μετά τη λήξη της μίσθωσης, η χρήση του ακινήτου, όπως έχει διαμορφωθεί, σε όποια κατάσταση και αν βρίσκεται, επανέρχεται στον εκμισθωτή άνευ αποζημιώσεως. Εάν έχει τώρα ο χώρος υποστεί ζημιές, αν έχει καταστραφεί, αν έχουν διαλυθεί κάποια δημόσια κτίρια, που είναι περιουσία του ελληνικού λαού, πώς θα επιστραφεί αυτό; Με αυτές τις ζημιές; Με αυτήν την καταστροφή;

Άρθρο 7. Μιλάμε για μετόχους ανωνύμων αθλητικών εταιρειών, για τροποποίηση, για την διαφορά στην παράγραφο 10, που αναφέρεται για το δικαίωμα γνώσης των πράξεων της Επιτροπής και λοιπά, διαδικαστικά, βέβαια και πολλά επί των θεμάτων.

Στο άρθρο 8. Για να μη χρονοτριβώ, μένω στο τέλος, όμως, σύμφωνα με τις παραγράφους 3 και 5, για την άσκηση των καθηκόντων της Επιτροπής, φαίνεται ότι εκεί δεν θα υπάρχει το απαιτούμενος έλεγχος. Δηλαδή, εκεί τι; Η Κυβέρνηση φοβάται τους ελέγχους; Τους πολλούς ελέγχους, σε ό,τι αφορά την προέλευση των ποσών, που καταβάλλονται για απόκτηση μετοχών μεταβίβασης και λοιπά; Πρέπει να βρούμε την πηγή. Πρέπει να βρούμε από πού προέρχονται αυτά τα ποσά. Θέλει έναν έλεγχο εκεί. Να υπάρχει πάντα αυτή η αγαστή σχέση, ως συγκοινωνούντα δοχεία, δηλαδή, ανάμεσα στον ελεγκτή και στον ελεγχόμενο.

Να πάμε στο άρθρο 9, όπου αναφέρεται εδώ στο παρόν άρθρο, η ολιστική μελέτη της FIFA, που καθορίζει αυτό το νέο πλαίσιο στο ελληνικό ποδόσφαιρο, αποδυναμώνει την ισχύ της Εκτελεστικής Επιτροπής και ενισχύει το επαγγελματικό ποδόσφαιρο, όπου συστήνει διεύρυνση του εκλογικού σώματος. Ναι μεν, θα πρέπει να υπάρχει εναρμόνιση με την UEFA και τη FIFA, σε ένα παγκόσμιο περιβάλλον, όπως πρέπει να είναι το αθλητικό πλαίσιο, που διέπεται από κανόνες, από την άλλη, όμως, πάντα υπάρχει αυτός ο κίνδυνος καθαρά εμπορευματοποίησης του αθλήματος και ό,τι αυτό συνεπάγεται. Γι’ αυτό θέλει μεγάλη προσοχή, σε αυτήν την εναρμόνιση. Ναι μεν, πρέπει να γίνει, αλλά με λελογισμένα σταθερά βήματα και επί της ουσίας.

 Στο άρθρο 10, αναφέρεται ότι το αντικείμενο του νομοσχεδίου στοχεύει στην απλοποίηση διαδικασιών χορήγησης βεβαιώσεων λειτουργίας των λεσχών φιλάθλων, στον εξορθολογισμό των τοπικών και χρονικών ορίων αστικής ευθύνης των ομάδων και στην αναμόρφωση του πλαισίου των οργανωμένων μετακινήσεων φιλάθλων. Εδώ, είναι φανερή η βούληση του νομοθέτη, για αύξηση των λεσχών φιλάθλων. Δεν πρέπει, όμως, να ξεχνάμε ότι δεν είναι λίγες οι φορές, που εκδηλώνονται φαινόμενα βίας, μεταξύ φιλάθλων. Η λέξη «φίλαθλος» είναι η σωστή. Όχι οπαδός, όχι στείρος οπαδός, όχι φανατικός οπαδός, όχι μονόπλευρος οπαδός, αλλά φίλαθλος. Αυτό θέλει το χρόνο του, θέλει κουλτούρα, θέλει επίπεδο, θέλει παιδεία, για να μπορέσει να αλλάξει. Θα έπρεπε να δοθεί μία βαρύτητα σε αυτό το πρόβλημα σε ό,τι αφορά τα φαινόμενα βίας επί της ουσίας.

Στο άρθρο 11, για τις εκλογές της Ε.Π.Ο. Εδώ προσδιορίζεται η τετραετής θητεία του Διοικητικού Συμβουλίου της Ε.Π.Ο., ενώ αναφέρεται ότι οι εκλογές θα γίνονται το έτος, που γίνονται και οι Ολυμπιακοί Αγώνες. Δηλαδή, η τετραετία θεωρείται ένα εύλογο διάστημα, για να γίνονται οι εκλογές. Επί του παρόντος, δηλώνουμε «παρών» πάνω σε αυτό και σε ό,τι αφορά τους εκπροσώπους των προπονητών.

Στο άρθρο 12, για τις λέσχες φιλάθλων, για την τροποποίηση τίτλου κ.λπ.. Με την τροποποίηση αυτή, προβλέπεται ότι τα οικεία αθλητικά σωματεία ασκούν μια εποπτεία και έλεγχο στις λέσχες, που έχουν αναγνωρίσει. Υπάρχουν κάποιες αμφιβολίες, κατά πόσο μπορεί να είναι αποτελεσματική αυτή η παρούσα ρύθμιση. Δηλαδή, δεν θα υπάρχει ο έλεγχος, όπως πρέπει να υπάρχει. Διότι, εδώ στην παράγραφο 4, αφαιρείται «η υποχρέωση τήρησης βιβλίων εσόδων και εξόδων, παρά μόνο, αν έχουν κάποια επιχειρηματική δραστηριότητα». Ποιος την ορίζει, βέβαια, αυτή την επιχειρηματική δραστηριότητα;

Όπως λέγαμε και την άλλη φορά, κάποιοι θα βρουν την ευκαιρία να ασκήσουν μια επιχειρηματική δραστηριότητα, μέσα στις λέσχες, θα γίνει κάποια μικρή ομάδα, μία μικρή φατρία, έχουν γίνει αυτά σε κάποιες λέσχες και αν δεν τηρούνται βιβλία, για να υπάρχει ένας οικονομικός έλεγχος από τα μέλη της λέσχης, να το πω έτσι απλά στην καθομιλουμένη, κάποιοι εκεί θα οικονομάνε και θα περνάνε καλά. Θέλετε, σε συνεννόηση με κάποιους παράγοντες ομάδων, τα ξέρετε αυτά, από τις συνδρομές των μελών, από κάποια αναμνηστικά είδη, που πωλούνται για τις ομάδες; Κάποια λεφτά θα πηγαίνουν στην τσέπη «ημετέρων» των ομάδων, ενδεχομένως και των φιλάθλων, αν δεν υπάρχει ένας ουσιαστικός έλεγχος.

Στην παράγραφο 6, αλλάζει από αρμόδιο Πρωτοδικείο γίνεται αρμόδιο δικαστήριο. Εδώ, επίσης, προστίθεται μία ρύθμιση, σύμφωνα με την οποία, ως υπεύθυνος των γραφείων για τα γραφεία της έδρας της λέσχης ορίζεται, λέτε, «ο Πρόεδρος του Δ.Σ.».

Στην παράγραφο 7, προστίθεται ένας χρονικός περιορισμός για την υποβολή στοιχείων μέχρι τον Αύγουστο. Δηλαδή, μια πιο αυστηρή ρύθμιση από την προ-ισχύουσα. Προτίθεται πάλι και ο χρονικός περιορισμός των 60 ημερών, σχετικά με το αντίγραφο του Ποινικού Μητρώου, όπως βλέπουμε.

Στην παράγραφο 11, υπάρχει εξουσιοδοτική διάταξη προς τους Υπουργούς Πολιτισμού και Προστασίας του Πολίτη.

Στην παράγραφο 12, προβλέπεται η δυνατότητα ίδρυσης μη κερδοσκοπικής εταιρείας, πανελλήνιος σύνδεσμος λεσχών και φιλάθλων και ειδικότεροι όροι προσδιορίζουν τώρα τους Υπουργούς Πολιτισμού και Προστασίας του Πολίτη. Εδώ υπάρχει ένας προβληματισμός, για το πώς θα γίνεται αυτός ο συντονισμός.

Το άρθρο 13, αναφορικά με τις μετακινήσεις. Στην παράγραφο 1, μπαίνει η λέξη «αποζημίωση». Προστίθεται η φράση «που έχει αναγνωριστεί κατά τα αναφέροντα». Δηλαδή, αν δεν έχουν αναγνωριστεί, δεν υποχρεούνται να διευκολύνουν το έργο των αστυνομικών αρχών. Τροποποιούνται κάποιες λέξεις, όπως το «μέσο μαζικής μεταφοράς» γίνεται «μέσο μεταφοράς» και οι «οπαδοί» που γίνονται «φίλαθλοι». Βλέπουμε ότι αλλάζει η έννοια της οργανωμένης μετακίνησης. Στη νέα έννοια, περιλαμβάνεται η δυνατότητα μεταφοράς με τουριστικά λεωφορεία, αλλά και επιβατικά αυτοκίνητα Ιδιωτικής Χρήσης. Προστίθεται, δηλαδή, η δυνατότητα για τα αθλητικά σωματεία να αγοράζουν μη ονομαστικά εισιτήρια, για την είσοδο συγκεκριμένων φιλάθλων στην κερκίδα φιλοξενουμένων.

Ο νομοθέτης προβλέπει μια σειρά προϋποθέσεων, με αυστηρά κριτήρια και κανόνες, όπως η κοινοποίηση ονομαστικού καταλόγου στην αστυνομική αρχή και οι μετακινήσεις μόνο μελών λέσχης φιλάθλων. Δηλαδή, οριοθετείτε ένα αυστηρό πλαίσιο για τις οργανωμένες μετακινήσεις, για να αποφεύγονται τα φαινόμενα βίας, ενώ δεν πρέπει να υπάρχουν αυτά τα παραθυράκια, με τις μετακινήσεις σε ό,τι αφορά τα ιδιωτικά μέσα μεταφοράς, δηλαδή, με τα Ι.Χ.

Στην περίπτωση β΄ παρατηρείται ότι ο ιδιοκτήτης, ο μισθωτής και ο οδηγός μεταφορικού μέσου ευθύνονται για παραβίαση απαγορευμένης μετακίνησης, εφόσον γνώριζαν ότι διέθεταν παρανόμως οργανωμένη μετακίνηση. Αυτή η ρύθμιση δεν υπήρχε μόνο για τον ιδιοκτήτη και τώρα, επεκτείνεται και σε άλλα δύο πρόσωπα. Στην ουσία, ο νομοθέτης φαίνεται ότι τους απαλλάσσει από την ευθύνη. Είναι βέβαιο ότι σε περίπτωση διαπίστωσης παράβασης, τα πρόσωπα αυτά θα ισχυριστούν ότι δεν το γνώριζαν.

Στο άρθρο 14, στον τίτλο, προστίθεται η λέξη «αθλητικό υπόβαθρο» σε ό,τι αφορά αδικήματα βίας, με αφορμή αθλητικές εκδηλώσεις. Είναι ορθή η προσθήκη του νομοθέτη. Τέτοιες πράξεις φανερώνουν ένα φανατισμό. Προστίθενται τα εγκλήματα της διέγερσης σε ανυπακοή, διέγερσης σε διάπραξη εγκλημάτων, βιαιοπραγίες, διχόνοιες, απειλής διάπραξης εγκλημάτων, αφαιρούνται τα εγκλήματα της πρόκλησης σκανδάλου με ακόλαστες πράξεις, αφαιρείται η φράση «του παρόντος» και ο Ποινικός Κώδικας, που γράφεται εν συντομία.

Σε ό,τι αφορά το άρθρο 15, για τους περιοριστικούς όρους, σε βάρος κατηγορουμένων για αδικήματα αθλητικής βίας, προστίθεται μία φράση, που είναι η εξουσιοδοτική διάταξη και προστίθεται η λέξη «υποχρεωτικά». Δηλαδή, ο εισαγγελέας, σε περίπτωση που κρίνει ότι υπάρχουν σοβαρές ενδείξεις ενοχής του κατηγορουμένου, επιβάλλει υποχρεωτικά περιοριστικούς όρους.

Στο άρθρο, 16 για την αντιμετώπιση ύποπτων χειραγώγησης αγώνων, είναι πολύ σημαντικό αυτό, σε ό,τι αφορά τις τροποποιήσεις, που αφορούν την αρμόδια Επιτροπή, που είναι η Επιτροπή Εποπτείας και Ελέγχου Παιγνίων. Εδώ, τα πράγματα είναι αρκετά σοβαρά, σε ό,τι αφορά τον εθισμό στο τζόγο. Ξέρετε πολύ καλά ότι πολλά πάθη θεραπεύονται, αλλά ο εθισμός στον τζόγο, ίσως και να μη θεραπεύεται διόλου εύκολα, όπως λένε κάποιες ψυχολογικές αναλύσεις και θέλει προσοχή. Αυτό που λέγαμε, ότι το στοίχημα ήταν μεν νόμιμο, αλλά θα χρειαστεί πάρα πολλή προσοχή, διότι, κλείνει σπίτια και καταστρέφει οικογένειες.

Σε ό,τι αφορά την προσθήκη της παραγράφου 4, που αφορά τη δυνατότητα μετάθεσης ώρας έναρξης ή αναβολής γεγονότων, την απόφαση αυτή θα λαμβάνει ο αρμόδιος για τον Αθλητισμό Υπουργός. Βλέπουμε, δηλαδή, μια πολιτική ανάμειξη στα αθλητικά, με την αναβολή του γεγονότος. Υπάρχουν σημεία, που χρήζουν, όπως είπαμε, περαιτέρω συζήτησης διαφωτιστικής.

Σε ό,τι αφορά τα ερασιτεχνικά σωματεία και τις μεταγραφές των παικτών, που μπαίνει το όριο ηλικίας, πολλά γίνονταν στο παρελθόν, με μεταγραφές αθλητών, «τα παζάρια» τα λεγόμενα, αλλά δεν ξέρω, κάτω υπό ποιες προϋποθέσεις ορίστηκε το 19ο έτος της ηλικίας.

Σε ό,τι αφορά το πρωτάθλημα της Δεύτερης Εθνικής Κατηγορίας Φούτμπολ Λιγκ, που δεν εντάσσεται πλέον στα επαγγελματικά πρωταθλήματα και έχουμε τις επαγγελματικές ποδοσφαιρικές κατηγορίες, που περιορίζονται σε δυο, Σούπερ Λιγκ 1 και Σούπερ Λιγκ 2, με τους δύο ομίλους, τον βόρειο και νότιο όμιλο, που θεωρείται λογικό, εν μέρει, διότι, οι μετακινήσεις των ομάδων είναι αρκετά δαπανηρές, οπότε θα πρέπει να γίνουν αυτοί οι δύο όμιλοι, για να υπάρχει μία γεωγραφική κατανομή. Άλλωστε, είναι μια ιστορία του παρελθόντος αυτό και η ιστορία επαναλαμβάνεται στο ποδόσφαιρο, αλλά ενώ μπαίνει εγγυητική σε ό,τι αφορά τις 250.000 ευρώ, για να μπορούν να πληρωθούν οι ανελαστικές υποχρεώσεις - οι προμηθευτές, οι φροντιστές, οι ποδοσφαιριστές, οι παράγοντες - το θέμα είναι ότι είμαστε σε μία δύσκολη χρονική περίοδο σε ό,τι αφορά τα έσοδα των ομάδων. Χρειάζεται να γίνει αυτή η μετατροπή πιστεύουμε, για τη βιωσιμότητα των ομάδων, για να μην δούμε και πάλι να κατεβαίνουν ρολά σε ιστορικές ομάδες, που πρωταγωνιστούν στο χώρο του ποδοσφαίρου, αλλά το θέμα είναι ότι πρέπει να ληφθεί σοβαρά υπόψη ότι δεν υπάρχουν αυτά τα έσοδα.

Στα περισσότερα άρθρα 28 – 31, κάνοντας και μια κριτική και για το αντιντόπινγκ που είχα μιλήσει και την προηγούμενη φορά, που θα πρέπει να προετοιμαστούμε διαφορετικά, αν και πέρασε ο νόμος, εδώ που το συζητούσαμε.

Με τους προπονητές, αν δείτε, υπάρχουν προβλήματα σε συγκεκριμένα αθλήματα. Για παράδειγμα, στο Τζούντο, το οποίο είναι ένα Ολυμπιακό Άθλημα, αλλά δεν υπάρχει ειδικότητα στους Καθηγητές Φυσικής Αγωγής της πανεπιστημιακής εκπαίδευσης να μπορούν να γίνουν δάσκαλοι στο Τζούντο και γι’ αυτό, θα πρέπει η Κυβέρνηση και το Υπουργείο να επιμεληθεί για κάποια αθλήματα, που κινδυνεύουν παρότι είναι Ολυμπιακά, να μείνουν χωρίς άδεια ασκήσεως επαγγέλματος ή να μη μπορούν τα παιδιά να κάνουν τις προπονήσεις, κυρίως σε τέτοιου είδους αθλήματα.

Υπάρχουν σημεία που χρειάζεται να δοθούν απαντήσεις, απέναντι σε αυτό το νομοσχέδιο, που κρατούμε τις δικές μας επιφυλάξεις και θα τοποθετηθούμε, λόγω έλλειψης χρόνου, ακόμη περισσότερο στην επόμενη συνεδρίαση, αλλά και στην Ολομέλεια.

Κρατάμε αυτές τις επιφυλάξεις, γιατί πιστεύουμε ότι για μία ακόμη φορά ουσιαστικές μεταβολές δεν θα γίνουν, τουλάχιστον, σε επίπεδο ερασιτεχνικών σωματείων. Βλέπουμε κάποια θετικά σημεία, αλλά δεν γίνεται ουσιαστική τομή, για να υπάρχει αυτή η διαφάνεια, διότι υπάρχει ένας συγκεντρωτισμός και πάλι στον εκάστοτε Υπουργό Αθλητισμού και δεν διανθίζεται αυτό, μέσα από μια Επιτροπή και μέσα από έναν πιο ενεργό ρόλο, που θα μπορούσε να παίξει η Γενική Γραμματεία Αθλητισμού.

Ολοκληρώνω με το αντιντόπινγκ, γιατί το θέμα είναι η προετοιμασία, που έλεγα. Όσες επιτροπές και να κάνουμε, σε ό,τι αφορά το αντιντόπινγκ, πάντα το ντόπινγκ θα είναι ένα βήμα πιο μπροστά, αλλά πιο ντόπινγκ; Το γενετικό πλέον ντόπινγκ. Θα μπούμε σε μια άλλη διάσταση του ντόπινγκ και πρέπει να είμαστε προετοιμασμένοι και σε επιστημονικό επίπεδο. Απομονώνονται γονίδια σε ό,τι αφορά και τα χρωμοσώματα στη διάταξη του ανθρώπινου οργανισμού, με μεγαλύτερες επιδόσεις και καταλαβαίνετε ότι πάμε πλέον σε τροποποιημένη γενετικά μετάλλαξη, ενδεχομένως. Αυτό πρέπει να μας απασχολήσει, για να διασώσουμε τις επόμενες γενεές, γιατί το ντόπινγκ είναι ένα σοβαρό κεφάλαιο, που θα απασχολήσει γενικότερα την κοινωνία και δη την ιατρική και όχι μόνο, για τα επόμενα χρόνια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Θα μου επιτρέψετε σήμερα, ως Βουλευτής Ηρακλείου, να ξεκινήσω την τοποθέτησή μου, λέγοντας ότι στο Ηράκλειο, σήμερα, τιμούμε τους 62 Μάρτυρες, τους 62 Εθνομάρτυρες μας, επιφανείς Ηρακλειώτες συμπατριώτες μας, πρότυπα του αγώνα και της θυσίας για λευτεριά, οι οποίοι εκτελέστηκαν από τα γερμανικά στρατεύματα κατοχής, τον Ιούνιο του 1942, ως αντίποινα για την ηρωική αντίσταση των Κρητικών στον κατακτητή. Ανάμεσα στους 62 ήρωες ήταν και ολόκληρες οικογένειες. Η θυσία τους και το παράδειγμά τους παραμένουν πάντα ζωντανά. Αιωνία τους η μνήμη.

Να έρθουμε, τώρα, στο νομοσχέδιο. Θα ξεκινήσω από αυτά, που είπε ο κ. Υπουργός, προηγουμένως. Βεβαίως και συμφωνούμε ότι το θέμα του νομοσχεδίου αυτού για τον αθλητισμό είναι μια ζωντανή και διαρκής προσπάθεια. Συμφωνούμε απόλυτα. Χαιρετίζουμε και στηρίζουμε, επίσης, την παρέμβαση σας για το θέμα της ονομασίας της Βόρειας Μακεδονίας στο ποδόσφαιρο, με βάση τις αποφάσεις του ΟΗΕ και λυπόμαστε που η Ελλάδα δεν είναι παρούσα, σε αυτό το πρωτάθλημα.

Επίσης, ήταν σωστή η τοποθέτηση του κυρίου Υπουργού, όσον αφορά τον ποδοσφαιριστή της Δανίας, τον Έρικσεν, ο οποίος, κατέρρευσε. Πρέπει να υπάρχουν όρια στους αγώνες. Πρέπει να υπάρχουν διασώστες, με υποδομές και γνώσεις. Πρέπει, κύριε Υπουργέ, όπου υπάρχει συνάθροιση ανθρώπων, όχι μόνο αθλητικών αγώνων, να υπάρχει απινιδωτής. Το λέω αυτό και για τον τομέα του τουρισμού στα ξενοδοχεία.

Όσον αφορά στην αναδιάρθρωση των επαγγελματικών πρωταθλημάτων, το σχέδιο νόμου καταργεί την τρίτη κατηγορία και την κάνει μία κατηγορία με τη Β΄. Αυτό σημαίνει ότι θα έχουμε πλέον 36 ομάδες, στην Ελλάδα των 10 εκατομμυρίων, όταν στη Γερμανία των 80 εκατομμυρίων η Β΄ αντίστοιχη εθνική έχει 18 ομάδες και η οποία Γερμανία είναι και πρωταθλήτρια κόσμου. Το ίδιο και στην Αγγλία, όπου στη Β΄ εθνική αγωνίζονται εκεί 22 ομάδες.

Στο άρθρο για τους στημένους αγώνες, η εταιρεία Sport Radar ανιχνεύει τα στημένα και χειραγωγημένα παιχνίδια. Μόνο τον Απρίλιο και Μάιο, φέτος, έστειλε οκτώ φακέλους στην Ε.Π.Ο. Δύο από τα παιχνίδια αυτά είναι ύποπτα, αλλά ποτέ δεν καταδικάστηκε κανείς.

Όσον αφορά τους αθλητικούς δικαστές, θεωρούμε ότι υπάρχει ατιμωρησία, διότι οι δικαστές επιλέγονται από αυτούς που θα δικάσουν. Οι αθλητικοί δικαστές δεν θα πρέπει να υπάγονται στην Ε.Π.Ο. και να πληρώνονται από αυτή, για να μην υπάρχει εξάρτηση, αλλά να είναι στο φυσικό τους χώρο, στο Υπουργείο Δικαιοσύνης.

Όσον αφορά το ιδιώνυμο κατά της βίας, θεωρούμε ότι κινείται προς τη σωστή κατεύθυνση, αλλά δεν θεραπεύει τα πραγματικά και βαθύτερα αίτια. Το ίδιο και το αντιντόπινγκ, παρόλο που γνωρίζουμε ότι στην άρση βαρών, στην ποδηλασία, στο στίβο και αλλού, έχουμε τέτοια φαινόμενα.

Όσο για τη Σύμβαση Μακόλιν, κατά της διαφθοράς, το θέμα δεν είναι να κάνουμε μόνο νόμους, αλλά και να τους εφαρμόζουμε.

Για τα ερασιτεχνικά σωματεία, να έχουν έσοδα, διότι, όταν οι ομάδες δεν είναι βιώσιμες και οι αθλητές δεν είναι πληρωμένοι, στήνουν παιχνίδια εις βάρος του αθλητισμού και του ανταγωνισμού. Η πολιτεία, λοιπόν, να δώσει κίνητρα στην ανάπτυξη, όχι μόνο στον επαγγελματικό αθλητισμό, που έχει έσοδα από εισιτήρια, από διαφημίσεις, από το ΣΤΟΙΧΗΜΑ, από την κρατική τηλεόραση. Να δώσει ανάπτυξη στον ερασιτεχνικό αθλητισμό, διότι είναι πάρα πολλές οι ορεινές περιοχές της Ελλάδος και τα μικρά και απομακρυσμένα νησιά και με τον τρόπο αυτόν θα συνεχίσουν να έχουν ζωή και ανάπτυξη.

Στις 31.8.2021 τα ερασιτεχνικά σωματεία που δεν θα έχουν στείλει μητρώο, δεν θα μπουν στη διαδικασία καν, αλλά λόγω covid και λόγω οικονομικής δυσπραγίας, θεωρούμε ότι η διαδικασία πρέπει να απλουστευθεί.

Όσον αφορά τους προπονητές πολεμικών τεχνών, επί της αρχής, είναι στη σωστή κατεύθυνση. Αυτοί οι προπονητές πρέπει να έχουν και παιδαγωγικό χαρακτήρα. Υπάρχουν αρκετοί απόφοιτοι ΤΕΦΑΑ, για να γίνουν προπονητές σε σωματεία πολεμικών τεχνών; Σε βάθος χρόνου, θα μπορούσε κάλλιστα να γίνει αυτό, αλλά αν υπήρχαν τα άτομα.

Οι μαθητές μέσα στην πανδημία δεν ξαναγύρισαν στα σωματεία τους και στην καλύτερη των περιπτώσεων μόνο το 30% έχουν γυρίσει. Τα αθλητικά σωματεία, λοιπόν, έχουν ουσιαστικά διαλυθεί. Αυτό να γίνει τμηματικά και σε βάθος χρόνου και όχι, από τη μία μέρα στην άλλη.

Θα ήθελα να κλείσω, λέγοντας ότι η χώρα μας έχει τους πιο αγύμναστους και πιο υπέρβαρους πολίτες. Χρειάζονται απλές υποδομές, πάρκα, δάση, αλσύλλια και διαδρομές για να αθλείται ο κόσμος.

Στη διαβούλευση ήρθαν 24 άρθρα, αλλά στη Βουλή κατατέθηκαν 59. Αύριο θα τοποθετηθούμε πιο αναλυτικά. Ευχαριστώ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προεδρεύων της Επιτροπής):** Το λόγο έχει η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Ευχαριστώ, κύριε Πρόεδρε. Η Κυβέρνηση της Ν.Δ. υλοποιεί τη μεταρρύθμιση στον αθλητισμό, με σθένος και αποφασιστικότητα. Στο πλαίσιο αυτής της μεταρρύθμισης, που ξεκίνησε με το νόμο 4639 / 2019 και συνεχίζεται με αμείωτο ρυθμό, στόχος μας είναι να δώσουμε τον πρώτο λόγο στους ίδιους τους αθλητές και να στηρίξουμε το υγιές κομμάτι του αθλητισμού. Στην προσπάθειά μας αυτή, έχουμε δίπλα μας την πλειονότητα των αθλητών, ερασιτεχνών, επαγγελματιών, αλλά και των προπονητών, μιας και εκείνοι είναι αυτοί, που επιθυμούν τη μετάβαση του αθλητισμού, σε μια καλύτερη εποχή.

Προς αυτή την κατεύθυνση της εξυγίανσης κινείται και το συγκεκριμένο νομοσχέδιο, αναμορφώνοντας την Επιτροπή Επαγγελματικού Αθλητισμού, εξορθολογίζοντας και επικαιροποιώντας το πλαίσιο για τις λέσχες φιλάθλων, αναδιαρθρώνοντας τις επαγγελματικές κατηγορίες του ποδοσφαίρου, ενισχύοντας λειτουργικά τον Εθνικό Οργανισμό Καταπολέμησης του Ντόπινγκ και αλλάζοντας το νομοθετικό πλαίσιο των προπονητών.

Ειδικότερα, στα επτά μέρη του νομοσχεδίου, που εξετάζουμε, περιλαμβάνονται μεταξύ άλλων, ρυθμίσεις για το νέο θεσμικό πλαίσιο της Επιτροπής Επαγγελματικού Αθλητισμού, που υπάγεται στη Γενική Γραμματεία Αθλητισμού. Για τη σύνθεση της Επιτροπής θα απαιτείται πλέον η γνώμη της Βουλής, ενώ τα μέλη της θα απολαμβάνουν μεγαλύτερη λειτουργική και προσωπική ανεξαρτησία. Την ακεραιότητα των ποδοσφαιρικών αγώνων και την καταπολέμηση των φαινομένων χειραγώγησης αυτών, μέσω της εναρμόνισης των ρυθμίσεων της ελληνικής έννομης τάξης, με βάση τις προτάσεις των διεθνών ποδοσφαιρικών ομοσπονδιών στην ολιστική μελέτη των FIFA και UEFA.

Το πλέγμα των εν λόγω ρυθμίσεων αποσκοπεί στην επίλυση των παθογενειών του ελληνικού ποδοσφαίρου και της οργανωτικής του δομής, εστιάζοντας ιδίως στην επικαιροποίηση του πλαισίου για τις λέσχες φιλάθλων και την αντιμετώπιση της χειραγώγησης των αγώνων. Ταυτόχρονα, προβλέπονται η αναδιάρθρωση των επαγγελματικών κατηγοριών ποδοσφαίρου, συγχωνεύονται οι δύο μικρότερες κατηγορίες πρωταθλημάτων ποδοσφαίρου, ώστε να αναπτυχθεί και να γίνει βιώσιμο, ποιοτικότερο και ανταγωνιστικότερο το ελληνικό ποδόσφαιρο.

Κριτήριο της αναδιάρθρωσης αυτής δεν είναι άλλο από την αύξηση του μετοχικού κεφαλαίου, τη θέσπιση ελάχιστου ορίου εγγυητικής επιστολής, καθώς και τη διασφάλιση του ότι η στελέχωση των εθνικών ομάδων θα γίνεται από ενεργούς, αλλά και μάχιμους ποδοσφαιριστές.

Η αποτελεσματικότερη και αποδοτικότερη λειτουργία του Εθνικού Οργανισμού Καταπολέμησης Ντόπινγκ, με τον καθορισμό των προσόντων για τις θέσεις ευθύνης στον Οργανισμό, ενώ εξετάζονται και πάγια θέματα των προπονητών, μέσω της δημιουργίας ενός σύγχρονου θεσμικού πλαισίου για το επάγγελμα αυτό, τα δικαιώματα, αλλά και τις υποχρεώσεις του επαγγέλματος αυτού.

Ανάμεσα σε άλλα, θεσμοθετούνται τρία επίπεδα προπονητικής. Εκσυγχρονίζεται το πλαίσιο αναγγελίας προπονητών στη Γενική Γραμματεία Αθλητισμού και ιδρύεται η Εθνική Σχολή Προπονητών, μέσα από την οποία θα καλύπτεται η προπονητική και παραγωγική διαδικασία για όλα τα αθλήματα.

Ενεργοποιείται, επίσης, το Ηλεκτρονικό Μητρώο Προπονητών, το οποίο, από εδώ και πέρα, θα συνιστά τη βάση δεδομένων για όσους ασκούν νόμιμα το επάγγελμα του προπονητή, ανά κατηγορία αθλήματος.

Τέλος, κατόπιν διαβούλευσης με την Ε.Π.Ο. και με σεβασμό στην αρχή του αυτοδιοίκητου του ποδοσφαίρου, αίρεται η αδικία πρόσβασης στην προπονητική στο ποδόσφαιρο. Τα διπλώματα των αποφοίτων των Σχολών Επιστήμης Φυσικής Αγωγής και Αθλητισμού που έχουν, ως κύρια ειδικότητα το ποδόσφαιρο, θα είναι εφεξής ισότιμα με τα διπλώματα προπονητικής UEFA Β και η άδεια άσκησης επαγγέλματος θα χορηγείται σε όλους τους προπονητές ποδοσφαίρου επιπέδου UEFA Β και άνω.

Δεν θα πρέπει να παραγνωρίζουμε τη σημασία, που έχουν οι διατάξεις για την ασφάλιση των ερασιτεχνών αθλητών. Για πρώτη φορά, οι ερασιτέχνες αθλητές ομαδικών αθλημάτων εθνικών κατηγοριών, που ως τώρα ήταν ανασφάλιστοι, αποκτούν ασφαλιστική κάλυψη για την περίπτωση ατυχήματος, όπως και η ρύθμιση για την απελευθέρωση των μεταγραφών των ερασιτεχνών αθλητών, στα 19 τους έτη.

Επιτέλους, εκλογικεύεται το μέχρι σήμερα ισχύον θεσμικό πλαίσιο, που κρατούσε ομήρους τους αθλητές, αρκετά χρόνια, μετά την ενηλικίωση τους. Το γεγονός αυτό μέχρι τώρα, περιόριζε το κατοχυρωμένο δικαίωμα του ερασιτέχνη αθλητή και αφετέρου, έθετε εμπόδια στον ουσιώδη ρόλο των αθλητικών σωματείων για την ανάπτυξη του αθλητισμού. Πλέον, ευτυχώς όλοι οι αθλητές θα μπορούν να κάνουν μεταγραφή, χωρίς να απαιτείται η συναίνεση του σωματείου, μόλις γίνουν 19 ετών.

Μια ακόμα καινοτομία του νομοσχεδίου αποτελεί η δημιουργία της ψηφιακής πλατφόρμας καταγραφής αθλητικών εγκαταστάσεων «ΠΕΛΟΠΑΣ», με την υποχρέωση εγγραφής και κατοχύρωσης όλων των αθλητικών εγκαταστάσεων των Οργανισμών Τοπικής Αυτοδιοίκησης σε αυτή.

Κυρίες και κύριοι συνάδελφοι, είναι γνωστό ότι το Υπουργείο Πολιτισμού και Αθλητισμού, ήδη, από την αρχή της διακυβέρνησης της Ν.Δ., προσπαθεί, μέσα από διάλογο με όλους τους εμπλεκόμενους φορείς, να χτίσει ένα καινούργιο, γερό, αθλητικό οικοδόμημα, που θα έχει ως βάσεις του την ανανέωση, τον εκσυγχρονισμό, αλλά και την αξιοκρατία και τη διαφάνεια.

Με τις πρωτοβουλίες του Υπουργείου για τη σύσταση του μητρώου αθλητικών σωματείων και υποδομών, την καταπολέμηση των χειραγωγημένων αγώνων και του ντόπινγκ, όπως και με αυτές για τη χρηστή διακυβέρνηση στον αθλητισμό, τις ομοσπονδίες, τη συντήρηση και την αξιοποίηση των αθλητικών υποδομών της χώρας, την αναμόρφωση της Επιτροπής Επαγγελματικού Αθλητισμού, αλλά και με όλες τις υπόλοιπες καινοτόμες ρυθμίσεις του, είμαι σίγουρη πως ο αθλητισμός μας θα περάσει σε μια νέα, πιο φωτεινή εποχή, σε μια περίοδο, που με υπέρτατο σεβασμό στο αθλητικό ιδεώδες, μια εποχή γεμάτη υγιή πρότυπα για τα παιδιά μας, που θα έλξει πολλούς περισσότερους νέους να γευτούν τη χαρά και την ικανοποίηση, που απλόχερα προσφέρει η ενασχόληση, με κάθε άθλημα.

Για το λόγο αυτόν, κυρίες και κύριοι συνάδελφοι, σας καλώ να υπερψηφίσετε το υπό συζήτηση νομοσχέδιο, δίνοντας την απαραίτητη ώθηση στον ελληνικό αθλητισμό. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε. Αρχίζω με μία παρατήρηση για την προηγούμενη συνεδρίαση, που είχαμε, με τους φορείς. Θεωρώ ότι κάποιοι φορείς δεν απάντησαν σε κρίσιμα και πολύ σημαντικά ερωτήματα, τα οποία τέθηκαν. Μπορεί να υπήρχε κάποιο τεχνικό πρόβλημα -δεν το γνωρίζω- αλλά όσον αφορά τα θέματα και τα ζητήματα του ΕΟΚΑΝ, εγώ έθεσα μια σειρά από ερωτήματα προς τον κ. Σκανδαλάκη και είδα ότι δεν πήρε το λόγο. Μπορείτε να μας ενημερώσετε εσείς για ποιο λόγο έγινε αυτό;

Πάντως, αυτό το οποίο φαίνεται, είναι ότι πρέπει μια ώρα αρχύτερα να τελειώσουμε αυτή τη διαδικασία της τηλεδιάσκεψης, για να γίνεται πιο ουσιαστική και πιο σημαντική η συζήτηση, κατά την ακρόαση των φορέων, που πιστεύω, ότι μπαίνουν και μια σειρά από πολύ σημαντικά και κρίσιμα ερωτήματα.

 Έρχομαι στο νομοσχέδιο. Θέλω να πω ότι είναι ξεκάθαρο το πώς αντιμετωπίζει η Κυβέρνηση και ο Υφυπουργός Αθλητισμού τα αδιέξοδα, τις παθογένειες, τα μεγάλα ζητήματα, που υπάρχουν στο χώρο του αθλητισμού.

Είμαι βέβαιος και σίγουρος ότι αντιμετωπίζεται, ως εμπόρευμα, όχι ως κοινωνικό αγαθό και αυτό το οποίο προσπαθεί ο Υπουργός να κάνει, δύο χρόνια τώρα, είναι να ισορροπεί, αναλαμβάνοντας ένα ρόλο διαιτητή ή τροχονόμου, απέναντι σε συμφέροντα και μάλιστα συμφέροντα σκληρά, βεβαίως, πάντα πιστός σε έναν ιδεολογικό κόσμο δικό του και της Κυβέρνησής του, που έχει να κάνει με το ιδιώνυμο και όλα αυτά που φέρνει.

Θέλω να πω, λοιπόν, αρχίζοντας με το ποδόσφαιρο, για την αναδιάρθρωση, αλλά και για το δεύτερο μέρος του νομοσχεδίου, που είναι οι λέσχες και το ιδιώνυμο και θέλω να τα συνδέσω. Είναι ξεκάθαρο ότι σήμερα ο μεγάλος ασθενής του ελληνικού αθλητισμού είναι το ελληνικό ποδόσφαιρο, το οποίο, δυστυχώς, είναι απαξιωμένο. Υπάρχει μια δυσοσμία διάχυτη παντού, δεν υπάρχει εμπιστοσύνη σε κανέναν, ούτε σε πρωτάθλημα, ούτε σε φορέα, σε κανέναν. Θεωρώ ότι ο Υφυπουργός, η Κυβέρνηση, χάνει μία μεγάλη ευκαιρία.

Εγώ και ο Εισηγητής μας, ο κ. Μάρκου, η κυρία Χρηστίδου, αλλά και άλλοι συνάδελφοι το είπαμε και στην προηγούμενη συνεδρίαση της Επιτροπής, ερχόμαστε να συμβάλουμε θετικά στο να σταματήσει αυτός ο κατήφορος, γιατί πρόκειται για ένα μεγάλο κατήφορο.

Βλέποντας η κοινωνία το πώς νομοθετούμε, το πώς βάζουμε τα μεγάλα προβλήματα «κάτω από το χαλί», τις παθογένειες και τα αδιέξοδα, που έχει το ποδόσφαιρο, σήμερα, θεωρώ ότι δεν θα πάρει κανέναν, μα κανέναν στα σοβαρά, αλλά κυρίως την Κυβέρνηση, που νομοθετεί.

Έρχομαι, λοιπόν, στο θέμα της Επιτροπής. Τα είπαμε την προηγούμενη φορά, σήμερα ήταν πιο αναλυτικός ο Εισηγητής μας. Αυτό το οποίο φέρνετε είναι έωλο νομικά, αλλά κυρίως πολιτικά και ειλικρινά δεν έχω καταλάβει, ο Υπουργός δεν μας διαφώτισε με την τοποθέτησή του, αλλά ούτε και από άλλες τοποθετήσεις καταλάβαμε. Αν θέλετε πραγματικά μια ανεξάρτητη Επιτροπή, θεωρώ ότι υπάρχει ένας δρόμος. Έπρεπε να σταθείτε στο τελευταίο νομοθέτημα Βασιλειάδη, πάνω σε αυτό, που είχε τις αδυναμίες του, εγώ δεν λέω, ότι ήταν το καλύτερο, αλλά ας αποδεχθούμε, κάποια στιγμή, ότι το ελληνικό κράτος θα πρέπει να έχει και μια συνέχεια.

‘Ήταν μια αμειβόμενη Επιτροπή, είχε εξειδικευμένο προσωπικό, είχε δικό της προϋπολογισμό και πιστεύω ειλικρινά, ότι θα μπορούσε έγκαιρα και δίκαια να φέρει εις πέρας ένα πάρα πολύ δύσκολο έργο εφαρμογής της νομιμότητας στο επαγγελματικό ποδόσφαιρο.

Αυτό που κάνετε σήμερα είναι μια η ημιανεξάρτητη Επιτροπή, την οποία βεβαίως τη διορίζει ο Υπουργός, που τη χρηματοδοτεί και θεωρώ, ότι δεν έχει τα εργαλεία για να μπορέσει να ανταπεξέλθει στο δύσκολο ρόλο της.

Εγώ έκανα ένα ερώτημα προχθές. Ξεκινάει ένα νέο πρωτάθλημα στη Σούπερ Λιγκ 2, με 36 ομάδες, σε δύο μήνες, από σήμερα. Ειλικρινά, πιστεύει κανένας σε αυτή την αίθουσα, ότι μια επταμελής Επιτροπή, με τα όπλα και τα εργαλεία, τα οποία διαθέτει, θα μπορέσει και θα καταφέρει σε αυτό το χρόνο να ελέγξει αυτές τις ομάδες, για να μην έχουμε τα γνωστά παρατράγουδα άλλων ετών, άλλων εποχών;

 Θέλω να είμαι και σε κάτι άλλο ξεκάθαρος. Δεν λέω ότι όλα έγιναν σωστά, μέχρι σήμερα. Οι περισσότερες κυβερνήσεις αυτόν τον δρόμο που επιλέγει κ. Αυγενάκης επιλέγανε. Ήταν ο εύκολος δρόμος και τον επιλέγανε όλοι.

Θεωρώ πως επειδή ο κόμπος έφτασε στο χτένι, επειδή πλέον το ποδόσφαιρό μας απαξιώθηκε, επειδή ο τζόγος δε μπήκε απλά στη ζωή μας, αλλά γίνεται πάρτι τζόγου, γύρω από το ποδόσφαιρο, θα έπρεπε, τουλάχιστον τώρα, να παρθούν γενναίες αποφάσεις, τις οποίες, δυστυχώς, δεν τις τολμάτε.

Έρχομαι, επίσης, στο άλλο κομμάτι, το οποίο το θεωρώ πάρα πολύ σημαντικό, με αυτό άρχισε ο Υπουργός την τοποθέτησή του, στην προηγούμενη συνεδρίαση, το ιδιώνυμο. Θριαμβολογείτε, δυστυχώς, αντί να απολογείστε. Είναι κάτι, το οποίο δοκιμάστηκε. Δοκιμάστηκε, για πάνω από δέκα χρόνια και πρέπει να καθίσουμε και να δούμε όλα τα Κόμματα, κυρίως, όμως, η Κυβέρνηση, τι έγινε και ποια ήταν τα αποτελέσματα από την εφαρμογή του ιδιώνυμου.

Εμείς πιστεύουμε ότι επαναφέρετε ένα μέτρο, το οποίο δεν έφερε κανένα αποτέλεσμα και το μόνο, που πέτυχε, ήταν να μπουν στη φυλακή νέοι άνθρωποι και στο τέλος, προσέξτε, γιατί το ζήσαμε, πρέπει να το θυμάται και ο κ. Μαυρωτάς, αναγκάζονταν οι κυβερνήσεις να τροποποιούν το νόμο, γιατί όλοι κατάλαβαν ότι δε μπορεί να μείνει για χρόνια στη φυλακή ένα παιδί 16 έως 18 ετών, επειδή ταυτίστηκε, με μία βίαιη ενέργεια, σε ιδιαίτερες συνθήκες. Έχουν υπάρξει αυτές οι νομοθετικές παρεμβάσεις.

Άρα, λοιπόν, θεωρώ ότι θα οδηγηθείτε στον τοίχο. Αντιλαμβάνομαι ότι έχετε ένα συντηρητικό ακροατήριο, το οποίο θα πρέπει να τροφοδοτηθεί, αλλά θεωρούμε ότι η λύση δεν είναι αυτή.

Ο ρόλος της πολιτείας, κύριε Πρόεδρε, πρέπει να είναι διαφορετικός από τον επαγγελματία τιμωρό νέων ανθρώπων, που η ίδια φέρει το κύριο και μεγάλο μερίδιο ευθύνης, για την κοινωνική περιθωριοποίηση τους.

Πρέπει να επικεντρώνεται σε μέτρα ουσιαστικής κοινωνικής επανένταξης, με ψυχολόγους, κοινωνικούς λειτουργούς, σε οικογένειες ανηλίκων, που μετέχουν σε επεισόδια, με την επανένταξη στο σχολικό περιβάλλον και πολλά άλλα πράγματα, τα οποία ανέφερε ο Εισηγητής μας, στην προηγούμενη τοποθέτησή του.

Θέλω να σταθώ και σε κάτι, που το θεωρώ σημαντικό και θεωρώ ότι εκεί βρίσκουμε και ένα μεγάλο κομμάτι υποκρισίας. Το νομοθέτημα σας, ενώ είναι άκρως αυστηρό για τους μετέχοντες σε επεισόδια, ρίχνει - και αυτό είναι πολύ επικίνδυνο, ειλικρινά - στα μαλακά τους υποκινητές.

Εδώ πρέπει να πάρουμε μια απόφαση, αν θέλουμε, πράγματι, να συγκρουστούμε με αυτές τις παθογένειες, που τις κουβαλάμε στην πλάτη μας και πολλές φορές οδηγούν τα πράγματα σε αυτό το αδιέξοδο.

Ρίχνει, λοιπόν, στα μαλακά τους υποκινητές, οι οποίοι μπορεί να μην έχουν οπαδικά κίνητρα, για να είμαστε εξηγημένοι μεταξύ μας. Τα κίνητρά τους, πολλές φορές, είναι άλλα, συνήθως είναι μεγαλύτερης ηλικίας, μετέχουν στο δημόσιο βίο διά του τύπου, του διαδικτύου, κάνουν δημόσιες δηλώσεις και σίγουρα δεν είναι υποκινητής ένας νέος 18 ετών.

Ήταν συγκεκριμένη η πρόταση του Εισηγητή μας, ότι γι’ αυτούς πρέπει να μην προβλέπεται αυτό που έχετε εσείς, την ποινή των 6 μηνών, θα πρέπει η ποινή φυλάκισης να είναι τουλάχιστον τριών ετών.

Ξέρω ότι έχω καταχραστεί το χρόνο, κύριε Πρόεδρε, κλείνω με ένα θέμα, που είναι πάρα πολύ σημαντικό, το θέτουμε από την πρώτη στιγμή, για το μεγάλο έγκλημα, το οποίο επιχειρείται εναντίον των πτυχιούχων ΣΕΦΑΑ, με ειδικότητα το ποδόσφαιρο.

Εγώ ήθελα να ακούσω, ειλικρινά, την άποψη του κ. Μαυρωτά, που ίσως να ξέρει το θέμα καλύτερα και απ’ όλους μας. Σήμερα, όμως, ακούσαμε όλους τους εκπροσώπους των φορέων, ακούσαμε τον Κοσμήτορα και θεωρώ ότι τα συμπεράσματά μας τα βγάλαμε.

Αυτό το οποίο με λυπεί είναι το εξής. Πράγματι, ο ΣΥΡΙΖΑ έφερε ένα προσχέδιο το 2019, που ήταν οι πάντες απέναντι. Θεωρώ ότι κατάλαβε το λάθος του, ήταν λάθος αυτό που έφερε και προχώρησε στην απόσυρση αυτού του σχεδίου, ειδικά όταν διαπιστώθηκε ότι υπήρχε και ένα μεγάλο περιθώριο διαπραγμάτευσης με την Ουέφα, η οποία δεν ήταν τόσο αρνητική όσο εμφανίζεται, σε πολλές συνεδριάσεις μας.

Άρα, λοιπόν, εγώ θα πρότεινα στον κ. Υπουργό αυτό το θέμα να το ξαναδεί. Η κουβέντα με την UEFA, τότε και με την παρουσία πέντε κοσμητόρων, έφτασε μέχρι ένα σημείο. Θεωρώ ότι είναι άδικη αυτή η ρύθμιση, θα πρότεινα να την αποσύρετε. Δεν είναι μια ρύθμιση, η οποία έρχεται να λύσει θέματα, αλλά θεωρώ τα διαιωνίζει και θα τα κάνει πολύ χειρότερα. Άρα, λοιπόν, είναι κάτι που πρέπει να το πάρετε πίσω και να δείτε που είχε μείνει η κουβέντα με την UEFA και στο τέλος - τέλος, να αρχίσουμε να υπηρετούμε, κάποια στιγμή, αυτή τη συνέχεια του κράτους.

Κρατώ, ως θετικό, αυτό που είπε ο κ. Υπουργός, για το άρθρο 45, μιλώ για τη διπλή ανάπλαση, ότι θα φέρει μία ρύθμιση, αν κατάλαβα καλά, για τον ερασιτέχνη Παναθηναϊκό. Θεωρώ άδικο, ο ερασιτέχνης Παναθηναϊκός, να μην έχει τουλάχιστον ένα ποσοστό των εσόδων του όλου αυτού πρότζεκτ. Βέβαια, επιτρέψτε μου να πω ότι αυτό το άρθρο είναι κακογραμμένο και σας το λέω, είμαι παλιός κοινοβουλευτικός, έχω δει άρθρα να ακολουθούν τροπολογίες άπειρες, για να τα διορθώσουν, θεωρώ ότι είναι κακογραμμένο. Δεν έχω το χρόνο να αναφερθώ σε αυτό, μπορώ να το κάνω αύριο, όχι στην Ολομέλεια, αλλά πρέπει να το δείτε. Δηλαδή, έχουμε δύο μέρες μπροστά μας, ας καθίσουν δύο νομικοί να δουν τις αδυναμίες του άρθρου αυτού. Κρατώ, όμως, ως θετικό, αυτό το οποίο είπε ο κ. Υπουργός. Εμείς είμαστε υπέρ του άρθρου 45.

Σας ευχαριστώ, κύριε Πρόεδρε, ειδικά για τη κατάχρηση του χρόνου, την οποία έκανα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όσον αφορά το θέμα του τρόπου της συνεδρίασης, προφανώς, όλοι θέλουμε να επανέλθουμε, το συντομότερο, στην κανονική διαδικασία της Βουλής, βεβαίως, πάντα με τις οδηγίες των ειδικών.

Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Σήμερα, θέλω να επιμείνω σε κάποια συγκεκριμένα θέματα, που θεωρούμε ότι είναι ιδιαίτερα προβληματικά, στα άρθρα που αφορούν την Επιτροπή Επαγγελματικού Αθλητισμού. Επαναλαμβάνουμε, ότι διαφωνούμε με την ποινή αφαίρεσης πέντε έως δέκα βαθμών από το βαθμολογικό πίνακα του πρωταθλήματος της επόμενης αγωνιστικής περιόδου, καθώς η ρύθμιση αυτή θεωρούμε πως θα διαιωνίσει τους αεριτζήδες – παράγοντες, στο χώρο του αθλητισμού.

Επίσης, μας προβληματίζει ιδιαίτερα το γεγονός ότι νομοθετικές ασάφειες και η έλλειψη επαρκούς προϋπολογισμού δεν επιτρέπουν να συσταθεί μία πραγματικά αποτελεσματική ανεξάρτητη Αρχή.

Τα άρθρα, που αφορούν την αθλητική βία, αφήνουν θεωρούμε στο απυρόβλητο τους υποκινητές και τους υποθάλπτοντες τη βία. Κακώς, προσποιήστε ότι δεν υπάρχουν, η ποινή των έξι μηνών για τα δημοσιεύματα υποκίνησης βίας θα αποδειχθεί επί της ουσίας ανεφάρμοστη. Αντίθετα, στοχοποιούνται οι έφηβοι, που έχουν οδηγηθεί σε βίαιες συμπεριφορές, εξαιτίας διαφόρων αθλητικών κοινωνικών παραγόντων. Υπάρχουν, δηλαδή, άλλες αιτίες, που δεν αντιμετωπίζονται, ενώ καταργείται το τεκμήριο της αμφιβολίας, αφού η ποινή είναι υλοποιήσιμη, τουλάχιστον, ως προς το εφετείο, τουλάχιστον πριν το εφετείο. Θεωρούμε, λοιπόν, ότι οδηγούμαστε σε ένα δρόμο ολισθηρό, αυτός που επιλέγεται από την Κυβέρνηση, σε βάρος του δικαιικού συστήματος. Το ιδιώνυμο, σε καμία περίπτωση, δεν είναι η λύση.

Για την αναδιάρθρωση των επαγγελματικών κατηγοριών ποδοσφαίρου, ανησυχούμε πάρα πολύ ότι ο αριθμός 36 ομάδων δεν είναι βιώσιμος, καθώς τα οικονομικά μεγέθη τηλεοπτικού χρόνου και της διαφημιστικής δαπάνης και τα έσοδα από εισιτήρια δεν θα επαρκούν.

Για τους προπονητές ποδοσφαίρου η λύση, που προτείνετε, δεν είναι επαρκής. Δεν είναι δυνατόν να εξομοιώνονται τα πανεπιστημιακά πτυχία με ιδιωτικά πτυχία, που αποκτώνται, μετά από μερικές μόνο ώρες, σε σεμινάριο.

Θέλω, επίσης, να αναφερθώ σε κάποια από όσα ειπώθηκαν, στην προηγούμενη συνεδρίαση της Επιτροπής μας, που τελείωσε ασθμαίνοντας, με φοβερή πίεση χρόνου, αναφορικά με την ενημέρωση για τη Βόρεια Μακεδονία και το πρόβλημα, που προέκυψε, με τη συμμετοχή της εθνικής ομάδας ποδοσφαίρου των γειτόνων στο Euro. Είναι θετικό, που μας ενημέρωσε ο Υπουργός, αναγνωρίζοντας ότι η Συμφωνία των Πρεσπών διευκόλυνε την προσφυγή της Ελληνικής Κυβέρνησης στην UEFA, για την παραβίαση των συμφωνηθέντων, που επιχείρησε η Ποδοσφαιρική Ομοσπονδία της Βόρειας Μακεδονίας.

Αναφορικά με τα χρέη των ομάδων προς ποδοσφαιριστές, πληροφορηθήκαμε για 1.500 εκκρεμείς δικαστικές αποφάσεις, σε βάρος των ομάδων, που αντιστοιχούν σε 26 εκατομμύρια ευρώ. Μιλάμε για χρήματα, που αφορούν υπογεγραμμένα συμβόλαια, από το 2012 και εργασιακά δεδουλευμένα. Είμαστε πρώτοι στα χρέη, διεθνώς, σε χειρότερη θέση και από τη Μαλαισία. Όμως, το νομοσχέδιο αδιαφορεί για το συγκεκριμένο θέμα, όπως αδιαφορεί για το τι συμβαίνει, αυτή τη στιγμή, με τους ποδοσφαιριστές, σε μικρότερες κατηγορίες, στο γυναικείο ποδόσφαιρο και με τις αμοιβές, που δίνονται και δεν δίνονται, αδιαφορεί με την υγεία των αθλητών, που γίνονται θυσία στο όνομα της όποιας τηλεθέασης, και, παρά τις επιμέρους θετικές ρυθμίσεις, είναι λογικό να καταψηφίσουμε επί της αρχής, καθώς τα θέματα αυτά, που ανέφερα και εγώ, όπως και οι προηγούμενοι ομιλητές και ο Εισηγητής μας, τα προβλήματα της αθλητικής βίας, της χειραγώγησης των αγώνων δεν αγγίζονται ουσιαστικά. Υπάρχει ατολμία στο συγκεκριμένο νομοσχέδιο ή τέλος πάντων προσεγγίζονται, με λάθος τρόπο.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σοφία Χάϊδω Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, ο επαγγελματικός αθλητισμός είναι απότοκο του αθλητισμού, που στοχεύει στο ζητούμενο των υψηλών επιδόσεων και πιο συγκεκριμένα, στο ζητούμενο της μεγιστοποίησης της επίδοσης.

Λέτε, ήδη, από το πρώτο άρθρο, ότι ο σκοπός είναι η αναμόρφωση του θεσμικού πλαισίου της Επιτροπής Επαγγελματικού Αθλητισμού. Αν είναι, πράγματι, αυτός ο σκοπός, γιατί, δύο χρόνια τώρα, δεν έχετε κάνει τίποτα γι’ αυτό; Τι περιμένατε; Η επιδίωξη του οικονομικού κέρδους έχει αλλοιώσει, προ πολλού, μέχρι και το σημαντικότερο αθλητικό γεγονός, τους Ολυμπιακούς Αγώνες, που έχουν πλέον μετατραπεί, σε πολυέξοδη εμπορική δραστηριότητα. Δεν γίνεται, έτσι απλά, να δηλητηριάζεται και να υπονομεύεται κάθε ηθική του αθλητισμού.

Στο άρθρο 3, αναφέρεται ότι η εν λόγω Επιτροπή δεν υπόκειται σε εποπτεία και οποιονδήποτε έλεγχο νομιμότητας ή σκοπιμότητας από τη Γενική Γραμματεία Αθλητισμού, τον Υπουργό Πολιτισμού και Αθλητισμού ή από οποιοδήποτε άλλο όργανο της Κυβέρνησης. Άρα, ούτε έλεγχος ούτε τίποτα ! Στο ίδιο άρθρο, στην παράγραφο 4 στ’ , γίνεται λόγος για δύο πρόσωπα αναγνωρισμένου κύρους, με επιστημονική κατάρτιση ή εμπειρία, στο χώρο του αθλητισμού, που μπορεί να είναι και ιδιώτες ή δημόσιοι υπάλληλοι.

Θα μας διευκρινίσετε τι εννοείτε, όταν μιλάτε για το «αναγνωρισμένο κύρος» ή να φανταστούμε ότι πάλι θα βολέψετε κόσμο;

Εκφράζουμε τις επιφυλάξεις μας για το επόμενο άρθρο 4, ως προς τις αρμοδιότητες της Επιτροπής Επαγγελματικού Αθλητισμού. Θα απευθύνει, λέτε, συστάσεις και υποδείξεις σε ανώνυμες αθλητικές εταιρείες ή τμήματα αμειβομένων αθλητών και σε πρόσωπα, που σχετίζονται, με οποιονδήποτε τρόπο με εκείνους, σχετικά με την τήρηση των διατάξεων του παρόντος και των κανονιστικών πράξεων, που εκδίδονται σε εκτέλεσή τους και κατά την κρίση της θα τις δημοσιεύει. Προβληματίζει η φράση «κατά την κρίση της», καθώς ελλοχεύει ο κίνδυνος καταχρηστικότητας. Στην παράγραφο 2 α’ του ίδιου άρθρου, η Επιτροπή Επαγγελματικού Αθλητισμού θα μπορεί να διενεργεί έκτακτο έλεγχο, ύστερα από αίτηση, μεταξύ άλλων, του μετόχου ή μετόχων, που εκπροσωπούν ποσοστό 20% τουλάχιστον του καταβεβλημένου μετοχικού κεφαλαίου της υπό έλεγχο ανώνυμης αθλητικής εταιρείας.

Με ποιο κριτήριο τίθεται το εν λόγω ποσοστό και βάση ποιου σκεπτικού επελέγη;

Με το άρθρο 6, παρέχεται η δυνατότητα στις ανώνυμες αθλητικές εταιρείες, για τη χρηματοδότηση της ανέγερσης, ανακατασκευής, επισκευής ή συντήρησης αθλητικών εγκαταστάσεων. Η δραματική εγκατάλειψη των αθλητικών εγκαταστάσεων της χώρας μας, δεν αποτελεί σημερινό ζήτημα. Πρόκειται για μία μαύρη τρύπα της αθλητικής, κοινωνικής και πολιτικής ζωής του τόπου, που ασφαλώς σας εκθέτει.

 Θέσαμε, ήδη, κάποια ερωτηματικά για την τέταρτη παράγραφο, στην οποία επισημαίνεται ότι μετά τη λήξη του συμβατικού χρόνου της μίσθωσης, η χρήση του ακινήτου - όπως έχει διαμορφωθεί και σε όποια κατάσταση βρίσκεται, κατά το χρόνο αυτό - επανέρχεται στον εκμισθωτή άνευ αποζημιώσεως της μισθώτριας Α.Α.Ε.. Ακόμη και αν ο χώρος έχει καταστροφές;

 Όσον αφορά το Μέρος Β’ και την εναρμόνιση με προτάσεις ολιστικής μελέτης UEFA και FIFA για το ελληνικό ποδόσφαιρο, τονίζεται στο άρθρο 10, μεταξύ άλλων, ότι θα αναμορφωθεί το πλαίσιο των οργανωμένων μετακινήσεων φιλάθλων και θα εντατικοποιηθούν τα μέτρα, κατά της αθλητικής βίας και της διαφθοράς. Πιστεύουμε ότι πρέπει να δοθεί ιδιαίτερη έμφαση στα φαινόμενα βίας, μεταξύ των φιλάθλων. Η βία στα γήπεδα είναι ένα βαθιά κοινωνικό φαινόμενο, με συγκεκριμένες αιτίες. Αποτελεί ένα κοινωνικό πεδίο δραστηριότητας και, ως εκ τούτου, επηρεάζεται και επηρεάζει πολιτικά, πολιτισμικά, οικονομικά και κοινωνικά συμβάντα. Όσο αυξάνεται η επιθετικότητα στην κοινωνία, με αντίστοιχο αναλογικό τρόπο, θα αυξάνεται και στον αθλητισμό. Το φαινόμενο αυτό έχει στοιχίσει ανθρώπινες ζωές, έχει προκαλέσει σοβαρούς τραυματισμούς και έχει οδηγήσει σε απώλεια περιουσίας τόσο των πολιτών όσο και της χώρας μας.

 Ως προς την αναδιάρθρωση του Τρίτου Μέρους, για τις επαγγελματικές κατηγορίες ποδοσφαίρου, αναρωτιόμαστε, αν, πράγματι, θα μπορέσει να επέλθει ο σκοπός του άρθρου 17, όπου γίνεται λόγος για οργανωμένη αναδιάρθρωση των επαγγελματικών κατηγοριών ποδοσφαίρου, με στόχο τη βιωσιμότητα του ελληνικού ποδοσφαίρου. Πώς θα επιτευχθεί αυτή η αναδιάρθρωση; Με διατάξεις, όπως εκείνη της παραγράφου 5 του άρθρου 20, όπου παρέχει τη δυνατότητα στους Υπουργούς Οικονομικών και Αθλητισμού να αναπροσαρμόζουν ελεύθερα τα κατώτατα όρια του μετοχικού κεφαλαίου των Π.Α.Ε.; Ποιο το νόημα των νομοθετικών διατάξεων, αν μπορούν να τις τροποποιούν, χωρίς κανένα έλεγχο, οι εκάστοτε Υπουργοί;

 Εμείς, στην Ελληνική Λύση, πιστεύουμε ότι ο αθλητισμός πρέπει να αντιμετωπιστεί από όλους, ως δικαίωμα και ως επιλογή. Χρειάζεται ουσία και όχι πασαλείμματα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πάρα πολύ. Κυρίες και κύριοι συνάδελφοι, είχαμε στις δύο προηγούμενες συνεδριάσεις, πολύ ενδιαφέρουσες, αλλά και γόνιμες συζητήσεις. Άκουσα, με πολύ μεγάλη προσοχή και ενδιαφέρον, τις παρατηρήσεις, αλλά και τα ερωτήματα, που θέσατε και τις προτάσεις, που κάνατε, στην πρώτη συνεδρίαση της Επιτροπής, στην επί της αρχής συζήτηση. Ακόμα, άκουσα και εγώ και οι συνεργάτες μου τις απόψεις και τις θέσεις των φορέων, με τους οποίους, όπως είπα σε μια παρέμβαση, που έκανα, έχουμε πολύ ενδιαφέρουσα τακτική επικοινωνία, όλο αυτό το διάστημα της προετοιμασίας του νομοσχεδίου. Όπως ανέφερα και στην πρώτη συνεδρίαση της Επιτροπής, το παρόν σχέδιο νόμου συνεχίζει την αθλητική μεταρρύθμιση, που υλοποιούμε, τα δύο τελευταία χρόνια, συστηματικά και με απόλυτη συνέπεια. Θα αναφερθώ, συνοπτικά, στις ρυθμίσεις του νομοσχεδίου και θα σταθώ ιδιαίτερα στα άρθρα, που έχετε σχολιάσει ή στα οποία έχετε θέσει κάποια ερωτήματα και δεν θέλω να αφήσω να πέσει τίποτα κάτω.

 Οι ρυθμίσεις, λοιπόν, που προτείνουμε στο σχέδιο νόμου, περιλαμβάνουν πρώτα απ’ όλα την Επιτροπή Επαγγελματικού Αθλητισμού. Το Πρώτο Μέρος του σχεδίου νόμου αφορά στο θεσμικό πλαίσιο της Επιτροπής Επαγγελματικού Αθλητισμού. Ενισχύουμε την Ε.Ε.Α. με εγγυήσεις ανεξαρτησίας. Θεσπίζουμε ειδικότερους όρους και προϋποθέσεις για τη λειτουργία της. Ενισχύουμε τις ελεγκτικές αρμοδιότητες και αυξάνουμε τους ανθρώπινους και υλικούς πόρους της. Να σας θυμίσω ότι η Ε.Α.Α. λειτουργεί, σύμφωνα με τις διατάξεις του ν.2725/1999, ως Επιτροπή της Γενικής Γραμματείας Αθλητισμού. Βεβαίως, υπήρξε και ο ν. 4603/19, ο νόμος Βασιλειάδη, με τον οποίο τροποποιήθηκαν οι αρμοδιότητες της Ε.Α.Α. και συστάθηκε. ως νομικό πρόσωπο δημοσίου δικαίου, αλλά δε λειτούργησε ποτέ, διότι δεν υπήρξε δευτερογενής νομοθέτηση.

Αποφασίσαμε να μην προχωρήσουμε στην επιλογή του αυτοτελούς νομικού προσώπου, αφού, πρώτον, θα επιβάρυνε λειτουργικά, αλλά και διοικητικά και δημοσιοοικονομικά τη Γενική Κυβέρνηση, με ένα επιπλέον φορέα. Προκρίνουμε την πολιτική λύση της διατήρησης της Ε.Α.Α., ως Ανεξάρτητης Επιτροπής της Γενικής Γραμματείας Αθλητισμού και, βεβαίως, ενισχύουμε, αλλά και θωρακίζουμε την Επιτροπή και τα μέλη της, με εγγυήσεις λειτουργικής και προσωπικής ανεξαρτησίας, ανάλογη με αυτές των ανεξάρτητων αρχών.

 Ταυτόχρονα, αξιοποιούμε την ήδη διαμορφωμένη, επί δύο δεκαετίες περίπου, διοικητική πρακτική, που έχει προκύψει, αλλά και την τεχνογνωσία, η οποία έχει δημιουργηθεί, η αλήθεια είναι αυτό. Κάποιοι σχολιάσατε στην Επιτροπή ότι θα διορίζονται από τον Υπουργό, κάποιοι άλλοι προτείνατε ότι πρέπει να επιλέγεται από τη Βουλή. Το «θα διορίζονται από τον Υπουργό» το κατακρίνετε, σάμπως ο κ. Κοντονής και ο κ. Βασιλειάδης να ήταν Υπουργοί άλλης Κυβέρνησης ! Δικοί σας ήταν, μέλη της Κοινοβουλευτικής σας Ομάδας ήταν, τώρα δεν είναι ο κύριος Κοντονής, αλλά τότε δεν τον κατακρίνατε.

Παρόλα αυτά, εμείς ξεκαθαρίζουμε ότι η διαδικασία αυτή θα περνά από τη Βουλή και είναι μία πρόταση, η οποία ακούστηκε πολύ έντονα, σε προηγούμενες συζητήσεις, προηγούμενου νομοσχεδίου μας.

Μένουμε στο άρθρο 3. Δεν θα επιλέγει ο εκάστοτε Υπουργός είτε λέγεται Αυγενάκης ή όπως αλλιώς λέγεται, αλλά θα περνά, θα αξιολογείται, θα συζητείται και από την αρμόδια Επιτροπή Μορφωτικών Υποθέσεων, με τη διαδικασία, που προβλέπεται από τον Κανονισμό της Βουλής. Νομίζω ότι σε αυτό συμφωνούμε όλοι, εμπιστευόμαστε, άλλωστε, τη λειτουργία της Επιτροπής αυτής, αλίμονο, ως μέλη της Επιτροπής αυτής, αν θεωρείτε ότι δεν έχετε τη δυνατότητα ή και την ικανότητα, που θεωρώ ότι υπάρχουν και τα δύο, δηλαδή, ώστε να αξιολογήσουμε πώς γίνεται και με άλλους, και με άλλα Προεδρεία άλλων Επιτροπών ΔΕΚΟ.

 Παράλληλα, θυμίζουμε ότι προχωρούμε στη ρύθμιση θεμάτων, σχετικά με την εγγυητική επιστολή και τις διαχειριστικές υποχρεώσεις των ανωνύμων αθλητικών εταιρειών και των τμημάτων αμειβομένων αθλητών και εδώ, συμφωνήσαμε νομίζω όλοι.

 Με τον τρόπο αυτόν, προστατεύουμε το σωματείο, προστατεύουμε τους αθλητές, προστατεύουμε τους εργαζόμενους, προστατεύουμε όλους τους εμπλεκομένους και ακούω πολύ προσεκτικά τις προτάσεις αρκετών από εσάς, που λέτε ότι «πρέπει να ανέβει το ποσό, γιατί υπάρχουν ζητήματα». Σωστά. Χαίρομαι που αξιολογείτε και εσείς ότι κάτι δεν περπάτησε σωστά σε όλο αυτό, που είχε δημιουργήσει ο κ. Βασιλειάδης και για το οποίο βεβαίως, είμαστε εξαιρετικά θετικοί, στο να αυξήσουμε και τις προϋποθέσεις και τους όρους. Το επεξεργαζόμαστε, ήδη, με τους συνεργάτες μου.

 Επίσης, δίνουμε τη δυνατότητα σε αθλητικές ανώνυμες εταιρείες να χρηματοδοτήσουν παρεμβάσεις σε αθλητικές εγκαταστάσεις, που ανήκουν στο δημόσιο και φυσικά, δίνουμε τη δυνατότητα συμψηφισμού του κόστους των παρεμβάσεων αυτών για τα μισθώματα χρήσης των εγκαταστάσεων. Έτσι, τελειοποιείται το χρηματοδοτικό εργαλείο, για τη συντήρηση, τον εκσυγχρονισμό των αθλητικών εγκαταστάσεων, με όρους διαφάνειας, αλλά και αποτελεσματικότητας. Το θεωρώ αυτονόητο, δηλαδή, πρακτικά πολύ αναγκαίο και εφαρμόσιμο.

 Διευκολύνουμε τις αθλητικές εταιρείες και, παράλληλα, αναβαθμίζουμε τις δημόσιες αθλητικές υποδομές. Είναι μια σχέση, μια κατάσταση “win-win”, όλοι βγαίνουμε κερδισμένοι από αυτό, εφόσον φυσικά υπάρχει διαφάνεια, κάτι το οποίο το υπηρετούμε, με απόλυτη συνέπεια.

Πάμε στο Δεύτερο Μέρος, που αφορά την εναρμόνιση με προτάσεις της ολιστικής μελέτης της UEFA και FIFA για το ελληνικό ποδόσφαιρο. Στο Δεύτερο Μέρος, εναρμονίζουμε την αθλητική μας νομοθεσία με τις προτάσεις των διεθνών ποδοσφαιρικών ομοσπονδιών, που εμπεριέχονται στην ολιστική μελέτη των FIFA και UEFA, για τα προβλήματα και τις παθογένειες του ελληνικού ποδοσφαίρου και της Οργανωτικής Επιτροπής.

 Επιτρέψτε μου να πω ότι ειδικά ο ΣΥΡΙΖΑ θα έπρεπε να είναι πιο προσεκτικός, όταν μιλάει για το ποδόσφαιρο, διότι αν τα είχατε κάνει όλα τέλεια, αγαπητοί συνάδελφοι, είναι βέβαιο ότι δεν θα χρειαζόταν να φτάσουμε εδώ, που φτάσαμε και να έχουμε και ολιστική μελέτη. Επειδή δεν είχατε κάνει πολλά πράγματα, όπως έπρεπε να έχουν γίνει, η FIFA και η UEFA προχώρησαν, μετά από πρόταση - παρακίνηση του ίδιου του Πρωθυπουργού μας, να εκπονήσουν αυτήν την ολιστική μελέτη, που είναι απόρροια της διακήρυξης προθέσεων, που συνυπέγραψαν ο Κυριάκος Μητσοτάκης, στις 25 Φεβρουαρίου 2020, ο Πρόεδρος της UEFA, Αλεξάντερ Κέφεριν και ο πρώην Αντιπρόεδρος της FIFA, Γκρεγκ Κλαρκ.

Με τις προτεινόμενες διατάξεις, επίσης, αλλάζουμε το πλαίσιο για τις λέσχες φιλάθλων. Το ισχύον πλαίσιο ήταν αναποτελεσματικό και χαίρομαι που τουλάχιστον έγινε παραδεκτό από όλους, από άλλους πιο δυνατά και από άλλους λιγότερο δυνατά και φωναχτά, αλλά είναι γενικώς μια διαπίστωση, που δεν διαφωνεί κανένας.

Κυρίες και κύριοι, ξέρετε πόσες νόμιμες λέσχες έχουμε στην Ελλάδα, για να λέμε τα πράγματα με το όνομά τους; Έχουμε μόλις 15 νόμιμες λέσχες φιλάθλων στην Ελλάδα ! Πολύ καλά ακούσατε και αυτό δεν αφορά μόνο το ποδόσφαιρο, είναι και άλλων αθλημάτων. Φυσικά, αυτό δεν μπορεί να συνεχιστεί. Δεν έχω καμία διάθεση, ούτε εγώ προσωπικά, ούτε η σημερινή Κυβέρνηση, σας το λέω ειλικρινά, να κάνω πως δεν τρέχει τίποτα, ότι όλα είναι εξαιρετικά, ότι όλα είναι περίφημα. Δεν είναι περίφημα, δεν είναι εξαιρετικά! Αυτή η κατάσταση δεν μπορεί να συνεχιστεί! Λέσχες φιλάθλων πρέπει να υπάρχουν, το ξεκαθαρίζουμε είναι πάγια θέση μας, δεν την έχουμε αλλάξει, αλλά νόμιμα, σωστά και κάτω από ένα πλαίσιο, το οποίο θα είναι λειτουργικό και άμεσα σχετιζόμενο, φυσικά, και με τις Π.Α.Ε. των οποίων χρησιμοποιούν το εμπορικό σήμα. Εμείς επικαιροποιούμε και εκσυγχρονίζουμε το θεσμικό πλαίσιο για τις λέσχες φιλάθλων, εξορθολογίζουμε την αντικειμενική ευθύνη των οπαδών και τη δράση των φιλάθλων, διευκολύνοντας την αναγνώριση των λεσχών από τις ομάδες. Προτείναμε την απλοποίηση της διαδικασίας χορήγησης βεβαιώσεων λειτουργίας των λεσχών φιλάθλων. Εξορθολογίζουμε τα τοπικά και χρονικά όρια αστικής ευθύνης των ομάδων. Αναμορφώνουμε το πλαίσιο των οργανωμένων μετακινήσεων φιλάθλων. Αυστηροποιούμε, όμως, την ίδια στιγμή, τις ποινές για ποινικά αδικήματα, που τελούνται, με αφορμή αθλητικές εκδηλώσεις και εντατικοποιούμε τα μέτρα, κατά της αθλητικής βίας και της διαφθοράς.

Να ξεκαθαρίσουμε κάτι και νομίζω ότι συμφωνείτε όλοι. Επί παντός επιστητού δεν είναι αρμόδιο το Υπουργείο Αθλητισμού! Συναρμόδια Υπουργεία είναι και το Υπουργείο Δημόσιας Τάξης, το Προστασίας του Πολίτη πιο σωστά, όπως και το Υπουργείο Δικαιοσύνης. Καταλαβαίνουμε από πρώτο χέρι το πρόβλημα, το οποίο είναι υπαρκτό και χαίρομαι που το παραδέχεστε όλοι και δεν μπορεί να έχουμε τόσες λέσχες φιλάθλων, αλλά την ίδια στιγμή μόλις 15 να έχουν νόμιμη λειτουργία και όλες οι υπόλοιπες να είναι, όπως είναι, με όποιον τρόπο λειτουργούν, όπου λειτουργούν, κάτω από οποιαδήποτε σκέπη λειτουργούν και να κάνουμε κι εμείς όπως και οι προηγούμενοι, που πέρασαν, ότι δεν τρέχει τίποτα και ότι όλα είναι ρόδινα. Όχι! Προχωρούμε, λοιπόν, πολύ συστηματικά και με απόλυτη συναίσθηση της ευθύνης μας στην εφαρμογή, πλέον, αυτού που και η ολιστική μελέτη περιγράφει.

Θέλετε να σας πω και μια λεπτομέρεια ακόμα; Σε ό,τι αφορά την πολιτεία και εμπεριέχεται μέσα στην ολιστική μελέτη, με το νομοσχέδιο αυτό, καλύπτεται κατά 101%, η ελληνική Κυβέρνηση, η πολιτεία, σε ό,τι περιέγραψαν σωστά η FIFA και η UEFA. Εμείς είμαστε συνεπέστατοι, σε αυτά που περιγράφουν και σωστά τα περιγράφουν. Είχαμε κάποιες διαφωνίες, κάναμε τις συζητήσεις μας, αλλά παρόλα αυτά θεωρούμε ότι το ποδόσφαιρο πρέπει να αναβαθμιστεί και ποιοι είναι περισσότερο ειδικοί από όλους μας; Μα η FIFA, η UEFA, η Ε.Π.Ο. και, φυσικά, η πολιτεία! Στο κομμάτι, που μας αφορά, είμαστε συνεπείς και σημειώστε και το νούμερο, κατά 101%, όχι απλώς 100%, γιατί θεωρούμε ότι όταν κάνεις μια προσπάθεια, τη στηρίζεις και την πας μέχρι τέλους, δεν την τορπιλίζεις στο ενδιάμεσο, γιατί πιθανότατα να ενοχληθούν κάποιοι. Όχι! Καθαρές κουβέντες, το είχαμε πει από την αρχή, δεσμεύτηκε ο Πρωθυπουργός της χώρας και το πάμε βήμα – βήμα, με συνέπεια. Για ένα πράγμα δεν μπορείτε να μας κατηγορήσετε, ότι είπαμε πράγματα και δεν τα κάναμε ή ότι δειλιάσαμε σαν μερικούς - μερικούς άλλους. Ούτε δειλιάζουμε, ούτε τα κρύβουμε κάτω από το χαλί τα προβλήματα. Τα βλέπουμε, τα εντοπίζουμε και προχωράμε βήμα - βήμα. Ακούμε κριτική ότι «πήγατε ένα βήμα μπρος», «ένα βήμα πίσω», «γιατί δεν τα βγάλετε στη διαβούλευση». Διότι είναι ένα ζωντανό πράγμα όλο αυτό που συμβαίνει στον αθλητισμό και δεν είναι μονάχα ένα κεφάλαιο! Δεν είναι μονάχα το ποδόσφαιρο, για παράδειγμα. Είναι μια σειρά, ένα ολόκληρο οικοδόμημα, το οποίο, δυστυχώς, το είχατε περάσει σε δεύτερη μοίρα, την προηγούμενη περίοδο.

Στο άρθρο 13, προβλέπεται ένα σύστημα διενέργειας οργανωμένων μετακινήσεων φιλάθλων. Πρέπει να μετακινούνται οι φίλαθλοι; Βεβαίως, λέμε εμείς, καθαρές κουβέντες, αλλά όχι ανεξέλεγκτα και όχι, φυσικά, όπως συνέβαινε μέχρι σήμερα, που δε μετακινούνταν οι φίλαθλοι παρόλο που επιτρεπόταν. Γιατί να κρυβόμαστε πίσω από το δάχτυλό μας! Χρειάζεται αλλαγή στο πλαίσιο; Βεβαίως!

Στην περίπτωση, όμως, τέλεσης πράξεων βίας και πρόκλησης επεισοδίων, κατά την περίοδο των οργανωμένων μετακινήσεων, προβλέπεται ένα σύστημα επιβολής κυρώσεων σε βάρος των υπαιτίων. Σε περίπτωση μη ταυτοποίησης τους, προβλέπονται κυρώσεις σε βάρος του συνόλου των μελών της λέσχης ή των λεσχών, που μετείχαν στη μετακίνηση.

Οργανωμένα πράγματα δεν θέλουμε; Βεβαίως. Άρα, υπάρχουν και ευθύνες. Όχι να κρυβόμαστε πίσω από το «δεν είδα», «δεν άκουσα», «δεν ξέρω», ενώ όλοι ξέρουν, όλοι είδαν και όλοι μπορούν, στο τέλος της ημέρας, να προστατέψουν και τη λέσχη και την ομάδα τους, αλλά και τον ίδιο τους τον εαυτό.

Παράλληλα, προβλέπεται ότι οι απαγορεύσεις των οργανωμένων ή μη μετακινήσεων των φιλάθλων δεν θα διατάσσονται, πλέον, με απόφαση του αρμόδιου Υπουργού Αθλητισμού, αλλά γίνεται μια σκέψη αυτό να μεταφερθεί στη Διαρκή Επιτροπή Αντιμετώπισης της Βίας ή να γίνει μια συνολική αναβάθμιση της ΔΕΑΒ, σε επόμενο νομοσχέδιο, το οποίο είναι και το επικρατέστερο ότι θα συμβεί.

Όσον αφορά τώρα, στο λεγόμενο «ιδιώνυμο». Επαναφέρουμε, με το άρθρο 14, την απαγόρευση της αναστολής και της μετατροπής των στερητικών της ελευθερίας ποινών για τα ποινικά αδικήματα βίας, με αφορμή αθλητικές εκδηλώσεις.

Ακούστηκαν εδώ στην Επιτροπή ότι δίνουμε έμφαση στην καταστολή. Δίνουμε έμφαση και στην καταστολή. Είμαι σαφής; Φαντάζομαι πως ναι. Αλλά, όμως, δίνουμε έμφαση και στην πρόληψη, κυρίες και κύριοι. Τόσο απλά, τόσο καθαρά. Δεν δεχόμαστε υποκρισία σε ένα τόσο σημαντικό ζήτημα.

Δεν θα αφήσουμε παραβατικές συμπεριφορές ατιμώρητες. Τελεία και παύλα. Και, βέβαια, είμαστε ξεκάθαροι σε αυτό και χαίρομαι, διότι ειπώθηκε από πάρα πολλούς, από τους εκπροσώπους των φορέων, ότι το ιδιώνυμο είχε επιτύχει, την περίοδο που εφαρμόστηκε και μάλιστα από τον καθ΄ ύλην αρμόδιο, που ήταν ο εκπρόσωπος της Ελληνικής Αστυνομίας, ο Αστυνομικός Διευθυντής της Αθλητικής Βίας, που βεβαίως έχει και την εμπειρία έχει και τη γνώση. Και επιτρέψτε μου να σας πω, ότι είναι ένας από τους πιο αξιόλογους αξιωματικούς, που έχουμε στην Ελληνική Αστυνομία.

 Άκουσα και κάποιες απόψεις σήμερα, λίγο μεμψίμοιρα, ότι το ιδιώνυμο είχε αποτύχει στο παρελθόν. Που το βασίζετε αυτό; Είναι λάθος. Δεν είχε αποτύχει. Είχε επιτύχει. Αλλά για λόγους ιδεοληψίας, επικαλείστε ότι έχει αποτύχει. Όχι κύριοι, είχε επιτύχει.

Και στο τέλος της διαδρομής αυτής, σας λέω και κάτι ακόμα. Επικαλεστήκατε ένα επιχείρημα, το οποίο είναι νομικά παράδοξο, να φυλακίζονται άτομα για πλημμελήματα αθλητικής βίας, ενώ έχουν δικαίωμα αναστολής, άτομα για κακουργήματα. Δεν είναι απόλυτο αυτό. Λυπάμαι, αλλά κάνατε πάλι λάθος. Πάλι αδιάβαστοι είστε.

 Παρέχεται η ελευθερία στο δικαστή, κυρίες και κύριοι συνάδελφοι; Ο δικαστής αξιολογεί, κρίνει και αποφασίζει αναλόγως. Συνεκτιμά όλα τα στοιχεία, τα οποία έχει στη διάθεσή του, ακόμα και οπτικοακουστικό υλικό, το οποίο εσείς είχατε απαγορεύσει, ενώ θα μπορούσε να το έχει στη διάθεσή του, να το χρησιμοποιήσει, ως τεκμήριο, για να προχωρήσει στις αποφάσεις του. Αυτές οι ιδεοληψίες δημιουργήσαν αναρχίες.

Λοιπόν, καθαρές κουβέντες, εμείς άναρχη κοινωνία δεν θέλουμε, δεν την υπηρετούμε και ιδεολογικά είμαστε απολύτως αντίθετοι.

Το τεκμήριο αθωότητας κάποιοι αναφέρουν ότι παρακάμπτεται. Αν είναι δυνατόν! Πώς παραβιάζεται αλήθεια το τεκμήριο αθωότητας; Μιλάμε για ήδη καταδικασθέντες, στους οποίους έχει επιβληθεί συγκεκριμένη ποινή από το δικαστήριο. Άρα, ποιο τεκμήριο αθωότητας παραβιάζεται και τι είναι ακριβώς αυτό που λέτε;

 Επίσης, προβλέπεται η δυνατότητα δημιουργίας μιας πανελλήνιας Ομοσπονδίας Λεσχών Φιλάθλων, με στόχο να συμβάλει στην ανάπτυξη και στην καλλιέργεια μιας κουλτούρας συνεργασίας και συνεννόησης, μεταξύ φιλάθλων διαφορετικών ομάδων. Θα δώσει δικαιώματα λόγου ένα όργανο, που σήμερα δεν υπάρχει. Θελήσαμε παρά πολύ να μιλήσουμε με ανθρώπους, οι οποίοι έχουν υπηρετήσει ή υπηρετούν σε λέσχες φιλάθλων. Δεν υπάρχει, όμως, ένα τέτοιο όργανο. Πρέπει ή δεν πρέπει να υπάρχει; «Πρέπει» φαντάζομαι ότι θα πείτε, έτσι; Δεν πιστεύω να κρυφτείτε πίσω από το δάκτυλό σας και πάλι. Πρέπει να υπάρχει, λοιπόν, ένα όργανο. Πρέπει να υπάρχει μια φωνή, ένα θεσμικό όργανο, με το οποίο θα συζητά και η ίδια η πολιτεία. Και, βεβαίως, θα δώσει δικαίωμα λόγου στην υγιή ημερίδα του «οπαδικού» κινήματος, που θα εκπροσωπεί κεντρικά τους φιλάθλους, στην επικοινωνία με τους θεσμικούς φορείς της πολιτείας.

Δεν είμαστε απέναντι. Στη μία μεριά της όχθης, είμαστε με τους υγιείς φιλάθλους, που θέλουν καθαρό ποδόσφαιρο, αλλά θέλουνε οργανωμένα να υποστηρίζουν την ομάδα τους και εντός των γηπέδων τους, αλλά και όταν φιλοξενούνται σε άλλα γήπεδα. Δεν τρέφουμε αυταπάτες. Ξέρουμε ότι κάτι τέτοιο απαιτεί χρόνο πολύ και πολλές συνέργειες, αλλά κάποιοι πρέπει να πάρουν πρωτοβουλία, την πήραμε εμείς, λοιπόν.

Δημιουργούμε όλες τις προϋποθέσεις. Φτιάχνουμε το πλαίσιο, ώστε μακροπρόθεσμα, να αναπτυχθεί μια κουλτούρα οπαδικού κινήματος, μακριά από βία και φανατισμούς. Δεν τρέφω αυταπάτες, σας το λέω ξεκάθαρα, δεν θα γίνει διόρθωση όλων αυτών των κακώς κειμένων, μέσα σε μια διάταξη ή με ένα νομοσχέδιο. Όχι. Παρόλα αυτά, όμως, δεν σημαίνει ότι επειδή δεν διορθώνονται με ένα νόμο και με ένα άρθρο, πρέπει να μείνουμε και εμείς άπρακτοι ή να μείνουμε σε όλα αυτά τα περισπούδαστα, τα ιδεοληπτικά. Όχι. Πάμε ένα βήμα παραπέρα, σε συνεργασία με το Υπουργείο Δικαιοσύνης και φυσικά, με το Υπουργείο Προστασίας του Πολίτη.

Στο άρθρο 16, εισάγεται νέα διαδικασία αντιμετώπισης των υπόπτων για χειραγώγηση αγώνων. Μετά τη σύσταση της Εθνικής Πλατφόρμας Αθλητικής Ακεραιότητας, ΕΠΑΘΛΑ, οι αναφορές, που προέρχονται από την ΕΠΟ, σχετικά με τους ύποπτους χειραγώγησης αγώνες ποδοσφαίρου, κοινοποιούνται και στην ΕΠΑΘΛΑ. Με απλά λόγια, δεν πάνε μόνο στην Επιτροπή Επαγγελματικού Αθλητισμού, αλλά και στην ΕΠΑΘΛΑ. Και η ΕΠΑΘΛΑ, πλέον, είναι το πλέον αρμόδιο όργανο, για την αξιοποίηση όλων των πληροφοριών, που μπορεί να έρχονται από ραντάρ, από κάποιους εμπλεκομένους στην ποδοσφαιρική, γενικότερα, στην αθλητική κοινότητα, φορείς ή προσωπικότητες, που σχετίζονται με επιχειρούμενη αλλοίωση αποτελεσμάτων αγώνων. Την αποφασιστική και έγκαιρη αντιμετώπιση του φαινομένου αυτού την έχει η ΕΠΑΘΛΑ.

Στην πράξη, καταργούμε αυτό το ωραίο, το καταπληκτικό σύστημα αρχειοθέτησης, που λειτουργούσε, όπως λειτουργούσε, έως τώρα, σε όλα τα ζητήματα περιπτώσεων χειραγώγησης αγώνων. Ήδη, έχουν φτάσει οι πρώτες καταγγελίες ή πιο σωστά, λέω καμιά φορά, χαριτολογώντας, έχουν έρθει οι πρώτοι «πελάτες». Φυσικά, διενεργείται ο προβλεπόμενος από το νόμο έλεγχος. Αντιστοίχως, τυχόν πληροφορίες και εκθέσεις, από την Ελληνική Ολυμπιακή Επιτροπή ή την Ελληνική Παραολυμπιακή Επιτροπή ή τις λοιπές αθλητικές ομοσπονδίες, σχετικά με τα ύποπτα για χειραγώγηση αθλητικά γεγονότα, διαβιβάζονται, πλέον, αυτομάτως στην ΕΠΑΘΛΑ.

Πάμε στο Τρίτο Μέρος, αναδιάρθρωση επαγγελματικών κατηγοριών ποδοσφαίρου. Σκοπός αυτού του Μέρους είναι η οργανωμένη αναδιάρθρωση των επαγγελματικών κατηγοριών ποδοσφαίρου, με στόχο τη βιωσιμότητα του ελληνικού ποδοσφαίρου. Με τις διατάξεις αυτές, επιδιώκουμε μια θεσμική, αλλά και κυρίως, ουσιαστική αλλαγή, η οποία είναι επιβεβλημένη στις νέες οικονομικο-κοινωνικές συνθήκες της χώρας μας, μετά την κρίση, την οποία έχει διανύσει η ελληνική αγορά, η ελληνική κοινωνία. Το επαγγελματικό ποδόσφαιρο, υποχρεωτικά βλέπουμε και διαπιστώνουμε ότι συρρικνώνεται και πρέπει να γίνει πρώτα από όλα βιώσιμο, ποιοτικότερο, αλλά και ανταγωνιστικότερο, ως διοργανώσεις.

Για το λόγο αυτόν, καταργούμε την 2η εθνική κατηγορία ανδρών Football League. Θεσπίζονται δύο επαγγελματικές κατηγορίες πρωταθλημάτων ποδοσφαίρου, το επαγγελματικό πρωτάθλημα της Α1 εθνικής κατηγορίας ανδρών Super League 1 και το επαγγελματικό πρωτάθλημα της A2 εθνικής κατηγορίας ανδρών Super League 2 και προχωρούμε στην κατάργηση του επαγγελματικού πρωταθλήματος της Β’ εθνικής κατηγορίας ανδρών Football League.

Ακούσαμε στην ακρόαση των φορέων, ότι όλοι οι εμπλεκόμενοι φορείς, ΕΠΟ, Super League1, Super League 2, συμφωνούν στην ανάγκη αναδιάρθρωσης και θέσαμε συγκεκριμένα, σαφή, αλλά και αντικειμενικά κριτήρια, για την αναδιάρθρωση. Και ποια είναι αυτά; Μετοχικό κεφάλαιο, το οποίο θα αυξηθεί, το επεξεργαζόμαστε με τους εργάτες μας. Εγγυητική επιστολή, η οποία και θα αυξηθεί. Ήταν και πρόταση δική σας, κάποιων Κομμάτων της Αντιπολίτευσης. Έλληνες ποδοσφαιριστές. Φαντάζομαι δεν διαφωνεί κανείς σε αυτό.

Ορίζεται, πλέον, για τις ομάδες, που συμμετέχουν στο επαγγελματικό πρωτάθλημα της δεύτερης κατηγορίας Super League 2, τουλάχιστον, το ήμισυ των δηλωθέντων σε κάθε φύλλο αγώνα ποδοσφαιριστών, καθ΄ όλη τη διάρκεια του πρωταθλήματος, πρέπει να πληροί τις προϋποθέσεις συμμετοχής σε ελληνική εθνική ομάδα, οποιασδήποτε ηλικιακής κατηγορίας.

Σκοπός είναι να εξασφαλίζεται και η στελέχωση των εθνικών ομάδων από ενεργούς, αλλά και μάχιμους ποδοσφαιριστές. Όχι «παρκαρισμένους». Προστατεύουμε και αναδεικνύουμε τους Έλληνες ποδοσφαιριστές. Θωρακίζουμε την ενεργό δράση τους και εντός των γηπέδων, κατά την πορεία των πρωταθλημάτων, όχι μονάχα της Εθνικής Ελλάδος.

Και, βέβαια, προχωρούμε και ένα βήμα παραπέρα. Πάγιο αίτημα δεν ήταν αυτό; Γιατί διαφωνείτε σε αυτό; Διαχείριση και παραχώρηση τηλεοπτικών δικαιωμάτων, αναφέρομαι στο άρθρο 25. Ρυθμίζονται θέματα, σχετικά με την κεντρική διαχείριση των τηλεοπτικών δικαιωμάτων της Super League 2.

Στο άρθρο 26, ρυθμίζονται θέματα, που αφορούν σε συμβάσεις παραχώρησης τηλεοπτικών και ραδιοφωνικών δικαιωμάτων. Ρυθμίζουμε με δίκαιο, αλλά κυρίως με αξιοκρατικό τρόπο, τα ζητήματα της διαχείρισης και της παραχώρησης των δικαιωμάτων αυτών.

Άλλωστε, αποτελούν σημαντική πηγή εσόδων, επιβίωσης, δηλαδή, για τις αθλητικές εταιρείες και τους αθλητές, παράλληλα με τα χρήματα, τα οποία προκύπτουν, με το νέο τρόπο φορολόγησης, δίκαιης φορολόγησης, που η Κυβέρνηση αυτή θέσπισε, μετά από πάρα πολλά χρόνια ατελείωτων συζητήσεων. Αυτή είναι η διαφορά μας: Εσείς συζητάτε, εμείς όμως υλοποιούμε.

Και τι κάνουμε; Δημιουργούμε έναν κουμπαρά, που, με απόλυτη διαφάνεια, δημιουργεί χρήματα και με ΚΥΑ - την οποία, φυσικά, έχουμε παρουσιάσει και είναι και στη διάθεση σας, αν δεν τη γνωρίζετε - το 50% πάει στις επαγγελματικές ομάδες και το άλλο 50% στη βάση της αθλητικής πυραμίδας της χώρας μας, στον ερασιτεχνικό αθλητισμό. Με απόλυτη διαφάνεια, επαναλαμβάνω και είναι θέμα χρόνου να εκταμιευτεί και το δεύτερο πακέτο χρημάτων, πέρα από αυτό, που δόθηκε στην Super League 1, Super League 2, Basket League και φυσικά Volleyball League, να εκταμιευτεί ανάλογο ποσό και για τη Football League και αμέσως μετά, προς το τέλος του καλοκαιριού, εφόσον έχουν εγγραφεί - και δουλεύει πάρα πολύ η υπηρεσία μας και τους ευχαριστώ γι’ αυτό - έχουν εξεταστεί αιτήματα για εγγραφή πολλών νέων ερασιτεχνικών σωματείων στο μητρώο μας. Αυτό που, αν θυμάστε, πυροβολούσατε και είχατε πει χίλια μύρια πράγματα. Έχουμε περίπου στα 1.000 αιτήματα σωματείων, για να εγγραφούν στο μητρώο, έτσι ώστε προς το τέλος του καλοκαιριού ή στην αρχή του φθινοπώρου, να μπορέσουμε να δώσουμε και εκεί προκαταβολή μιας και η εκκαθάριση από τον κουμπαρά, τον οποίο δημιουργούμε, θα έρχεται αρχή της επόμενης χρονιάς κάθε έτους, δηλαδή, που περνάει.

 Πάμε στο Τέταρτο Μέρος. Λειτουργική ενίσχυση ΕΟΚΑΝ. Σκοπός αυτής της ενότητας είναι η αποτελεσματικότερη και κυρίως η αποδοτικότερη λειτουργία του Εθνικού Οργανισμού Καταπολέμησης του Ντόπινγκ. Μη μου πείτε ότι είχατε κάνει και πολλά πράγματα και είστε ευχαριστημένοι και ότι κακώς εμείς κινούμαστε και εξελισσόμαστε; Διότι, πραγματικά, θα δυσκολευτείτε να το τεκμηριώσετε, όταν σας παρουσιάσω, για άλλη μια φορά, αν με προκαλέσετε, όλα τα έγγραφα, τα οποία είχε λάβει ο κ. Βασιλειάδης και τα έκρυβε στο συρτάρι, κάτω από το χαλί ή όπου έβρισκε, τέλος πάντων, από τον WADA και που τελικά, βεβαίως, ήρθαν στην επιφάνεια και τα διαχειριστήκαμε και τα διαχειριζόμαστε, με απόλυτη συνέπεια και με μεγάλη αποφασιστικότητα, για να είναι ξανά η Ελλάδα εκεί που της αξίζει, σε ένα διεθνή Οργανισμό.

Προτείνουμε την εισαγωγή ρυθμίσεων, που κατατείνουν στην επίτευξη ουσιαστικής και παραγωγικής λειτουργίας του Εθνικού Οργανισμού Καταπολέμησης του Ντόπινγκ, αλλά στην πράξη. Να σας θυμίσω ότι με το Π.Δ. 87 του 2020, συστήσαμε ένα ανεξάρτητο Οργανισμό, τον ΕΟΚΑΝ. Στη συνέχεια, εξασφαλίσαμε την οικονομική αυτονομία του ΕΟΚΑΝ, με την εγγραφή του ποσού 1.400.000 ευρώ, για ετήσια χρηματοδότηση του ΕΟΚΑΝ, από τον τακτικό προϋπολογισμό μας. Για κάθε χρόνο, θα εγγράφεται στον τακτικό προϋπολογισμό αντίστοιχο ποσό χρηματοδότησης. Μεριμνήσαμε για τη μεταφορά των υπηρεσιών του ΕΟΚΑΝ σε σύγχρονες, αλλά, κυρίως, λειτουργικές εγκαταστάσεις στο ΟΑΚΑ, δηλαδή, στην καρδιά του Ολυμπιακού Σταδίου, πλήρως εξοπλισμένες και τώρα, με τις παρούσες διατάξεις, που ελπίζουμε πως θα ψηφίσετε, προτείνουμε ρυθμίσεις για τη διευθέτηση μιας σειράς λειτουργικών, αλλά και διαδικαστικών θεμάτων για την απρόσκοπτη λειτουργία του Οργανισμού.

Ειδικότερα, περιγράφονται τα αναγκαία προσόντα των υποψηφίων για το διορισμό στη θέση του εκτελεστικού διευθυντή, που θα γίνεται μέσα από διαγωνισμό - το είχατε μπερδέψει, δεν πειράζει, σας το εξηγήσαμε - όπου βάζουμε το πλαίσιο, τις προϋποθέσεις, γίνεται η προκήρυξη και μετά επιλέγεται ο καταλληλότερος για τη θέση αυτή. Βεβαίως, οι διατάξεις αυτές είναι σε πλήρη εναρμόνιση με τον παγκόσμιο κώδικα αντιντόπινγκ του Παγκόσμιου Οργανισμού Αντιντόπινγκ.

Θα σταθώ λίγο στην άδικη κριτική, που ακούστηκε από κάποιους συναδέλφους, περί φωτογραφικής διάταξης. Θέλω να κάνω σαφές ότι προφανώς η θέση δεν προορίζεται για αλεξιπτωτιστές. Η θέση προορίζεται για επαγγελματίες του χώρου, με την προοπτική να την καταλαμβάνουν στο μέλλον εξελισσόμενα στελέχη του Οργανισμού. Μάλιστα, ο ίδιος ο Παγκόσμιος Οργανισμός Αντιντόπινγκ έχει ρητώς εκφράσει, αλλά και γραπτώς, παρακαλώ, ότι βούλησή του είναι η εν λόγω θέση να μην εξαρτάται από τις κυβερνητικές αλλαγές -σωστά- σε αντίθεση, με άλλες θέσεις των μελών της διοικήσεως, του Δ.Σ..

 Ας δούμε τι ισχύει, αυτή τη στιγμή, σύμφωνα με το Προεδρικό Διάταγμα. Στον ΕΟΚΑΝ συστήνεται θέση εκτελεστικού διευθυντή, ο οποίος επιλέγεται από το Δ.Σ. μετά από πρόταση του διοικητή και διορίζεται, με απόφαση του αρμόδιου Υπουργού Πολιτισμού και Αθλητισμού, για θητεία τριών ετών. Στο Προεδρικό Διάταγμα δεν θέσαμε προϋποθέσεις. Τι κάνουμε τώρα; Θέτουμε προδιαγραφές. Τόσο απλά. Διαφωνείτε στο να είναι πτυχιούχος επιστήμων, σχετικός με το αντικείμενο; Φαντάζομαι πως όχι.

Επτά επιπλέον διαφορετικές επιστήμες αντιγράφουμε, πλέον των συναφών. Αποτελεί «φωτογραφία»; Άδικο. Ασκήστε κριτική, αλλά διαβάστε πρώτα αυτή τη «ρημάδα» τη διάταξη ! Διαβάστε τη διάταξη, γιατί εκτίθεστε. Διαφωνείτε στο να έχει προχωρημένες σπουδές, να χειρίζεται με ευκολία τις επίσημες γλώσσες του Παγκόσμιου Οργανισμού Αντιντόπινγκ, αλλά και του διεθνούς αθλητικού κινήματος, όπως τα αγγλικά ή τα γαλλικά; Διαφωνείτε στο να έχει προηγούμενη εμπειρία στο αντικείμενο; Πώς θα λειτουργήσει άμεσα ο Οργανισμός, με μάνατζερ, που δεν έχει την απαιτούμενη εμπειρία; Και πού ακριβώς είναι αυτή η «φωτογραφία»; Διαβάστε το εδάφιο: «Αναγνωρίζεται ως εμπειρία η προηγούμενη θητεία».

Ακούστε, γιατί βιαστήκατε, προηγουμένως και πάλι την πατήσατε. Ειλικρινά, το λέω και με στενοχώρια και μην εκρήγνυστε. Κρατήστε την ψυχραιμία σας, διότι λέει ξεκάθαρα ότι πρέπει να έχει προηγούμενη θητεία. Πού; Στο WADA ή στη Διεθνή Ολυμπιακή Επιτροπή ή στη Διεθνή Παραολυμπιακή Επιτροπή ή σε Οργανωτικές Επιτροπές μεγάλων διοργανώσεων ή σε διεθνείς Ομοσπονδίες ή σε διεθνείς Οργανισμούς Αντιντόπινγκ. Όχι μόνο, όμως, στη χώρα μας. Εάν αυτό είναι «φωτογραφία», επιτρέψτε μου να κατέβω από το Βήμα, τώρα ! Ειλικρινά, σας το λέω.

Ήρεμα, ήρεμα, κύριε Μωραΐτη ! Σας άκουσα, πολύ προσεκτικά, δεν σας διέκοψα. Ξέρετε, όταν κάνετε κριτική, να είστε έτοιμοι να τη δεχτείτε, κιόλας. Όταν λέτε κουβέντες, με ευκολία και βγάζετε «ωραίους λόγους», να είστε έτοιμοι, με επιχειρήματα, να πείτε «Συγνώμη, κάναμε λάθος». Δεν το έχω ακούσει αυτό, ακόμα ! Και επειδή δεν θα το πείτε, είμαι βέβαιος ότι θα κάνετε και άλλο λάθος, διότι θα υπερασπιστείτε το πρώτο σας λάθος. Και, ξέρετε, ένα ψέμα, όταν το καλύπτετε, με ένα δεύτερο ψέμα και ένα τρίτο ψέμα, γίνεστε ψεύτες, κατά συρροή και δεν πρέπει. Γιατί έπρεπε να είχατε μάθει από το πάθημα σας πού βρίσκεστε και δεν λέτε να ξεκολλήσετε από τα ποσοστά, τα οποία σας έδωσε ο ελληνικός λαός στις πρόσφατες εθνικές εκλογές, αλλά και σε όλες τις δημοσκοπήσεις. Γι’ αυτό σας λέω: Cool. Καλό είναι, με μεγαλύτερη ηρεμία και, κυρίως, με μεγαλύτερη σοβαρότητα, να αξιολογείτε και να διαβάζετε τις διατάξεις, τις οποίες φέρνουμε προς συζήτηση και προς ψήφιση.

Και τονίζω κάτι. Ο Παγκόσμιος Οργανισμός Αντιντόπινγκ προβλέπει ότι η επιλογή του εκτελεστικού επικεφαλής των εθνικών οργανισμών είναι υπηρεσιακή –σωστά – και, όχι πολιτική. Διαφωνείτε; Έτσι, μπράβο. Να το πείτε, αργότερα. Σε αντίθεση με την επιλογή του Διοικητικού Συμβουλίου, που αποτελεί, ομολογουμένως, κυβερνητική αρμοδιότητα. Εάν αύριο αλλάξει η Κυβέρνηση ή μετά από μερικά χρόνια, θα μπορέσει η επόμενη κυβέρνηση να έχει μια άλλη φιλοσοφία, μια άλλη λογική, την οποία θα κληθεί να την εφαρμόσει η διοίκηση του Οργανισμού. Τόσο απλά. Όμως, ο Οργανισμός θα πρέπει να συνεχίζει να λειτουργεί. Και γι’ αυτό, την ευθύνη θα την έχει ο συγκεκριμένος διευθυντής.

Μιλήσαμε, λοιπόν, για προκήρυξη. Φυσικά και θα υπάρξει προκήρυξη. Φυσικά και θα υπάρξει υποβολή βιογραφικών και φυσικά, θα υπάρξει αξιοκρατική διαδικασία επιλογής.

Περιμένουμε προτάσεις σας, αλλά, παρακαλώ πολύ, να είναι δουλεμένες και όχι «στο γόνατο», προκειμένου να πούμε κάτι, μόνο και μόνο, για να πούμε κάτι για το θέμα αυτό. Και είμαι βέβαιος ότι θα ανακαλέσετε τα περί «φωτογραφικής διατάξεως». Είμαι βέβαιος πως θα το κάνετε.

Τώρα, πάμε στο Πέμπτο Μέρος με την «Αναμόρφωση Θεσμικού Πλαισίου Προπονητών Αθλημάτων». Ξέρετε πόσα χρόνια είναι ανοιχτή αυτή η ιστορία; Για πέστε μου. Δεκαεπτά ολόκληρα χρόνια, κύριοι συνάδελφοι ! Δεκαεπτά ολόκληρα χρόνια αυτή η υπόθεση των προπονητών είναι ορθάνοιχτη ! Μια χαβούζα, ένα χάος ! Όλοι το βλέπατε, ειδικά την περίοδο, που ήσασταν στην κυβέρνηση, όμως, τι κάνατε; Δεν τολμούσατε να το ακουμπήσετε. Το θέμα των προπονητών έχει μακρά διάρκεια, μακρά ιστορία. Και, βεβαίως, κανείς, μέχρι σήμερα, δεν τόλμησε να το αντιμετωπίσει.

Εμείς το τολμάμε, κυρίες και κύριοι συνάδελφοι, και δίνουμε λύσεις. Το ακούσατε, άλλωστε, και από τους εκπροσώπους των φορέων, που μίλησαν. Είχαν την άποψή τους και το καταλαβαίνω, διότι έχουμε μιλήσει, ενδελεχώς, για όλη αυτή την ιστορία. Εμείς τους ξεκαθαρίσαμε τους στόχους μας. Και κατάλαβαν ότι αυτή η Κυβέρνηση, αυτό που λέει, το εννοεί. Και θα είναι μια συζήτηση ατελείωτη, αλλά θα κάνει πράξη αυτά, τα οποία δεσμεύτηκε.

Είχαμε δεσμευτεί, στο προηγούμενο νομοσχέδιο, ότι θα το λύσουμε το θέμα των προπονητών. Το κάνουμε πράξη. Στόχος μας είναι η αναμόρφωση του θεσμικού πλαισίου των προπονητικών αθλημάτων και η άρση των αμφισβητήσεων, σχετικά με τα δικαιώματα και τις υποχρεώσεις του προπονητικού επαγγέλματος στον αθλητισμό.

Τολμούμε και ρυθμίζουμε ένα θέμα ταμπού για πολλές κυβερνήσεις, που προτιμούσαν να αφήνουν το χώρο αρρύθμιστο, παρά να επωμιστούν το όποιο πολιτικό κόστος έχει.

 Ένα χρόνιο θέμα, με αποτέλεσμα την αναρχία και πολλές αδικίες, στο χώρο της προπονητικής. Ανοίγουμε δρόμο, κυρίες και κύριοι συνάδελφοι, ώστε να τεθούν οι σωστές βάσεις και να μπει τάξη επιτέλους, κατόπιν διαβουλεύσεων με την Ε.Π.Ο. και λαμβάνοντας υπόψη και την ολιστική μελέτη των FIFA-UEFA, δίνουμε λύση στον άδικο αποκλεισμό, που υφίστανται οι απόφοιτοι των Ανωτάτων Εκπαιδευτικών Ιδρυμάτων της χώρας μας από προπονητές ποδοσφαίρου. Στην προηγούμενη συνεδρίαση, πολλοί συνάδελφοι αναφερθήκατε στα δικαιώματα αποφοίτων ΑΕΙ, που, βεβαίως και έχουν, αλλά κανείς και καμία σας δεν αναφέρθηκε στην πραγματικότητα, ότι μέχρι τώρα αποκλείονταν. Πού ήταν το ενδιαφέρον σας, την προηγούμενη περίοδο; Δεν σας άκουσα, τότε, να πιέζετε, παρά μόνο τώρα. Παλικαρισμοί, αλλά εκ του ασφαλούς ! Δεν πειράζει, είμαι εδώ τώρα να τα λύσουμε εμείς τα προβλήματα. Εμείς λέμε, ότι ναι, είναι άδικος ο αποκλεισμός και θεσμοθετούμε την άρση αυτής της αδικίας. Ακολουθούμε τη μέση οδό. Το ξεκαθαρίζουμε. Το είπαμε, άλλωστε, και όταν κάναμε κουβέντα μεταξύ μας, με όλους τους εμπλεκόμενους, με όλους τους θεσμικούς, όλων των προπονητών, όλων των αθλημάτων. Σεβόμαστε το αυτοδιοίκητο του ποδοσφαίρου, αλλά ταυτόχρονα θέτουμε ξεκάθαρα όρια. Όρια στον περιορισμό της πρόσβασης στην προπονητική στο ποδόσφαιρο. Τι ακριβώς ρυθμίζουμε, δηλαδή;

Ποδόσφαιρο: Εξομοιώνουμε τα πτυχία των αποφοίτων ΤΕΦΑΑ ή ΣΕΦΑΑ, με κύρια ειδικότητα στο ποδόσφαιρο, με τα διπλώματα προπονητικής ποδοσφαίρου επιπέδου UEFA B. Ισοτιμία αποκτάται, αυτοδικαίως, με τη λήψη του πτυχίου από το πανεπιστήμιο. Έτσι, ικανοποιούμε ένα πάγιο αίτημα των αποφοίτων ΤΕΦΑΑ ή ΣΕΦΑΑ, ώστε να μπορούν να κάθονται στους πάγκους ομάδων, ως προπονητές, αμέσως μετά την αποφοίτηση τους και να μην αποκλείονται από αυτούς, όπως γινόταν, μέχρι σήμερα, συστηματικά. Ξεχάσατε να το πείτε νωρίτερα. Η περαιτέρω ανέλιξη θα γίνεται, μέσω των σχολών προπονητικής των UEFA – Ε.Π.Ο., με 50% έκπτωση για το δίπλωμα UEFA A και πλήρη καταβολή διδάκτρων για το δίπλωμα UEFA Pro.

Παροχή άδειας ασκήσεως επαγγέλματος: Πλέον, η άδεια ασκήσεως επαγγέλματος θα χορηγείται, πέραν των αποφοίτων των ΣΕΦΑΑ και στους προπονητές αποφοίτων των σχολών της Γενικής Γραμματείας Αθλητισμού όλων των επιπέδων (Α-Β-Γ) και τους αποφοίτους των σχολών προπονητών της Ε.Π.Ο. επιπέδου UEFA B και πάνω. Επίσης, αναμορφώνουμε τον κατάλογο των απαιτούμενων δικαιολογητικών, ώστε να ανταποκρίνονται στις σύγχρονες απαιτήσεις του προπονητικού έργου.

Πάμε στο Μητρώο προπονητών. Σε αυτό θα καταγράφονται όσοι έχουν την άδεια άσκησης επαγγέλματος. Όσοι, δηλαδή, ασκούν νόμιμα το επάγγελμα της προπονητικής. Η καταγραφή τους θα γίνεται, βάσει αθλήματος, προσόντων και επιπέδου προπονητικής, στο οποίο ανήκουν. Ο τρόπος λειτουργίας και οι προϋποθέσεις εγγραφής σε αυτό, θα καθορίζονται από υπουργική απόφαση. Και, βέβαια, μια ακόμα δέσμευσή μας, που επίσης κάνουμε πράξη, ακούει στο όνομα μητρώο προπονητών. Διαφάνεια και αξιοκρατία παντού. Μην τολμήσετε να πείτε είναι κρυφό, το είχε ο Αυγενάκης στο συρτάρι του ! Έτσι είχατε πει και για το μητρώο ερασιτεχνικών σωματείων και την πατήσατε ! Το θυμάστε, που τελικά όλη η αθλητική οικογένεια, οι υγιείς, οι ενεργοί, οι νόμιμοι, είπαν «Μπράβο, που επιτέλους το είπατε και το κάνατε» και «μείνατε σύξυλοι, μείνατε, με ανοιχτό το στόμα»; Γι’ αυτό χαίρομαι και φαίνεται ότι τελικά κάτι μάθατε και ειδικά για το μητρώο προπονητών, δεν είπατε κουβέντα αρνητική. Σας ενημερώνω, λοιπόν, ότι και αυτό θα είναι προσβάσιμο σε οποιονδήποτε ενδιαφέρεται να μάθει, αν είναι προπονητής κάποιος εν ονόματι Αυγενάκης, στον οποίο θέλει να εμπιστευτεί το παιδί του ή που θέλει να προσλάβει στο σωματείο του, αν αυτός έχει τις προϋποθέσεις ή γενικώς και αορίστως δηλώνει προπονητής, άρα και είναι. Όχι. Καθαρότητα, οργάνωση, διαφάνεια και τάξη στο χώρο των προπονητών.

Πάμε στην Εθνική Σχολή Προπονητών της Γενικής Γραμματείας Αθλητισμού. Η λειτουργία της προβλέπεται, ήδη, από το νόμο, αλλά δεν έχει εφαρμοστεί ποτέ. Προβλέπεται, αλλά δεν έχει εφαρμοστεί ποτέ, επειδή το  Εθνικό Κέντρο Αθλητικών Ερευνών και Τεχνολογίας (ΕΚΑΕΤ) θα χρειαστεί χρόνο, για να γίνει πλήρως λειτουργικό και ακόμα περισσότερο, για να μπορέσει να λειτουργήσει την Εθνική Σχολή Προπονητών. Η λειτουργία της, υπό τη σκέπη της Γενικής Γραμματείας Αθλητισμού, θα λύσει πάρα πολλά προβλήματα. Σήμερα, οι περιοδικές σχολές της Γ.Γ.Α. ιδρύονται και λειτουργούν, δυνάμει μεταβατικής διάταξης του νόμου 2725/1999. Την εποπτεία, που έχουν οι ίδιες οι ομοσπονδίες, με την ίδρυση και λειτουργία της σχολής, υπό την Γενική Γραμματεία Αθλητισμού, ο καθ’ ύλην αρμόδιος φορέας του αθλητισμού, θα έχει πλήρως υπό τη σκέπη του την προπονητική παραγωγική διαδικασία για όλα τα αθλήματα, πράγμα που έχει την υποδομή και τη γνώση να το κάνει.

 Πέμπτον. Επίσημη θεσμοθέτηση των τριών επίπεδων προπονητικής Α΄, Β΄, Γ΄ και παροχής συγκεκριμένων δικαιωμάτων σε κάθε επίπεδο. Τα τρία επίπεδα θα αφορούν συνολικά το επάγγελμα του προπονητή για όλα τα αθλήματα εκτός του ποδοσφαίρου, που ισχύουν οι διαβαθμίσεις της UEFA και ανεξαρτήτως από που έχουν αποφοιτήσει. Τα τρία επίπεδα προπονητικής και τα συνεπακόλουθα επαγγελματικά δικαιώματα, ως τώρα, δεν είχαν ποτέ προβλεφθεί νομοθετικώς, παρά μόνο ντε φάκτο, λόγο της απαραίτητης διαβάθμισης, που έπρεπε να υπάρχει, στις περιοδικές σχολές προπονητών της Γενικής Γραμματείας Αθλητισμού.

Οι απόφοιτοι ΣΕΦΑΑ με ειδικότητα ποδοσφαίρου, θα είναι επίπεδο Α΄ για το άθλημα, με το που θα αποφοιτούν από τη σχολή τους, ενώ η Εθνική Σχολή Προπονητών θα προβλέπει τις προϋποθέσεις ανέλιξης από το επίπεδο Γ΄ προς τα πάνω.

Οι απόφοιτοι των ΙΕΚ, οι οποίοι υπάρχουν και είναι στην αγορά, δεν τους πετάμε στα σκουπίδια, όπως κάποιοι εισηγηθήκατε και μετά το μαζέψατε, γιατί καταλάβατε το λάθος σας, τη γκάφα σας, θα είναι στο επίπεδο Γ΄, διότι η εκπαίδευσή τους προσιδιάζει στην εκπαίδευση προπονητών της Γενικής Γραμματείας Αθλητισμού του αντίστοιχου επιπέδου.

Θέσπιση υποχρέωσης απασχόλησης προπονητή και για σωματεία, που έχουν αθλητές και άνω των 18 ετών. Έτσι, αντιμετωπίζουμε το παράδοξο φαινόμενο του να μην είναι υποχρεωτική, αν είναι δυνατόν, η ενασχόληση, η απασχόληση προπονητή, όταν ένα σωματείο δεν έχει ανήλικους αθλητές. Με συγχωρείτε, αλλά και οι 18χρονοι και οι πάνω από τα 18 αθλητές έχουν ανάγκη από έναν προπονητή, ο οποίος επιτελεί διαφορετικό ρόλο από ό,τι στους ανήλικους αθλητές. Ικανοποιούμε, με αυτή τη διάταξη, ένα αίτημα πολλών φορέων, που ζήτησαν αυτή τη ρύθμιση, την οποία κάνουμε πράξη.

Πάμε σε ένα ακόμα βήμα, παραπέρα. Για το πώς εμείς αντιμετωπίζουμε τη διοικητική δομή του κάθε αθλήματος. Εκπροσώπηση των προπονητών, εκτός ποδοσφαίρου, στα διοικητικά συμβούλια των ομοσπονδιών, με δικαίωμα ψήφου. Ικανοποιούμε αίτημα όλων των συνδέσμων προπονητών. Προβλέπουμε ίδια διαδικασία, όπως και με τους αθλητές, με μόνη διαφορά – το ανέφερε κάποιος Εισηγητής τις προηγούμενες μέρες – όπου δεν υπάρχει σύνδεσμος προπονητών κάποιου συγκεκριμένου αθλήματος, τότε θα υπάρχει εκπροσώπησή τους στο Δ.Σ., ενώ στους αθλητές, αν δεν υπήρχε σύνδεσμος, ορίζει εκπρόσωπό τους το Διοικητικό Συμβούλιο της ομοσπονδίας. Το θέμα αυτό το επισημάνατε και κάποιοι συνάδελφοι. Είναι, όντως, ένα ζήτημα και, μάλιστα, το κρίνατε και αρνητικά. Εμείς, όμως, το βλέπουμε θετικά. Δίνουμε ισχυρό κίνητρο. Θέλουμε, δηλαδή, πώς και πως, οι προπονητές να κάνουν σύνδεσμο για το άθλημά τους, να οργανωθούν και να έχουμε και θεσμικό συνομιλητή.

Όγδοον. Δικαίωμα λειτουργίας σχολών προπονητών Γενικής Γραμματείας Αθλητισμού και για ομοσπονδίες ΑμεΑ. Μόνο, όταν το υπάρχον προπονητικό προσωπικό από τα ΣΕΦΑΑ, για την κάλυψη των προπονητικών αναγκών των σωματείων ή της ομοσπονδίας δεν επαρκεί για το συγκεκριμένο άθλημα. Θα γίνεται εισήγηση της αρμόδιας διεύθυνσης προς το αρμόδιο όργανο έκδοσης της απόφασης, που θα ιδρύει τη σχολή αυτή.

Ένατον. Η απασχόληση προπονητών σε σωματεία, που θα γίνεται υποχρεωτικώς, εν δυνάμει έγγραφης σύμβασης, που δεν θα μπορεί να είναι κατώτερη από 250 ευρώ ανά μήνα. Φαντάζομαι ότι αυτό το άρθρο το επικροτείτε όλοι σας. Φαντάζομαι ότι δεν επικροτεί τη μαύρη εργασία, όπως ίσχυε μέχρι πρότινος. Βάζουμε, με αυτόν τον τρόπο, κυρίες και κύριοι συνάδελφοι, τέλος στην αδήλωτη εργασία, στη μαύρη εργασία και σε αυτό το επίπεδο.

Πάμε στο Έκτο Μέρος, στις λοιπές διατάξεις, που αφορούν μια σειρά ζητημάτων, όπως η υποχρέωση εγγραφής στο Ηλεκτρονικό Μητρώο Αθλητικών Σωματείων του άρθρου 142 του νόμου 4714/2020. Με την προτεινόμενη διάταξη, ορίζεται ότι αθλητικό σωματείο, με την έννοια του ν. 2725/1999, είναι το σωματείο, που έχει, όχι μόνο την ειδική αθλητική αναγνώριση, αλλά έχει εγγραφεί στο Ηλεκτρονικό Μητρώο Αθλητικών Σωματείων του άρθρου 142 του νόμου 4714/2020.

Ασφάλιση αθλητών. Πόσα χρόνια το συζητούσαμε; Πόσα χρόνια το ακούγατε; Πάρα πολλά. Η προτεινόμενη ρύθμιση γίνεται πράξη, όμως, από τη σημερινή Κυβέρνηση.

Άρθρο 42. Στοχεύει, ώστε να αντιμετωπιστούν ιδιόμορφες συμβάσεις μεταξύ αθλητών και σωματείων των ειδικότερα διαλαμβανομένων κατηγοριών. Στις κατηγορίες αυτές οι οικονομικές παροχές δεν αποτελούν οικονομικό αντάλλαγμα, για την παροχή αθλητικών υπηρεσιών του αθλητή, αλλά συνιστούν ενίσχυση του σωματείου προς τον αθλητή, για την υποστήριξη της αθλητικής του δραστηριότητας. Μέχρι τώρα, οι αθλητές ήταν σε μεγάλο βαθμό ανασφάλιστοι. Για πρώτη φορά, μεριμνούμε και γι’ αυτούς τους αθλητές και προβλέπουμε την ασφάλισή τους. Με απλά λόγια, οι ερασιτέχνες αθλητές υπογράφουν ιδιωτικό συμφωνητικό με το σωματείο και το συμφωνητικό αυτό κατατίθεται στην αρμόδια ομοσπονδία και υπάγεται στην ασφάλιση του e-ΕΦΚΑ, για την κάλυψη του αθλητή σε περίπτωση ατυχήματος.

Στο ίδιο άρθρο 42, ρυθμίζεται η απελευθέρωση των μεταγραφών, των ερασιτεχνών αθλητών από το σωματείο τους, κατά τη θερινή περίοδο του έτους, στο οποίο συμπληρώνουν την ηλικία των 19 ετών. Η δραστηριοποίηση στο αθλητικό γίγνεσθαι αποτελεί άσκηση συστηματικού δικαιώματος. Επομένως, ο αθλητής είναι φορέας δικαιωμάτων, αλλά και φυσικά και υποχρεώσεων, χωρίς τη συναίνεση του σωματείου, στον κύκλο της αθλητικής δραστηριότητας.

Στόχος μας είναι να εκλογικευτεί και να περιοριστεί η ισχύουσα, σήμερα, δέσμευση, η οποία κρατούσε ομήρους – το ακούσαμε και από εκπροσώπους αθλητών, κατά την ακρόαση των φορέων – αθλητές, που δεν συναινούσαν, να παραμείνουν στο σωματείο αυτό και που τα σωματεία δεν συναινούσαν να απελευθερωθούν και να μετακινηθούν σε ένα άλλο σωματείο, να ανοίξουν τα φτερά τους και να κάνουν τις επιλογές τους.

Το ως άνω ηλικιακό όριο επιλέγεται, ως εύλογο, ώστε, αφενός να μην περιορίζεται υπέρμετρα το συνταγματικά κατοχυρωμένο δικαίωμα της ελεύθερης ανάπτυξης της προσωπικότητας του ερασιτέχνη αθλητή, αφετέρου να μην εμποδίζεται η παραγωγική διαδικασία των αθλητικών σωματείων και να μην καταστρατηγείται ο ουσιώδης ρόλος στην ανάπτυξη του αθλητισμού.

Η εν λόγω διάταξη θα ξεκινήσει να ισχύει από το 2022, ώστε να υπάρχει εύλογος χρόνος και για τους αθλητές, αλλά και για τα σωματεία.

Αξίζει να διευκρινιστεί, ότι η προτεινόμενη ρύθμιση δεν εφαρμόζεται, αν πρόκειται για ερασιτέχνη αθλητή τμήματος ή ομάδας υποδομής, που ανήκει σε ανώνυμη αθλητική εταιρεία, διότι αυτά αποτελούν δαπανηρές επενδύσεις των εταιρειών αυτών επί ταλαντούχων αθλητών, που έχουν επιλεγεί για το σκοπό αυτόν.

Επομένως, μια ενδεχόμενη πρόωρη αποδέσμευση θα ανέτρεπε το επενδυτικό σχεδιασμό της Π.Α.Ε., που, βεβαίως, εις γνώση του και εφόσον θέλησε ο αθλητής αυτός, εντάχθηκε.

 Διάχυση ελέγχου των αθλητικών φορέων από τη Γενική Γραμματεία Αθλητισμού. Με το προτεινόμενο άρθρο, δημιουργούνται κλιμάκια ελέγχου της Γενικής Γραμματείας Αθλητισμού και θεσπίζεται επιτόπιος έλεγχος των αθλητικών φορέων από αυτά. Ο έλεγχος αυτός αφορά τη διαπίστωση, πρώτον, της ακρίβειας των καταχωρήσεων στο ηλεκτρονικό μητρώο αθλητικών φορέων κάθε στοιχείου, που αποτελεί αντικείμενο του νόμου ή των καταστατικών των αθλητικών σωματείων, των ενώσεων και των ομοσπονδιών, καθώς και άλλων επιχορηγούμενων φορέων.

Δεύτερον, τη συμμόρφωση με τις υποχρεώσεις, που προβλέπονται στα άρθρα 3,6, 8, 27,28, 31, και 34 του ν.2725 και τρίτον, της στέρησης, κατά τη διεξαγωγή επίσημων αθλητικών διοργανώσεων των οικείων προκηρύξεων και των κανονισμών του άρθρου 27, του ν.2725.

Έτσι, θεσμοθετείται ο εποπτικός και ελεγκτικός ρόλος της Γενικής Γραμματείας Αθλητισμού, που, μέχρι τώρα, δεν υπήρχε, με σκοπό την αποφυγή φαινομένων υποβολής ψευδών στοιχείων και μη τήρησης της νομιμότητας εκ μέρους των αθλητικών και λοιπών εποπτευόμενων φορέων.

Υποχρέωση εγγραφής στην πλατφόρμα «ΠΕΛΟΠΑΣ». Δεν ακούσαμε ένα θετικό σχόλιο γι’ αυτό που το είπαμε και το κάναμε. Για πρώτη φορά, θα έχουμε πλήρη εικόνα, όχι μόνο του αθλητισμού. Το Υπουργείο Εσωτερικών, το Υπουργείο Ανάπτυξης, οι Περιφέρειες και οι Δήμοι, άπαντες, θα έχουν πλήρη εικόνα των αθλητικών εγκαταστάσεων της χώρας μας, σε τι κατάσταση είναι, εάν λειτουργούν ή δεν λειτουργούν, αν είναι αδειοδοτημένες, αν είναι προσβάσιμες, τι αθλήματα εξυπηρετούν. Πλέον, αποκτάται πλήρης εικόνα για όλες τις εγκαταστάσεις.

Με την προτεινόμενη ρύθμιση, κατοχυρώνεται νομοθετικά η ηλεκτρονική πλατφόρμα «ΠΕΛΟΠΑΣ», την οποία ξεκινήσαμε, σε συνεργασία με την ΚΕΔΕ και, βέβαια, η πλατφόρμα αυτή στοχεύει στο να έχουμε πλήρη εικόνα των εγκαταστάσεων και να κάνουμε στρατηγική ανάπτυξης και εγκαταστάσεων, αλλά φυσικά και αθλημάτων συγκεκριμένων. Φαντάζομαι θα συμφωνήσετε με αυτήν τη διάταξη.

Επιπλέον, με την προτεινόμενη διάταξη, η εγγραφή των Οργανισμών Τοπικής Αυτοδιοίκησης (Ο.Τ.Α.) Α΄ και Β΄ βαθμού στην πλατφόρμα και η καταχώριση των αθλητικών εγκαταστάσεων σε αυτήν, αποτελεί απαραίτητη προϋπόθεση για την ένταξή τους σε προγράμματα άθλησης για όλους, καθώς και στα τρέχοντα χρηματοδοτικά εργαλεία, που διαθέτουν εν γένει οι Ο.Τ.Α., για την υλοποίηση έργων, που αφορούν έργα, σχετικά με τις αθλητικές εγκαταστάσεις.

 Παρατείνουμε, το έχουμε πει επισήμως και με ανακοίνωσή μας και τώρα το νομοθετούμε κιόλας, έως 31/08/2021, την προθεσμία εγγραφής των αθλητικών σωματείων στο μητρώο, προκειμένου να έχουν τη δυνατότητα χρήσης αθλητικών εγκαταστάσεων των Εθνικών Αθλητικών Κέντρων (ΕΑΚ), αλλά και των Ο.Τ.Α. για την προσεχή σεζόν.

 Οποιοδήποτε από τα ερασιτεχνικά σωματεία αποφασίσει να συνεχίσει το «αντάρτικο» και να λέει «εγώ είμαι υπεράνω και δεν υπολογίζω τίποτα και δε με ενδιαφέρει κανένας», έχει κάθε δικαίωμα να το κάνει, αλλά δε θα αναγνωρίζεται, ως συνομιλητής του Υπουργείου Αθλητισμού και, βεβαίως, δε μπορεί να φιλοξενείται σε αθλητικές εγκαταστάσεις, που ανήκουν σε δήμους, περιφέρειες ή στο Υπουργείο Αθλητισμού.

Πάμε στην κατάργηση των ηλικιακών ορίων. Υπήρχε το όριο των 35 ετών σε αθλητές και αθλήτριες, που έχουν καταλάβει σε Ολυμπιακούς Αγώνες μία εκ των τριών πρώτων θέσεων σε ατομικά αθλήματα, προκειμένου, με αυτή τη διάταξη, να προχωρήσει η κατάταξή τους στις τάξεις των Ενόπλων Δυνάμεων. Η διάταξη αυτή είναι με τη σύμφωνη γνώμη και του Υπουργείου Εθνικής Άμυνας.

Πάμε στη διοργάνωση των Παγκόσμιων Αγώνων Εργασιακού Αθλητισμού 2021. Είναι μια εξαιρετικά σημαντική διεθνής διοργάνωση, που αναδεικνύει τον εργασιακό αθλητισμό, στη χώρα μας και την επαναφέρει στο χάρτη των ασφαλών διεθνών αθλητικών διοργανώσεων, σε καιρό πανδημίας.

Πρόκειται για ένα μεγάλο αθλητικό γεγονός, η τρίτη σε σειρά μεγάλη αθλητική διοργάνωση πολλαπλών αθλημάτων, μετά τους Ολυμπιακούς Αγώνες του 2004 και τους Παραολυμπιακούς Αγώνες του 2011, που αναμένεται να συμβάλει σημαντικά στη διεθνή προβολή της ολυμπιακής πόλης των Αθηνών και την ανάδειξη της πολιτιστικής κληρονομιάς της χώρας, καθώς και στην ανάδειξη του εναλλακτικού αθλητισμού. Δεδομένων των ιδιαιτεροτήτων μιας τόσο μεγάλης διεθνούς διοργάνωσης και της πανδημίας του κορονοϊού, η προτεινόμενη διάταξη κρίνεται απολύτως αναγκαία, για να καλυφθούν, στο πλαίσιο μιας ενιαίας διοργάνωσης, όλα τα σχετικά αθλήματα και οι δραστηριότητες.

Όσον αφορά στην ασφάλεια των συμμετεχόντων και των συνοδών τους, αυτή εξασφαλίζεται, με την εκπόνηση, εκ μέρους των διοργανωτών, υγειονομικού πρωτοκόλλου, το οποίο υποβάλλεται προς έγκριση στην Υγειονομική Επιτροπή της Γενικής Γραμματείας Αθλητισμού, η οποία συνεργάζεται καθημερινά με τον Εθνικό Οργανισμό Δημόσιας Υγείας, τον ΕΟΔΥ.

Στα άρθρα 54 και 55, προτείνεται η δυνατότητα φιλοξενίας στις αθλητικές εγκαταστάσεις των Ο.Τ.Α., άρθρο 54 και των Ε.Α.Κ., άρθρο 55, μόνο των σωματείων, που έχουν εγγραφεί στο Μητρώο Αθλητικών Σωματείων, το ανέφερα και λίγο νωρίτερα.

Αυτή είναι η τέταρτη νομοθετική πρωτοβουλία, η οποία, στην ουσία, αποτελεί ένα ακόμα κομμάτι της μεταρρύθμισης, που υλοποιούμε, βήμα - βήμα. Δεν τελειώσαμε εδώ, έχουμε και άλλη δουλειά να κάνουμε και σας υποσχόμαστε πως ό,τι ανακοινώσουμε, θα το υλοποιήσουμε, με απόλυτη συνέπεια.

Για ένα πράγμα δε μπορούν να μας κατηγορήσουν όσοι μας ακούνε και φυσικά και σεις εδώ πέρα, που εκπροσωπείτε τα Κόμματα της Αντιπολίτευσης: Ότι άλλα λέμε και άλλα κάνουμε. Με απόλυτη συνέπεια, προχωρήσαμε, από την πρώτη μέρα, σε μια αναμόρφωση του αθλητικού οικοδομήματος της χώρας μας και σε θεσμικό επίπεδο κάνουμε τομές, που όλοι ξέραμε, αλλά εσείς δεν τολμήσατε. Εμείς και τολμούμε και με απόλυτη διαφάνεια και σε συνεργασία με την αθλητική οικογένεια, προχωρούμε. Χάρηκα πάρα πολύ και εγώ και οι συνεργάτες μου, που ακούσαμε τους εκπροσώπους των φορέων, που είπαν τα θετικότερα λόγια, για τη συμπεριφορά, τη στάση, τον τρόπο και τη συνέπεια, που παρουσιάζει το Υπουργείο Πολιτισμού και Αθλητισμού.

Είχαν τις διαφωνίες τους σε κάποια ζητήματα, βεβαίως, έτσι είναι, αλλά από εκεί και πέρα, έχουν καταλάβει άπαντες ότι αυτή η Κυβέρνηση έχει πάρει πολύ στα σοβαρά το θέμα του αθλητισμού. Εμείς το έχουμε αναγάγει σε μείζον θέμα, για μια κοινωνία ποιοτικότερη και φυσικά για μια οικονομία, η οποία θα στηρίζεται και στο κομμάτι του αθλητισμού.

Σας ευχαριστώ θερμά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Με την ομιλία του Υπουργού, ολοκληρώνεται η συνεδρίαση της Επιτροπής.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Όχι, όχι, έχουμε τη δευτερολογία, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μάρκου, αύριο το πρωί έχουμε τη β΄ ανάγνωση.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Η δευτερολογία να γίνει σήμερα, αύριο είναι άλλη συνεδρίαση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όχι, η διαδικασία …

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Έχουμε δικαίωμα δευτερολογίας από τον Κανονισμό, δε μπορείτε να το αρνηθείτε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η συνεδρίαση θα συνεχιστεί αύριο το πρωί.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Όχι, κύριε. Έχουμε τη δευτερολογία, σήμερα. Δε μπορείτε να το αρνηθείτε αυτό, είναι πραξικόπημα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν είναι καθόλου πραξικόπημα.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Μα, αυτό λέει ο Κανονισμός.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία, να ακούσω επί της διαδικασίας τους Εισηγητές και τους Ειδικούς Αγορητές.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Μα, σας παρακαλώ… *(ομιλεί εκτός μικροφώνου)*

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μπαρτζώκα …

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** (*ομιλεί εκτός μικροφώνου)* **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Υπάρχουν δευτερομιλίες στη συζήτηση επί της αρχής, υπάρχουν αύριο στην β΄ ανάγνωση…

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Αύριο είναι άλλη συνεδρίαση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είμαστε εδώ από τις 12.00΄ το πρωί και υπάρχει και η β΄ ανάγνωση, αύριο, όπου μπορείτε κάλλιστα να τοποθετηθείτε.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Δεν πειράζει, ο κ. Χατζηδάκης θα μας βάλει να δουλεύουμε δέκα και δώδεκα ώρες !

Θα είχαμε τελειώσει, με συγχωρείτε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όχι, γιατί αν ανοίξει δεύτερος κύκλος, θα πιάσουμε μεσάνυχτα.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Λοιπόν, έχω το λόγο;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Παρακαλώ, επί της διαδικασίας. Ο κ. Μωραΐτης έχει το λόγο.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, μόνο οι Εισηγητές;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Λέω ότι αύριο το πρωί στις 10.00΄ η ώρα, συνεχίζουμε με την β΄ ανάγνωση. Κάλλιστα, μπορείτε εκεί να τοποθετηθείτε και να απαντήσετε σε αυτά, στα οποία είπε ο κ. Αυγενάκης, ο κύριος Υπουργός.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Σήμερα και πολύ σύντομα.

Δε θα αργήσω, με συγχωρείτε πάρα πολύ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Η αυριανή συνεδρίαση αυτή την έννοια έχει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ακριβώς.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Γι’ αυτό θα συνεχιστεί αύριο. Δεν το αρνείται κανένας.

Τώρα, από κει και πέρα, στην κρίση σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία. Θα συνεχίσουμε αύριο το πρωί, με τη β΄ ανάγνωση.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Δε μου δίνετε το λόγο, κύριε Πρόεδρε;

Αυτό δεν έχει ξαναγίνει ποτέ σε Επιτροπή, να μη δώσετε στον Εισηγητή τη δευτερομιλία του. Αυτό δεν έχει ξαναγίνει, είναι πρωτοφανές και δεν είναι η πρώτη φορά που γίνεται παραθεσμική διαδικασία. Σας παρακαλώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τι λέτε, κύριε Μάρκου;

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Και επί της ουσίας, δε θα καθυστερήσω πολύ, πιστέψτε με. Αλλά προσπαθήστε να είστε στοιχειωδώς τυπικός. Προσπαθήστε, παρακαλώ, έχετε μια θεσμική ιδιότητα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας είπα ότι η συζήτηση επί του νομοσχεδίου έχει μια συνέχεια. Υπάρχουν τέσσερις συνεδριάσεις.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Όχι, είναι άλλη συνεδρίαση αύριο.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σήμερα είναι η επί των άρθρων.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σήμερα είναι η επί των άρθρων και αύριο είναι η β΄ ανάγνωση.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ωραία, άλλη συνεδρίαση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Αυτό το σκοπό έχει η β΄ ανάγνωση, δηλαδή, επί της συζήτησης, που έγινε σήμερα και ξαναδιαβάζεται το νομοσχέδιο.

Ο κ. Υπουργός έχει το λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κοιτάξτε, χωρίς να μου πέφτει λόγος, διότι αυτή είναι δική σας διαδικασία, αλλά αν κρίνω από τους χρόνους τους οποίους πήραν, χωρίς καμία ενόχληση από μέρους σας, όλοι οι Εισηγητές των Κομμάτων, στην ουσία, κάλυψαν και τη δευτερολογία τους ! Απλώς, θυμίζω, ότι ειδικά ο Εισηγητής του ΣΥΡΙΖΑ, μίλησε περίπου στα 24 λεπτά ! Πόσο προβλέπεται από τον Κανονισμό η τοποθέτηση του Εισηγητή της Αντιπολιτεύσεως; Όχι πάνω από 15 λεπτά, όπως ορίσατε. Άρα, λοιπόν, μην υπερβάλλουμε και δημιουργούμε εντυπώσεις. Αυτά ήθελα να πω εγώ, για να βοηθήσω τη συζήτηση.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Θέλετε να συνεχίσετε τη διαδικασία, που ξεκίνησε από την προηγούμενη εβδομάδα, να φιμώνονται οι ομιλητές και να κλείνετε μικρόφωνα;

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Δεν μπορώ να καταλάβω την παρέμβαση του Υπουργού, κύριε Πρόεδρε. Δεν είχε κανένα λόγο ο Υπουργός να αναφερθεί σε αυτά τώρα. Ακούσαμε, με ευλάβεια, τον Υπουργό, να μιλάει πάνω από 45 λεπτά, που προσέξαμε και εγώ και όλοι μας – και καλά κάναμε. Όταν ζήτησε ο Εισηγητής μας δύο λεπτά, πάνω σε αυτά που είπε ο Υπουργός, επί των άρθρων και είπατε ότι δεν το προβλέπει η διαδικασία. Και έρχεται και ο Υπουργός να πει, ότι πήρε το χρόνο του στην πρώτη τοποθέτηση; Έλεος.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Μπορεί κάλλιστα αυτό να γίνει αύριο το πρωί, στις 10.00΄ η ώρα.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Κύριε Πρόεδρε, θα είχαμε τελειώσει, σας δίνω το λόγο μου, ότι τρία λεπτά θα κρατήσει, αν ο χρόνος είναι αυτός, που σας ενοχλεί. Αν σας ενοχλεί κάτι άλλο, είναι άλλο θέμα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα έχετε αυστηρά τρία λεπτά.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Καταρχήν, θα κάνω ένα σχόλιο, κύριε Υπουργέ, για το ύφος σας. Αν νομίζετε, ότι με αυτό το «χαριτωμενάδικο» ύφος που έχετε, απευθυνόμενος στην Αντιπολίτευση και ειδικά στην Αξιωματική, την υποτιμάτε, σας πληροφορώ, δεν μας θίγετε καθόλου, τον εαυτό σας υποτιμάτε. Απλά, κρατήστε σε ένα σοβαρό επίπεδο τη συζήτηση, αν μπορείτε.

Τελειώσατε την ομιλία σας, λέγοντας «εμείς ό,τι λέμε το εννοούμε». Σας διαβάζω, λοιπόν, από τα Πρακτικά της Βουλής, που αφορούσαν τη συζήτηση του νομοσχεδίου Βασιλειάδη, την Εισηγήτρια σας, Άννα Καραμανλή, για την Επιτροπή, που λέει: «Εμείς επιμένουμε στην πρότασή μας, για σύνθεση της Επιτροπής, μετά από δημόσια πρόσκληση, με αξιοκρατικά κριτήρια, ώστε να διασφαλιστεί η μεγαλύτερη δυνατή αυτονομία και ανεξαρτησία της επιτροπής.» Αυτήν τη τήρηση των λόγων κρατάτε ! Αυτή την τήρηση των λόγων σας έχετε.

Λέτε, λοιπόν, και κάτι άλλο: Ότι 1.000 σωματεία θα εγγραφούν στο μητρώο και το Φθινόπωρο. θα ξαναχρηματοδοτηθούν. Ομολογείτε την αποτυχία του μητρώου. Αν αυτή τη στιγμή είναι 1.000 σωματεία έκθετα και περιμένουν να εγγραφούν στο μητρώο, ενώ έγιναν οι εκλογές, τι κάνατε πριν τέσσερις μήνες; Αυτό είναι μια αερολογία παταγώδους αποτυχίας.

Και κάτι άλλο, για το ΕΣΚΑΝ, ΕΟΚΑΝ. Εσείς το ξέρετε, ότι το εργαστήριο αναβαθμίστηκε και μεταφέρθηκε στο «Δημόκριτο» από την Κυβέρνηση του ΣΥΡΙΖΑ.. Εσείς μπορείτε να μου πείτε, δύο μήνες πριν τους Ολυμπιακούς Αγώνες, αν τα δείγματα των αθλητών μας θα πάνε στο Κατάρ ή θα είναι εδώ, στην Ελλάδα; Αν μπορείτε, να μας πείτε.

Τέλος, πρέπει να είστε ο μοναδικός Έλληνας, που λέτε, ότι στο παρελθόν, επί υπάρξεως του ιδιωνύμου, δεν είχαμε επεισόδια και χουλιγκανισμούς. Ο μοναδικός από τους 11 εκατομμύρια Έλληνες !

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αγαπητέ κύριε Εισηγητά της Αντιπολιτεύσεως, πραγματικά στενοχωριέμαι, διότι ζητήσατε το λόγο για να πείτε δυο - τρία πράγματα σκόρπια, όσα μπορέσατε, μόνο και μόνο, για να πείτε ότι είστε εδώ και ότι κάνετε αντιπολίτευση. Κάντε αντιπολίτευση, αλλά να έχει νόημα.

Παράδειγμα: Είπαμε ότι 1.000 σωματεία αιτήθηκαν, διότι τότε συγκέντρωσαν τα δικαιολογητικά. Τότε, κατάλαβαν ότι τελικά αυτή η Κυβέρνηση το εννοεί. Πέραν των 5.000 σωματείων, που είχαν εγγραφεί και προετοίμασαν το φάκελό τους, επί ένα ολόκληρο χρόνο πριν. Να σας θυμίσω ότι το Νοέμβριο του 2019 ήταν το πρώτο μας νομοθέτημα, που μέσα εκεί βάλαμε μπροστά και ενεργοποιήσαμε το μητρώο, τις διατάξεις για όριο θητειών, για το όριο ηλικίας, ότι μέσα από το μητρώο θα ψηφίζουν κ.λπ.. Βεβαίως, έσπευσαν κάποιοι γρήγορα, κάποιοι αργά, κάποιοι τους απέτρεπαν κιόλας, κάποιοι έλεγαν ότι θα κάνουμε ιστορίες. Τα θυμάστε. Φαντάζομαι θα θυμάστε ποιος τα έλεγε αυτά τα πράγματα.

Επαναλάβετε, για να γελά ο κόσμος, που μας ακούει ! Γελάει μαζί σας. Γελάει μαζί σας, όταν λέτε πράγματα, τα οποία είναι ανεδαφικά, εξωγήινα. Ξέρετε, κάντε αντιπολίτευση, αλλά να έχει και νόημα, διότι ξεχνάτε κάτι: Ποιοι έδωσαν, για πρώτη φορά, χρήματα στον ερασιτεχνικό αθλητισμό, απευθείας, με όρους διαφάνειας; Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη. Μη μιλάτε, λοιπόν, γιατί «στο σπίτι του κρεμασμένου, δεν μιλάνε για σκοινί»! Κάπως έτσι, είστε και εσείς τώρα. Εμείς, με απόλυτη διαφάνεια, ενισχύσαμε με 13,5 εκατομμύρια τα ερασιτεχνικά σωματεία, τα νόμιμα και τα ενεργά, με μηχανισμό, που δημιουργήσαμε, μέσα από διαφανή και νέο τρόπο φορολόγησης. Εσείς γιατί δεν το κάνατε όλα αυτά τα χρόνια; Γιατί δεν το κάνατε; Έχετε το θράσος και μιλάτε κιόλας;

Το ξέρατε, γιατί δεν το κάνατε; Δεν είχατε τα κότσια ! Δεν ενδιαφερθήκατε ποτέ για τον αθλητισμό, παρά μόνο για το «παραγοντιλίκι» και μόνο για το ποδόσφαιρο της μεγάλης κατηγορίας. Γι’ αυτό και μόνο γι’ αυτό ! Εμείς, λοιπόν, δημιουργήσαμε το μηχανισμό. Έχουμε το πορτοφόλι και σας είπα ότι ήδη έχουμε μοιράσει χρήματα, εκατομμύρια, όχι χιλιάδες. Δεν σας λέμε «θα». Έχουμε, ήδη, μοιράσει σε Super league 1, Super league 2, Basket league, Volley league. Έχουμε, ήδη, ετοιμάσει την Κ.Υ.Α. για την Football League, έχουμε πάρει την έγκριση από το Υπουργείο Οικονομικών και, στο τέλος του καλοκαιριού, αρχές Σεπτέμβρη, εφόσον προχωρήσουν οι αξιολογήσεις των φακέλων και των αιτημάτων, επειδή είχαν έρθει πολλά σωματεία και χαιρόμαστε γι’ αυτό, θα πάρουν και εκείνοι προκαταβολές, διότι κάθε χρόνο, προσέξτε, κάθε χρόνο, η Κυβέρνηση αυτή, ο Κυριάκος Μητσοτάκης τι έκανε; Εξασφάλισε χρήματα, τα οποία είναι κινητήριος δύναμη, για πάρα πολλά νόμιμα και ενεργά σωματεία στη χώρα μας.

Για το θέμα του ιδιωνύμου, μάλλον δεν ακούσατε τους φορείς. Είναι κρίμα, διότι τους καλούμε. Ακούστε τους, τουλάχιστον. Αφού έρχονται εδώ και λένε τις απόψεις τους, ακούστε τους. Διαβάστε τα πρακτικά ή διαβάστε υπομνήματα τους.

Γι’ αυτό τον λόγο σας λέω ότι βιάζεστε και κάνετε επιπολαιότητες. Καλό είναι να υπάρχει ωριμότητα. Να ακούσουμε την κριτική σας, ευχαρίστως, να ακούσουμε τις προτάσεις σας, ευχαρίστως. Χαίρομαι, μάλιστα, που σε κάποια ζητήματα συμφωνήσατε, κιόλας. Είμαι βέβαιος, ότι με μεγαλύτερη ωριμότητα, αύριο, θα ακούσουμε περισσότερο τις θέσεις σας και περισσότερα θετικά από σας για θέσεις, που πραγματικά ενισχύουν τον αθλητισμό.

Μπορεί να έχετε ιδεοληπτική προσέγγιση στο θέμα του ιδιωνύμου, μπορώ να το καταλάβω αυτό - αν και δεν συμφωνώ - γιατί εγώ είμαι της τάξης και της πειθαρχίας, της σωστής λειτουργίας του κράτους και της προστασίας του δικαιώματος της ελευθερίας, της δικής σας και του κάθε φιλάθλου, να παρακολουθεί αγώνες και να μετακινείται με το γιο του, με τα παιδιά του στα γήπεδα και να μην έχει το φόβο των επεισοδίων.

Άρα, λοιπόν, παρακαλώ πάρα πολύ, κρατήστε ότι έχουμε όλη τη διάθεση να ακούσουμε και τις προτάσεις σας και φυσικά και να διορθώσετε ή να διορθώσουμε και εμείς τυχόν λάθη, που μπορεί να έχουμε κάνει. Δεν είμαστε αλάνθαστοι, αλλά ένα πράγμα κάνουμε: Δουλεύουμε και παράγουμε έργο, το οποίο είναι ωφέλιμο για τη μεγάλη, την πολυπληθή αθλητική οικογένεια της χώρας μας, όχι για τους ολίγους, που υπερασπιζόσασταν, με πάθος, στα προηγούμενα νομοσχέδια, που τώρα ξεχάσατε τι λέγατε, για το μητρώο, για τις ομοσπονδίες και όλα αυτά τα ωραία.

Γι’ αυτό σας λέω πάμε μπροστά. Τα λάθη σας τα κάνατε, πάμε μπροστά, μήπως και βοηθήσουμε τώρα τον αθλητισμό. Αυτό έχει ανάγκη η χώρα μας, αυτό έχει ανάγκη η αθλητική οικογένεια της Ελλάδος.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς σας ευχαριστούμε. Κυρίες και κύριοι συνάδελφοι θα συνεχίσουμε, αύριο το πρωί, στις 10.00΄, στην ίδια Αίθουσα, με την τέταρτη συνεδρίαση της Επιτροπής. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

Τέλος και περί ώρα 19.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**